އާއްމު ހާލަތަށް ދެވޭނީ އަމަލުތައް ބަހައްޓާ ގޮތަކުން – ޑރ. ނަޒްލާ - DhiDaily\nއާއްމު ހާލަތަށް ދެވޭނީ އަމަލުތައް ބަހައްޓާ ގޮތަކުން – ޑރ. ނަޒްލާ\nކޯވިޑް 19 ގެ ބަލިން ސަލާމަތްވެ އާއްމު ހާލަތަށް ރުޖޫއަ ވެވެން އޮތީ، އެޗްޕީއޭ އަދި ސިއްހީ މާހިރުންގެ ލަފާތަށް އަޑު އަހާ އެކަމަށް ހުރިހާ ފަރުދުން އަދި އިދާރާ ތަކަކުން ކިޔަމަންވެ އަމަލު ކޮށްގެން ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާނު އަދި ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ މެޑިކަލް އޮފިސަރު ޑރ. ނަޒްލާ ރަފީގު ވިދާޅުވެއްޖެއެވެ.\nނޫސްވެރިންނަށް މައުލޫމާތު ދެއްވަމުން އެކަމަނާ ވިދާޅުވީ، މިހާރު އަޅާފައިވާ ފިޔަވަޅުތަކުގެ ނަތީޖާ އެންމެ އަވަހަށް ވެސް ފެންނާނީ މި ހިނގާ ސެޕްޓެމްބަރު މަހުގެ ފަހުކޮޅުކަމަށާއި، އެހެން ނަމަވެސް ބަލި ފެތުރުން ކޮންޓްރޯލް ކުރުން ބިނާ ވާނީ މިހާރު ކަމާއި ބެހޭ ފަރާތްތަކުން އަޅާފައިވާ ފިޔަވަޅުތަކަށް އާއްމުން ތަބާވެ، އަމަލުކުރާ މިންވަރެއްގެ މައްޗަށް ކަމަށެވެ.\nއަދި އެ ފިޔަވަޅުތަކަށް އަމަލުކުރޭތޯ ޔަގީން ކުރުމަށް ކަމާއި ބެހޭ ފަރާތްތަކުން މަސައްކަތް ކުރައްވާ ކަމަށް ވެސް ނޫސްވެރިންގެ ބައްދަލު ވުމުގައި ވާހަކަފުޅު ދައްކަވަމުން ޑރ. ނަޒްލާ ވަނީ ވިދާލުވެފައެވެ. އަދި އެކަމަނާ ވަނީ ބަލި ފެތުރުން ކޮންޓްރޯލް ކުރުމަށް އޮފީސްތަކުގައި އަޅާފައިވާ ފިޔަވަޅުތަށް އިތުރަށް ހަރުދަނާ ކުރުމަށްވެސް ގޮވާލާފައެވެ.\n”އޮފީސް މާހައުލުގައި މަަސައްކަތް ކުރަން ޖެހޭ ގޮތާ، އެމްޕްލޯޔަރސްވެސް އަމަލުކުރަން ޖެހޭ ގޮތްގޮތް އަޅުގަނޑުމެންގެ ގައިޑްލައިންގައި ވާނެ. މިސާލަކަށް ސައިބޮއި ހަދާއިރު އޮފީސްގަޑި ކިތަންމެ ރަނގަޅަށް އުޅުނަސް ސައިބޮއި ހަދާއިރު އެންމެން އެއްކޮށް އުޅޭނަމަ އެކަމުގެ ބޭނުމެއް ނެތް.“ ޑރ. ނަޒްލާ ވިދާޅުވިއެވެ.\nރާއްޖެއިން މިހާތަނަށް ކޯވިޑް 19 އަށް 8667 މީހަކު ވަނީ ފައްސިވެފައެވެ. އަދި މިބަލިން 6052 މީހުން ވަނީ ރަނގަޅުވެފައެވެ. ކޯވިޑް 19 ގެ ސަބަބުން ހާލު ދެރަވެ 11 މީހަކަށް އައިސީޔޫގައި ފަރުވާ ދެމުން އަންނައިރު މިބަލީގައި 29 މީހަކު ވަނީ ނިޔާވެފައެވެ.


Jihad ge passport hifehetti amuru baathil koffi - Hali News\nޖިހާދުގެ ޕާސްޕޯޓް ހިފެހެއްޓި އަމުރު ބާތިލްކޮށްފި\n13 January 2021, 16:56\nކުރީގެ ނައިބު ރައީސް އަބްދުﷲ ޖިހާދުގެ ޕާސްޕޯޓް ހިފެހެއްޓުމަށް ކްރިމިނަލް ކޯޓުން ނެރުނު އަމުރު ހައިކޯޓުން ބާތިލް ކޮށްފި އެވެ.\nރާއްޖެއިން ބޭރަށް ވަޑައިގެން ފިލާފާނެ ކަމަށް ޕީޖީ އޮފީހުން ބުނުމުން ޖިހާދުގެ ޕާސްޕޯޓް ހިފެހެއްޓުމަށް ކްރިމިނަލް ކޯޓުން ވަނީ އަމުރެއް ނެރެފަ އެވެ.\nޖިހާދު އެ ކޯޓުގައި އެދިވަޑައިގަތީ ބޭސްފަރުވާއަށް ރާއްޖެއިން ބޭރަށް ވަޑައިގަތުމުގެ ހުއްދައަކަށެވެ. ނަމަވެސް ގާޒީ މުހައްމަދު ސަމީރު ވަނީ އެ ހުއްދަ ނުދީ، ޕާސްޕޯޓް ހިފަހައްޓާފަ އެވެ.\nހައިކޯޓުގެ ހުކުމްގައި ވަނީ ޖިހާދު ފިލާފާނެ ކަމަށް ބެލެވޭނެ އެއްވެސް ސަބަބެއް ޕީޖީ އޮފީހަށް ދެއްކިފައިނުވާ ކަމަށެވެ. އަދި ހަމައެކަނި ރާއްޖެއިން ބޭރަށް ދިޔުމަކީ ފިލުން ކަމުގައި ނުބެލެވޭނެ ކަމަށް ވެސް އެ ހުކުމްގައިވެ އެވެ.\nކ. ފުށިދިއްގަރު ފަޅު ކުއްޔަށްދީ ތަރައްޤީ ކުރުމާ ގުޅޭ ގޮތުން ވެފައިވާ ޖޮއިންޓް ވެންޗަރ އެއްބަސްވުމާއި ދިވެހި ސަރުކާރުގެ ފަރާތުން ޚިލާފުވެފައިވާ މައްސަލާގައި ޖިހާދުގެ މައްޗަށް ވަނީ ދައުވާ އުފުލާފަ އެވެ.\nޕީޖީ އޮފީހުން ބުނީ، ޖިހާދުގެ މައްޗަށް އުފުލާފައި ވަނީ ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް ޢަމަލު ކުރުމުގެ ކުށުގެ ދައުވާ ކަމަށެވެ. މި މައްސަލައަކީ އެސެޓް ރިކަވަރީ ކޮމިޝަނުން ތަޙުޤީޤުކޮށް ފޮނުވާފައިވާ މައްސަލައެކެވެ.\nއެޓަރނީ ޖެނެރަލް އޮފީހުން ނެރެފައިވާ ބަޔާނެއްގައި ބުނެފައި ވަނީ ޕްރައިމް ކެޕިޓަލް މޯލްޑިވްސް ޕްރައިވެޓް ލިމިޓެޑާއި ދިވެހި ސަރުކާރުގެ ފަރާތުން މިނިސްޓްރީ އޮފް ފިނޭންސް އެންޑް ޓްރެޒަރީ އާ ދެމެދު ފުށިދިއްގަރު ފަޅު ކުއްޔަށްދީ ތަރައްޤީ ކުރުމަށް ވެފައިވާ އެއްބަސްވުމާއި ދިވެހި ސަރުކާރު ޚިލާފުވެފައިވާކަމަށް ބުނެ އެ މައްސަލަ އާބިޓްރޭޝަނަށް ހުށަހަޅާފައިވާ ކަން އެކުންފުނިން ސަރުކާރަށް އަންގާފައިވާ ކަމަށެވެ.\nކ. ފުށިދިއްގަރު ފަޅު ތަރައްޤީ ކުރުމުގެ ޖޮއިންޓް ވެންޗަރ އެއްބަސްވުމުގައި ސޮއިކޮށްފައި ވަނީ 18 ޖެނުވަރީ 2013 ގައެވެ. ފުށިދިއްގަރު ފަޅު ތަރައްޤީ ކުރުމަށް ސޮއިކޮށްފައި ވަނީ ޑރ. ވަހީދުގެ ވެރިކަމުގައެވެ.\nއިތުރު ލިޔުންތައް ހައިކޯޓު ކްރިމިނަލް ކޯޓް


Eh dhuvahaa 125 tweets adhi retweets kohgen Trump aneikaaves...\nރިކޯޑް އާކުރެއްވީ ކުރިން ކުރެއްވި 123 ޓްވީޓާއި ރިޓްވީޓްގެ ރިކޯޑް މުގުރާލައްވައިގެން\nޓްރަމްޕް ޓްވިޓަރގައި ރިކޯޑް ހައްދަވާފައިވަނީ 161 ޓްވީޓުން\nއާ ރެކޯޑެއް ހައްދަވާފައިމިވަނީ ޓްރަމްޕް ވެރިކަމުން އަޒުލުކުރުމުގެ ޝަރީޢަތް ސެނަޓްގައި ކުރިޔަށްދާތީ އެކަމާއި ގުޅުންހުރި ޓްވީޓްތަކުން\nކ. މާލެ | 23 ޖެނުއަރީ 2020 | ބުރާސްފަތި 23:55 | 6,159\nޓްރަމްޕްގެ ޓްވިޓަރ އެކައުންޓް - އަލްޖަޒީރާ\nއެމެރިކާގެ ރައީސް ޑޮނަލްޑް ޓްރަމްޕަކީ ސޯޝަލް މީޑިޔާ އާއި ވަކިން ޚާއްޞަކޮށް ޓްވިޓަރ އާއި ވަރަށްވެސް ރައްޓެހި ބޭފުޅެކެވެ. ދުވާލަކު އެތައް ޓްވީޓެއް ޓްރަމްޕް ކުރައްވާއިރު، މީގެތެރޭގައި އެމެރިކާގެ ރައީސްގެ ޙައިޞިއްޔަތުން ނިންމަވާ ނިންމެވުންތަކާއި އެކިކަންކަމާއި ގުޅޭގޮތުން މީހުން ފާޅުކޮށްފައި ހުންނަ ޝުޢޫރުތަކަށްވެސް ޓްރަމްޕް ރައްދުދެއްވައެވެ. އެއްވެސް ފަސްޖެހި ވަޑައިގަތުމެއްނެތި "ހަމަ ކޮންމެ" މީހަކަށްވެސް ޓްރަމްޕް ޓްވިޓަރގައި ރައްދު ދެއްވަމުން ގެންދަވައެވެ. ގިނަ ބައެއްގެ ސަމާލުކަން ޓްރަމްޕްގެ ޓްވީޓްތަކަށް ހުއްޓިފައިވާއިރު ޓްރަމްޕަކީ، ދުނިޔޭގެ ރައީސުންގެ ތެރެއިން ޓްވިޓަރ ގައި އެންމެ އެކްޓިވް ބޭފުޅާކަމީ ޝައްކެތްވެސް ނެތް ކަމެކެވެ.\nއެގޮތުން ޓްރަމްޕް ގެންދަވަނީ ޓްވިޓަރގައި އެންމެ އެކްޓިވް ރައީސުންގެ ރިކޯޑް އަމިއްލަފުޅަށް ޤާއިމުކުރައްވާ އަމިއްލަފުޅަށް އެރިކޯޑް މުގުރާލައްވަމުންނެވެ. އެގޮތުން އެއްދުވަހާ އެންމެ ގިނަ ޓްވީޓް ކޮށް ރިޓްވީޓްކުރުމުގެ އަމިއްލަފުޅު ރިކޯޑް ޓްރަމްޕް މިވަނީ އަނެއްކާވެސް މުގުރާލައްވަފަ އެވެ. އެގޮތުން ބުދަ ދުވަހު ޓްރަމްޕް މިވަނީ 125 ޓްވީޓްކޮށް އަދި ރިޓްވީޓްކޮށްފަ އެވެ.\nބުދަ ދުވަހު މިރިކޯޑް ޓްރަމްޕް މުގުރާލާފައިމިވަނީ ޓްރަމްޕް ވެރިކަމުން އަޒުލުކުރުމުގެ ޝަރީޢަތް ސެނެޓްގައި ކުރިޔަށްދާތީ އެކަމާއި ގުޅުންހުރި ޓްވީޓްތަކުންނެވެ. އެގޮތުން ބުދަދުވަހު ޖީއެމްޓީ ގަޑިން 21:15 އާ ހަމައަށް އެދުވަހު ޓްރަމްޕް ކުރެއްވި ޓްވީޓާއި ރިޓްވީޓްގެ ރިކޯޑް އާކުރެއްވީ ކުރިން ކުރެއްވި 123 ޓްވީޓާއި ރިޓްވީޓްގެ ރިކޯޑް މުގުރާލައްވައިގެންނެވެ. މީގެ އެއްމަސް ކުރިން ޓްރަމްޕް ހެއްދެވި އެރިކޯޑް މުގުރާލިކަން ހާމަކޮށްފައިވަނީ މިޑާޓާތައް އެނައިލައިޒް ކުރާ ފެކްޓް ބޭސްއިންނެވެ.\nމިދިޔަ އަހަރުގެ ޑިސެންބަރު މަހުގެ 12 ވަނަ ދުވަހު ޓްރަމްޕް 123 ޓްވީޓް އަދި ރިޓްވީޓް ކުރައްވާފައިވަނީ ޓްރަމްޕް ވެރިކަމުން އަޒުލުކުރުމަށް ހުށަހަޅާފައިވާ ދެ އަރޓިކަލްގެ ކަންކަން ކުރިޔަށްގެންދިޔުމަށް ހައުސްގެ ޖުޑީޝަރީ ކޮމިޓީން ފެށިދުވަހު އެވެ. އޭގެކުރިން ޓްރަމްޕް ޓްވިޓަރގައި ރިކޯޑް ހައްދަވާފައިވަނީ 161 ޓްވީޓުން އެއީ ވެރިކަމާ ޙަވާލުވެ ވަޑައިގަތުމުގެ އެއް ދުވަސްކުރިން 2015 ވަނަ އަހަރުގެ ޖެނުއަރީ މަހުއެވެ.\nޓްރަމްޕް މިހާރު ހުންނެވީ ވޯލްޑް އެކޮނޮމިކް ފޯރަމްގައި ބައިވެރިވެވަޑައިގަތުމަށް ސްވިޓްޒަލޭންޑުގައެވެ. ބުދަދުވަހު ސްވިޓްޒަލޭންޑުގައި ހުންނަވާ ގަޑި އިރެއްގެ ތެރޭގައި 41 ޓްވީޓް ކުރައްވާފައިވެ އެވެ. 71 މިލިއަން މީހުންޓްރަމްޕްގެ ޓްވިޓަރ އެކައުންޓް ފޮލޯކުރެއެވެ. މި 71 މިލިއަން މީހުންނަށް ބުދަ ދުވަހު ޓްރަމްޕް ކުރެއްވި ގިނަ ޓްވީޓުތަކާއި ރީ ޓްވީޓް ތަކަކީ ރިޕަބްލިކަން މެންބަރުން ނާއި، އިދިކޮޅު ޑިމޮކްރޭޓުން ދައްކަވާފައި ހުންނަ ވާހަކަތަކަށް ރައްދުދެއްވާ ދައްކަވާފައި ހުންނަ ވާހަކަތަކާއި ވީޑިއޯތަކާއި ފޮޓޯތަކެވެ.\nފެކްޓް ބޭސް އިން ބުނާގޮތުގައި ޓްރަމްޕް ކުރެއްވި ޓްވީޓްތަކުގެ ތެރެއިން ރިކޯޑް މުގުރާލި ޓްވީޓަކީ ރިޕަބްލިކަން ސެނެޓަރ ޓެޑް ކްރޫޒް ކުރެއްވި އިމްޕީޗްމެންޓް ޝަރީޢަތް ގެނެސްދޭ އައު ޕޮޑްކާސްޓްގެ ޓްވީޓެވެ.\nސެނެޓުގައި މިހާރު އަންނަނީ ޓްރަމްޕް ވެރިކަމުން އަޒުލުކުރުމުގެ ޝަރީޢަތުގެ އަޑުއެހުންތަކެވެ.


ރައީސް މުޙައްމަދު ނަޝީދު ކޮޅުމަޑުލު ވަންދޫ، ހިރިލަންދޫ އަދި ކަނޑޫދޫ ވަޑައިގަންނަވައިފި – Maldivian Democratic Party\n04 ޖޫން 2013\nރައީސް މުޙައްމަދު ނަޝީދު ކޮޅުމަޑުލު ވަންދޫ، ހިރިލަންދޫ އަދި ކަނޑޫދޫ ވަޑައިގަންނަވައިފި\nދިވެހި ރައްޔިތުންގެ ޑީމޮކްރެޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ކޮޅުމަޑުލު ވަންދޫ، ހިރިލަންދޫ، އަދި ކަނޑޫދޫ މިއަދު ވަޑައިގަންނަވައިފިއެވެ. އެމަނިކުފާނުގެ މިދަތުރުފުޅުގެ ބޭނުމަކީ އެމްޑީޕީގެ ސަރުކާރުގައި ކުރިއަށް ގެންދެވުމަށް ނިންމަވާފައިވާ ސިޔާސަތުތައް ހުށައަޅުއްވައި، ރައްޔިތުންނާއި ބައްދަލުކުރެއްވުމާއި ރިޔާސީ ކެމްޕޭންގައި މަސައްކަތް ކުރައްވާ ހަރަކާތްތެރިންނާއި ބައްދަލުކުރެއްވުމެވެ.\nމިއަދު އެންމެ ފުރަތަމަ ރައީސް ނަޝީދު ވަޑައިގެންނެވީ ތ. ވަންދޫއަށެވެ. ވަންދޫއިން އެމަނިކުފާނަށް ވަރަށް ހޫނު މަރުޙަބާއެއް ދެންނެވިއެވެ. ވަންދޫ އެމްޑީޕީ ކެމްޕޭން ޖަގަހަ ރައީސް ނަޝީދު ހުޅުވައިދެއްވުމަށްފަހު ރައްޔިތުންނާއި މުޙާތަބުކޮށް ދެއްކެވި ވާހަކަފުޅުގައި އެމަނިކުފާނު ވިދާޅުވީ އެމްޑީޕީ ސަރުކާރެއްގައި ބަލިވާ ކޮންމެ ފަހަރަކު މުޅި އާއިލާ މާޔޫސްވާން ނުޖެހޭނެކަމަށެވެ. އަދި މަހުގެ އަގު މިހާރުގެ ސަރުކާރުގައި ވަރަށް ބޮޑު ތަން ދަށަށް ގޮސްފައި ވާތީ އެކަމަށް އަލި އަޅުއްވާލައްވާ އެމަނިކުފާނު ދެއްކެވި ވާހަކަފުޅުގައި އެމްޑީޕީގެ ވެރިކަން ވައްޓާލި އިރު މަހުގެ އަގު ހުރީ ކިލޯއެއް 20 ރުފިޔާއާއި 25 ރުފިޔާއާއި ދޭތެރޭ ކަން ފާހަގަ ކުރެއްވިއެވެ. އެއަށްފަހު ވަންދޫ އެމްޑީޕީ ކެމްޕޭން ޓިމާ ރައީސް ނަޝީދު ބައްދަލުކުރެއްވިއެވެ.\nވަންދޫއަށްފަހު ރައީސް ނަޝީދު ދެން ވަޑައިގެންނެވީ ތ. ހިރިލަންދޫއަށެވެ. ހިރިލަންދޫއިންވެސް އެމަނިކުފާނަށް ވަރަށް ހޫނު މަރުޙަބާއެއް ދެންނެވިއެވެ. ހިރިލަންދޫ ކެމްޕޭން ޖަގަހަ ހުޅުއްވަވާދެއްވުމަށްފަހު އެމަނިކުފާނު ވަޑައިގެންނެވީ ހިރިލަންދޫ ބަނދަރު ސަރަހައްދު ބައްލަވާލެއްވުމަށެވެ، އަދި އެރަށު މަސްކައްކާ ސަރަހައްދުވެސް އެމަނިކުފާނު ބައްލަވާލެއްވިއެވެ. ރައީސް ނަޝީދު ހިރިލަންދޫ ރައްޔިތުންނާއި ބައްދަލުކުރައްވަވާ އެމަނިކުފާނު ދެއްކެވި ވާހަކަފުޅުގައި ހިރިލަންދޫގެ ތަސްވީރެއް އެމަނިކުފާނުގެ އަތްޕުޅުގައި ވާކަމަށް ވިދާޅުވިއެވެ. އަދި ހިރިލަންދޫއަށް މިހާރު އެންމެ ބޭނުންވަނީ ބާޒާރު ބަނދަރަކާއި އައިސް ޕްލާންޓެއްކަމަށް އެމަނިކުފާނު ފާހަގަ ކުރެއްވިއެވެ.\nހިރިލަންދޫ ކެމްޕޭން ޓީމާ ރައީސް ނަޝީދު ބައްދަލު ކުރެއްވުމަށްފަހު މިއަދުގެ އެންމެ ފަހު މަންޒިލެއްގެ ގޮތުން އެމަނިކުފާނު ވަޑައިގެންނެވީ ތ. ކަނޑޫދޫއަށެވެ. ކަނޑޫދޫއިންވެސް އެމަނިކުފާނަށް ނުހަނު ބޮޑު ތަރުހީބަކާއި ހޫނު މަރުޙަބާއެއް ދެންނެވިއެވެ. ކަނޑޫދޫގައި ރައީސް ނަޝީދު ވަނީ އެމްޑީޕީގެ ދިދައެއްވެސް ނަންގަވައިދެއްވާފައެވެ.\nމިރޭ ކަނޑޫދޫގައި ބޭއްވުމަށް ހަމަޖެހިފައިވާ ޖަލްސާގައި ރައީސް ނަޝީދު ބައިވެރިވެވަޑައިގަންނަވާނެއެވެ.


England balikoh Group ge 1 vana Belgium ah\nއިންގްލެންޑް ބަލިކޮށް ގުރޫޕްގެ އެއްވަނަ ބެލްޖިއަމްއަށް\nއިންގްލެންޑްގެ މައްޗަށް 1-0 ގެ ނަތީޖާ އަކުން ކާމިޔާބު ހޯދައި ބެލްޖިއަމުން، ގުރޫޕް "އެޗް" ގެ އެއް ވަނަ ހޯދައިގެން ގުރޫޕް ސްޓޭޖު ނިންމާލައިފި އެވެ.\nމެޗަށް ނިކުތް އިރުވެސް ދެ ޓީމުވެސް އޮތީ ދެ ވަނަ ބުރަށް ދަތުރު ކޮށްފަ އެވެ. މެޗުގެ ވާދަ ވެރިކަން އުފެދުނީ ގުރޫޕްގެ އެއް ވަނަ ހޯދަން ދެ ޓީމުވެސް ބޭނުން ވުމުންނެވެ.\nދެ ވަނަ ބުރުގައި ބެލްޖިއަމް ވާދަ ކުރާނީ ގުރޫޕް "އެޗް" ގެ ދެ ވަނަ ޓީމު ޖަޕާނާ ދެކޮޅަށެވެ. ގުރޫޕްގެ ދެ ވަނަ އަށް ދިއުމުން އިންގެލެންޑް ވާދަ ކުރާނީ ގުރޫޕް "އެޗް" ގެ އެއް ވަނަ ހޯދި ކޮލަމްބިއާ އާ ދެކޮޅަށެވެ.\nދެ ވަނަ ބުރުގައި ބެލްޖިއަމް އާއި ޖަޕާން ކުޅޭ މެޗު އޮންނާނީ ހޯމަ ދުވަހުގެ ރޭ 11:00 ގަ އެވެ. ކޮލަމްބިއާ އާއި އިންގްލެންޑް ކުޅޭ މެޗު އޮންނާނީ މި އަންނަ އަންގާރަ ދުވަހުގެ ރޭ 11:00 ގަ އެވެ.\nގުރޫޕް ސްޓޭޖުގައި، ކުޅުނު ހުރިހާ މެޗެއްވެސް ކާމިޔާބު ކުރީ ތިން ޓީމަކުންނެވެ. އެއީ ގުރޫޕު "އޭ" އިން އުރުގުއޭ އާއި، ގުރޫޕް "ޑީ" ކޮރޭޝިއާއިންނެވެ. އަދި ގުރޫޕް އެޗުން މިރޭ މޮޅުވި ބެލްޖިއަމް އެވެ.\nދެ ވަނަ ބުރަށް ގޮސްފައި އޮތުމުން، ދެ ޓީމުންވެސް މެޗަށް ނިކުތީ މުހިންމު ކުޅުންތެރިންނަށް ރެސްޓް ދިނުމަށް ފަހު އެވެ. ފުރަތަމަ ހާފުގައި ދެ ޓީމުގެ ފަރާތުންވެސް ފެނުނީ އާދައިގެ ކުޅުމެކެވެ.\nބެލްޖިއަމްގެ ލަނޑު އަދުނާން ޔަނޫޒާއި ކާމިޔާބު ކުރީ ޔޫރީ ޓިލެމަންސް ދިން ބޯޅަ އަކުންނެވެ. ޕެނަލްޓީ އޭރިއާ ތެރެއިން ޓިލެމަންސް އެބޯޅަ ޔަނޫޒާއީ އަށް ދިނީ، އިންގެލެންޑްގެ ކުޅުންތެރިޔަކުވެސް ނައްޓާލުމަށް ފަހު އެވެ. ޔަނޫޒާއީ އަށް އެބޯޅަ ދިނުމުން އޭރިއާގެ ތެރެއިން، އޭރިއާގެ ކަނާ ދިމާލުން އޭނާ ބޯޅަ ފޮނުވާލީ އިންގެލެންޑްގެ ގޯލްގެ ކަނަށެވެ. އެ ބޯޅަ ސަލާމަތް ކުރުމަށް އިންގެލެންޑްގެ ކީޕަރު ޕިކްފޯޑަށް ކުރެވޭނެ އެއްވެސް ކަމެއް ނެތެވެ. އެ ލަނޑު ކާމިޔާބު ކުރީ 51 ވަނަ މިނެޓްގަ އެވެ.\nއިންގެލެންޑްގެ މާކޯސް ރަޝްފާޑް އަށް ވަނީ ނަތީޖާ ހަމަހަމަ ކުރުމަށްޓައި ރަނގަޅު ފުރުސަތެއް ލިބިފަ އެވެ. ޖެމީ ވާޑީ ދިން ބޯޅަ ރަޝްފާޑްއަށް ލިބުނު އިރު، އޭނާ ހުރީ ބެލްޖިއަމްގެ ޑިފެންސު މަޅިން ސަލާމަތް ވެސް ވެގެންނެވެ. އޭނާ އަށް ހުރަސް އަޅަން ހުރީ ކީޕަރު ތައިބަޓް ކޯޓްއާ އެކަންޏެވެ. އެބޯޅަ ދިޔައީ ކޯޓްއާ އަތުގައި ޖެހިފައި ކޯނަރަކަށެވެ.\nބެލްޖިއަމް އިނގިރޭސިވިލާތް ވޯލްޑް ކަޕް 2018\nގުރޫޕްގެ އެއްވަނަ ހޯދުން ބެލްޖިއަމްއަށް މުހިންމެއް ނޫން\nއެސްޓަންވިލާގެ ކޯޗުކަމާ ހަވާލުވާން އޮންރީ ތައްޔާރު


Muthasim, adhi Suood Supreme Court ah ayyan kurahvaifi\nއުއްތަމަ ފަނޑިޔާރު ކަމަށް އައްޔަން ކުރެއްވި މުއުތަސިމް އަދި ސުޕްރީމް ކޯޓްގެ ފަނޑިޔާރު ކަމަށް އައްޔަން ކުރެއްވި ހުސްނުއްސުއޫދު --\nއުއްތަމަ ފަނޑިޔާރުކަމަށް، މާފަންނު ގުލްފާމްގެ އަހްމަދު މުއުތަސިމް އަދުނާން އަދި ސުޕްރީމް ކޯޓުގެ ފަނޑިޔާރުކަމަށް، އައްޑޫ ސިޓީ މީދޫ، ހަސަންކާރިގެ ހުސްނުއްސުއޫދު މިއަދު އައްޔަން ކުރައްވައިފި އެވެ.\nމި2ބޭފުޅުން މަގާމުތަކަށް އައްޔަންކުރެއްވުމުގެ ރަސްމިއްޔާތު ބާއްވަވާފައި ވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމުއުތަސިމް ވަނީ 2010 އިން 2014 އަށް ސްޕްރީމް ކޯޓުގެ ފަނޑިޔާރެއްގެ ގޮތުގައި މަސައްކަތްކުރައްވާފައެވެ. އޭނާ ވަނީ އިނގިރޭސި ވިލާތުގެ ގްލަސްގޯ ޔުނިވާސިޓީން ޓްރާންސް ނޭޝަނަލް ކޮމާޝަލް ލޯއިން މާސްޓާސް އޮފް ފިލޯސަފީ ހާސިލު ކުރައްވާފައެވެ. އަދި އިނގިރޭސި ވިލާތުގެ ބަކިންހަމް ޔުނިވާސިޓީން، ބެޗްރަލާ އޮފް ލޯ، މުއުތަސިމް އަދުނާނު ވަނީ ހާސިލުކުރައްވާފައެވެ. މިއަދު ބޭއްވެވި ރަސްމިއްޔާތުގައި މުއުތަސިމް އަދުނާނަށް މަގާމުގެ ހުވައި ލައިދެއްވީ ސުޕްރީމް ކޯޓުގެ ފަނޑިޔާރު ހުސްނުއްސުއޫދެވެ.\nސުއޫދު ވަނީ އޮސްޓްރޭލިޔާގެ ކްއީންސްލޭންޑް ޔުނިވަރސިޓީން މާސްޓާސް އޮފް ލޯ ހާސިލުކުރައްވާފައެވެ. އަދި ސުއޫދު ވަނީ މެލޭޝިޔާގެ އިންޓާނޭޝަނަލް އިސްލާމިކް ޔުނިވާސިޓީން ބެޗްލާ އޮފް ލޯގެ އޮނާސް ޑިގްރީއެއް ވެސް ހާސިލުކުރައްވާފައެވެ. ސުއޫދު އެންމެފަހުން ހުންނެވީ، މަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަހުގީގު ކުރާ ކޮމިޝަނުގެ ޗެއާމަންގެ މަގާމުގައެވެ.\nސުޕްރީމް ކޯޓުގެ ފަނޑިޔާރުކަމަށް، އައްޔަންކުރެއްވި ސުއޫދަށް މަގާމުގެ ހުވައި ލައިދެއްވީ ސުޕްރީމް ކޯޓުގެ ފަނޑިޔާރު ޑޮކްޓަރު ުއަޒްމިރާލްދާ ޒާހިރެވެ.\nއުއްތަމަ ފަނޑިޔާރު ކަމަށް އައްޔަން ކުރެއްވި މުއުތަސިމް މަގާމަށް އައްޔަން ކުރެއްވުން --\nއާ އުއްތަމަ ފަނޑިޔާރު މުއުތަސިމަކީ އެންމެ ފުރަތަމަ ސުޕްރީމް ކޯޓު އުފެއްދިއިރު އެ ކޯޓަށް އައްޔަން ކުރި ފަނޑިޔާރުންގެ ތެރެއިން ބޭފުޅެކެވެ. ނަމަވެސް މިދިޔަ މަޖިލީހުގައި ސުޕްރީމް ކޯޓުގެ ފަނޑިޔާރުންގެ ބެންޗުން ދެ މަގާމު ހުސްވާ ގޮތަށް ކޯޓުތަކާ ބެހޭ ގާނޫނަށް ބަދަލު ގެނެސްގެން އޭނާގެ މަގާމު ގެއްލުވާލި އެވެ.\nއުއްތަމަ ފަނޑިޔާރު ކަމަށް މުއުތަސިމް އައްޔަން ކޮށްފައިވާއިރު އެންމެ ފުރަތަމަ ސުޕްރީމް ކޯޓަށް އައްޔަން ކުރެއްވި ހަތް ފަނޑިޔާރުންގެ ތެރެއިން މިހާރު ސުޕްރީމް ކޯޓުގައި ހުންނެވި ހަމައެކަނި ފަނޑިޔާރަކީ މުއުތަސިމެވެ. އަދި މިހާރު އަމަލު ކުރާ ގާނޫނުގެ އަސާސީގެ ދަށުން، އުއްތަމަ ފަނޑިޔާރުގެ މާގަމު ފުރުއްވާނެ ހަތަރުވަނަ ބޭފުޅާ އެވެ.\nމުއުތަސިމްގެ އިތުރުން މިހާރު ސުޕްރީމް ކޯޓުގައި ތިއްބެވީ ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ސުޖޫން އާއި ފަނޑިޔާރު މަހާޒު އަލީ ޒާހިރް އެވެ.\nރައީސް އިބްރާހިމް މުހައްމަދު ސޯލިހު ސުޕްރީމް ކޯޓް ހުސްނުއް ސުއޫދު


ތިމަސައްކަތުގައި ކުރިއަރާދާށެވެ. ކާމިޔާބުގެ އަހުލުވެރީންނަކީ ތިއީއެވެ. – DhiSalafiyyah\nތިމަސައްކަތުގައި ކުރިއަރާދާށެވެ. ކާމިޔާބުގެ އަހުލުވެރީންނަކީ ތިއީއެވެ.\n18/06/2017 ޢާންމު ލިޔުންއަލްއަޚް މުޙައްމަދު މަޢޫން ޝަރީފް\nއިސްލާމީ ދަޢުވަތުގެ މަސައްކަތްކުރައްވާ ފަރާތްތަކަށް:\nމި މަޢުޟޫގެ ދަށުން މިގެނެސްދެނީ ﷲ އަށް ހިތްނިޔަތް ޚާލިޞްކޮށް، ރަސޫލާ صلى الله عليه وسلم ދެއްކެވި މަގުން، އިސްލާމީ ދަޢުވަތުގެ މަސައްކަތުގައި އެކިގޮތްގޮތުން ޝާމިލުވެ، އުޅުއްވާ ފަރާތްތަކަށް ހުޅުވާލެވިފައިވާ މެސެޖެކެވެ. ހިތްވަރުދިނުމުގެ ބަސްކޮޅެކެވެ. ކުރިއަށްދިޔުމުގެ ރޫޙުއާލާކޮށް، އިތުރު ޖޯޝުގެނުވައިދޭފަދަ ޢިބާރާތްކޮޅެކެވެ.\nއިސްލާމީ ދަޢުވަތުގެ މަސައްކަތްކޮށް، މިދީނުގެ ތަޢުލީމު ފެތުރުމަށް މަސައްކަތްކުރުމުގެ އަޖުރު މަތިވެރިކަމުގެ ވާހަކަ ކީރިތި ޤުރުއާނުގެ އެތައް އާޔަތެއްގައި ބަޔާންވެފައިވެއެވެ. މޫރިތި ސުންނަތުގައި މިރޮނގުން އެތައް ހަދީޘެއް އައިސްފައިވެއެވެ.\nކަންމިހެންއޮތްއިރު، އެ ފެތުރޭ މަޢުލޫމާތަކީ ރަނގަޅު ޞައްޙަ މަޢުލޫމާތުތޯ ބެލުމަކީވެސް ކޮންމެހެން ކުރަންޖެހޭ ކަމެކެވެ. އިތުބާރު ހިފޭ ރަނގަޅު ޢިލްމުވެރިންނާއި އެފަދަ ބޭފުޅުންގެ ވެބްސައިޓާއި ބްލޮގް އަދި ޢިލްމީ ދަރުސްތަކާއި ވަޢުޡު ނަސޭހަތް މީސްތަކުންނާއި ހަމައަށް ފޯރު ކޮށްދިނުމާއި ފެތުރުމަށް މަސައްކަތް ކުރުމަކީ ހެޔޮވެގެންވާ ޞަދަގާތެކެވެ. ދަރުމަ ގިނަގުނަވެގެންވާނެ ކަމެކެވެ.\nހެޔޮ ކަންކަމަށް ޢަމުރުކޮށް ނުބައިކަންތައްތައް ނަހީކުރާމީހުންނަކީ ކާމިޔާބުގެ އަހުލުވެރިންކަމުގައި ބަޔާންކުރައްވާ މާތް ﷲ ވަޙީކުރައްވާފައިވެއެވެ.\nوَلْتَكُن مِّنكُمْ أُمَّةٌ يَدْعُونَ إِلَى الْخَيْرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ ۚ وَأُولَـٰئِكَ هُمُ الْمُفْلِحُونَ ﴿١٠٤﴾\nމާނައީ: “ހެޔޮކަމުގެ މަގަށް ގޮވާ، އަދި ހެޔޮކަންތަކަށް أمر ކުރާ، އަދި ނުބައިކަންތައް ނަހީކުރާ ބަޔަކު ތިޔަބައިމީހުންގެ ތެރެއިން ވާހުށިކަމެވެ! އެއުރެންނަކީ ހަމަ، ދިންނަވާނޭ މީހުންނެވެ.”\nރަސޫލާ صلى الله عليه وسلم ޙަދީސްކުރެއްވިއެވެ.\n((مَنْ دَلَّ عَلَى خَيْرٍ فَلَهُ مِثْلُ أَجْرِ فَاعِلِهِ)) [صحيح مسلم, 133 – 1893]\nމާނައީ: ”ހެޔޮ ކަމަކަށް މަގު ދައްކައިފި މީހަކަށް އެކަން ކުރާ މީހާއަށް ލިބޭފަދަ އަޖުރު ހުއްޓެވެ.”\nމިސާލަކަށް ތިމާ ފޭސްބުކުގައި ޝެއަރކޮށްފައިވާ ޕޯސްޓެއްފެނި މީހަކު ދަމުނަމާދުކުރަންފަށައިފިނަމަ، ތިމާއަށް ދަމުނަމާދުކުރުމުގެ އަޖުރު ލިބެމުންދާނެއެވެ. ތިމާ މަރުވުމުން މި އަޖުރުތައް ލިބުން ތިބާއަށް ނުހުއްޓޭނެއެވެ. އަދި ކިއެއްތަ، ފައިދާހުރި ޢިލްމު ތިބާ ފަތުރާފައިވާނަމަ، އެކަމުގެ އަޖުރު ތިމާ މަރުވުމަށްފަހުވެސް ލިބެމުންދާނެއެވެ. އެކަން ބަޔާންކުރައްވާ ރަސޫލާ صلى الله عليه وسلم ހަދީސްކުރައްވާފައިވެއެވެ.\n((إِذَا مَاتَ الإنْسَانُ انْقَطَعَ عنه عَمَلُهُ إِلا مِنْ ثَلاثةٍ إلا من صَدَقَة جَارِيَة أوَعِلْم يُنْتَفَعُ بِهِ أوَوَلَد صَالِح يَدْعُو لَهُ)) [رواه مسلم/1631]\nމާނައީ: ”އިންސާނާ މަރުވުމުން ތިންކަމަކުން މެނުވީ އޭނާގެ ޢަމަލުތައް މެދުކެނޑިގެންދެއެވެ. އެއީ ހިނގަހިނގާ ހުންނަ ޞަދަޤާތެއް (ފައިދާ ދެމިގެންވާ ޞަދަޤާތެއް) ނުވަތަ ފައިދާކުރަނިވި ޢިލްމެއް ނުވަތަ އޭނާއަށްޓަކައި ހެޔޮދުޢާ ކުރާ ޞާލިޙް ދަރިއެއްގެ ފުށުން މެނުވީއެވެ.”\nއަދިވެސް އެކަލޭގެފާނު ޙަދީސްކުރެއްވިއެވެ.\n((لأَنْ يَهْدِيَ اللَّهُ بِكَ رَجُلًا خَيْرٌ لَكَ مِنْ أَنْ يَكُونَ لَكَ حُمْرُ النَّعَمِ)) [رواه البخاري 3009]\nމާނައީ: ”ހަމަކަށަވަރުން، ތިބާގެ ސަބަބުން އެންމެ މީހަކަށް ﷲ ތަޢާލާ ތެދުމަގު ދެއްކެވުންވެސް، ރަތް ޖަމަލުތަކެއް ލިބުމަށްވުރެވެސް ހެޔޮކަން ބޮޑެވެ.”\n*ރަތް ޖަމަލަކީ އެޒަމާނުގެ އެންމެ އަގުހުރި މުދާތަކުގެ ތެރެއިން އެއްމުދަލެވެ.\nހެޔޮ ކަމަކަށް މަގުދެއްކުމުން ޘަވާބު ގިނަގުނަ ވާފަދައިން ނުބައި ކަމަކަށް މަގުދައްކައި އެހީވުމުން ފާފަވެސް އިތުރުވެއެވެ.\nރަސޫލާ صَلَّى اللَّهُ عَلَيْهِ وَسَلَّمَ ހަދީސްކުރެއްވިއެވެ.\n((وَمَنْ سَنَّ فِي الْإِسْلَامِ سُنَّةً سَيِّئَةً كَانَ عَلَيْهِ وِزْرُهَا وَوِزْرُ مَنْ عَمِلَ بِهَا مِنْ بَعْدِهِ مِنْ غَيْرِ أَنْ يَنْقُصَ مِنْ أَوْزَارِهِمْ شَيْءٌ )). [صحيح مسلم، ج 5، ص 198].\nމާނައީ: “އިސްލާމްދީނަށް ނިސްބަތްކޮށް ނުބައި ކަމެއް ފަށައިފި މީހަކަށް އެކަން ކުރުމުގެ ފާފައާއި އޭނާއަށް ފަހު އެކަން ކުރާ މީހުންގެ ފާފަ އެމީހުންނަށް އުނިވުމެއް ނެތި އޭނާއަށް ލިބޭނެއެވެ.”


Covid aa gulhigen alhaa fiyavalhuthakaai gulhey gothun Vazeerunge Majileehugai mashavaraakohfi | Jazeera\tކޮވިޑް ފިޔަވަޅުތަކަށް ވަޒީރުން މަޝްވަރާކޮށްފި - Jazeera\nކޮވިޑްއާ ގުޅިގެން އަޅާ ފިޔަވަޅުތަކާއި ގުޅޭގޮތުން ވަޒީރުންގެ މަޖިލީހުގައި މަޝްވަރާކޮށްފި\nމުޙައްމަދު އަފްޒަލް February 3, 2021 426 views0\nވީޑިއޯ ކޮންފަރެންސް މެދުވެރިކޮށް ވަޒީރުންގެ މަޖިލީހުގެ ޖަލްސާގައި ރައީސް ބައިވެރިވެވަޑައިގަންނަވަނީ -- ފޮޓޯ: ރައީސް އޮފީސް\nރާއްޖޭގައި ކޯވިޑް-19 ގެ ބަލި ފެތުރޭ މިންވަރު ކުއްލިގޮތަކަށް އިތުރުވާން ފެށުމާ ގުޅިގެން، މާލޭ ސަރަޙައްދުގައާއި އަތޮޅުތެރޭގައި އަޅުއްވަމުން ގެންދަވާނެ ފިޔަވަޅުތަކާ ބެހޭގޮތުން ވަޒީރުންގެ މަޖިލީހުގައި މަޝްވަރާކޮށްފިއެވެ.\nކޮވިޑް ފިޔަވަޅުތަކާއި ގުޅޭގޮތުން މަޝްވަރާކޮށްފައިވަނީ މިއަދު ވީޑިއޯ ކޮންފަރަންސް މެދުވެރިކޮށް ބޭއްވެވި ވަޒީރުންގެ މަޖިލީހުގެ ޖަލްސާގައެވެ. އެގޮތުން، ބަލި ފެތުރުން ކުޑަކުރުމަށްޓަކައި މިހާރުން މިހާރަށް އަޅުއްވަން ނިންމަވާފައިވާ ފިޔަވަޅުވަތަކާ ގުޅޭ މަޢުލޫމާތު ވަޒީރުންނާ ހިއްސާ ކޮށްފައިވާކަމަށް ރައީސުލްޖުމްހޫރިއްޔާ އޮފީހުން ވަނީ ބުނެފައެވެ.\nމި ޖަލްސާގައި ރައީސްވަނީ، މި ފިޔަވަޅުތަކަށް ސަމާލުކަން ދެއްވައިގެން ހުރިހާ އިދާރާތަކުންވެސް ކަންތައްތައް ރާވަމުންގެންދެވުމުގެ މުހިންމުކަން ފާހަގަކުރައްވާފައެވެ. އަދި ކޮންމެހެން ދެއްވަންޖެހޭ ޚިދުމަތްތައްވެސް ކުރިއެކޭ އެއްގޮތަށް ދެއްވުމަށްޓަކައި، ކުރައްވަންޖެހޭ ކަންތައްތަކާ ބެހޭގޮތުންވެސް މިއަދުގެ ޖަލްސާގައި މެންބަރުން ވާހަކަފުޅުދެއްކެވިއެވެ.\nރާއްޖެއިން ޕޮޒިޓިވްވާ މީހުންގެ އަދަދު އިތުރުވަމުންދާތީ މިހާރުވަނީ ރޭގަނޑު 11:00 އިން ފަތިހު 04:30 އަށް ކަރފިއު އިއުލާންކޮށްފައެވެ. އަދި ރޭގަނޑު 08:30 އިން ފެށިގެން 11:00 އަށް ދުއްވާއެއްޗިސް ދުއްވުންވެސް ވަނީ މަނާކޮށްފައެވެ.\nމީގެއިތުރުންވެސް، ސަރުކާރު އޮފީސްތަކުގެ މުވައްޒަފުން ގޭގައި ތިބެ މަސައްކަތް ކުރުމަށް އިލްތިމާސްކޮށް، މީހުން ދިރިއުޅޭ ހުރިހާ ރަށެއްގައި މާސްކު އަޅަންވަނީ މަޖުބޫރުކޮށްފައެވެ. ކޮލެޖް ޔުނިވަރސިޓީތަކުގެ ކިޔެވުން އޮންލައިންކޮށް ބަދަލުކޮށް، ޕްރީސްކޫލްތައް ބަންދުކުރުމަށާއި، ޕާކުތައް ބަންދުކޮށް ކުޅިވަރު ހަރަކާތްތައްވެސް ހުއްޓާލުމަށް އެޗް.ޕީ.އޭ އިން ވަނީ އަންގާފައެވެ.\nކޮވިޑް ފިޔަވަޅުތަކަށް ވަޒީރުން މަޝްވަރާކޮށްފި


America ge inthihaabu Trump kaamiyaabu kuraane kamah 8 faharu natheejaa dhimaakoffaivaa professoraku bunefi | Mihaaru\nއެމެރިކަން ޔުނިވާސިޓީގެ ޕްރޮފެސަރު އެލަން ލިޗްމަން އިންޓަވިއު ދެއްވަނީ. --ފޮޓޯ:ވޮޝިންޓަން ޕޯސްޓް\nޓްރަމްޕް އިންތިޚާބު ކާމިޔާބު ކުރާނެ ކަމަށް އިންތިޚާބުގެ ނަތީޖާ 8 ފަހަރު ދިމާކޮށްފައިވާ ޕްރޮފެސަރަކު ވިދާޅުވެއްޖެ\n30 ސެޕްޓެމްބަރ 2016 - 12:223comments\nވޮޝިންޓަން (ސެޕްޓެމްބަރު 29) - އެމެރިކާގައި ނޮވެމްބަރު މަހު އޮންނަ ރިޔާސީ އިންތިޚާބު ކާމިޔާބުކޮށްގެން ވެރިކަމަށް ވަޑައިގަންނަވާނީ ކޮން ބޭފުޅަކުކަން ނޭނގުނު ނަމަވެސް އެ ސުވާލުގެ ޖަވާބު އެނގޭ ކަމަށް ވޮޝިންޓަނުގެ އެމެރިކަން ޔުނިވާސިޓީގެ ޕްރޮފެސަރު އެލަން ލިޗްމަން ވިދާޅުވެއްޖެ އެވެ.\nޕްރޮފެސަރު ވިދާޅުވީ އޭނާގެ ފޯމިއުލާ ބޭނުންކޮށްގެން ވޭތުވެދިޔަ 30 އަހަރު އެމެރިކާގައި ބޭއްވި އަށް ރިޔާސީ އިންތިޚާބުގެ ނަތީޖާ ދިމާކޮށްފައިވާ ކަމަށެވެ. އޭނާގެ ފޯމިއުލާ އަށް ބިނާކޮށް ލިޗްމަން ވިދާޅުވަނީ މި ފަހަރުގެ އިންތިޚާބު ކާމިޔާބު ކުރާނީ ޑޮނަލްޑް ޓްރަމްޕް ކަމަށެވެ.\nލިޗްމަންގެ ފޯމިއުލާ ބިނާކޮށްފައި ވަނީ 13 ކަމެއްގެ މައްޗަށެވެ. އޭނާގެ ފޯމިއުލާގައި ހިމެނޭ ކަންކަމުގެ ތެރޭން ވެރިކަމުގައި އޮންނަ ޕާޓީއާ ދެކޮޅަށް ހަ ކަމެއް ނުވަތަ އެއަށް ވުރެ ގިނަ ކަންތައް ދިމާވެއްޖެ އެ ޕާޓީއަކަށް އިންތިޚާބު ގެއްލޭނެ އެވެ. އޭގެ ތެރޭގައި ހައުސް އާއި ސެނެޓުގެ އަޣުލަބިއްޔަތު ވެރިކަން ކުރާ ޕާޓީ އަށް ނެތުމާއި ވެރިކަމުގައި ހުރި ރައީސް އިންތިޚާބުގައި ވާދަ ނުކުރުމާއި ތިން ވަނަ ކެންޑިޑޭޓެއް ނުކުތުމާ އަދި ހިލަރީ އަކީ ފްރޭންކްލިން ޑީ ރޫޒްވެލްޓް ނުވަތަ ޖޯން އެފް ކެނެޑީ ފަދަ ވަރުގަދަ ކެންޑިޑޭޓަކަށް ނުވުން ހިމެނެ އެވެ. މި ފޯމިއުލާ އަށް ބަލާއިރު ޑިމޮކްރެޓިކް ޕާޓީއާ ދެކޮޅަށް ހަ އަކަށް ވުރެ ގިނަ ކަންތައް ވަނީ ދިމާވެފަ އެވެ.\nއެމެރިކަން ޔުނިވާސިޓީގެ ޕްރޮފެސަރު އެލަން ލިޗްމަން ފޮކްސް ނިއުސް އަށް އިންޓަވިއު ދެއްވަނީ. --ފޮޓޯ:ވޮޝިންޓަން ޕޯސްޓް\nއެހެންކަމުން ލިޗްމަން ވިދާޅުވަނީ އޭނާގެ ފޯމިއުލާ އަށް ބަލާއިރު ނަތީޖާ ބުރަވަނީ ޓްރަމްޕް ކޮޅަށް ކަމަށެވެ. އެކަމަކު ލިޗްމަން ގަބޫލް ކުރައްވަނީ ގައުމު ހިންގުމުގެ ގާބިލްކަން ހުރީ ހިލަރީގެ ކިބައިގައި ކަމަށާއި ޓްރަމްޕާ މެދު ކަންބޮޑުވާ ކަންކަން އެބަހުރި ކަމަށެވެ.\nއެމެރިކަން ޔުނިވާސިޓީގެ ހިސްޓްރީ ޕްރޮފެސަރު ވިދާޅުވީ އޭނާގެ ފޯމިއުލާ ތައްޔާރުކުރީ އެމެރިކާގައި 1860 އިން 1980އާ ހަމައަށް ބޭއްވި ހުރިހާ ރިޔާސީ އިންތިޚާބެއްގެ ނަތީޖާ އަށް ބެލުމަށް ފަހު ކަމަށެވެ. މި ގޮތުން 1984 އިން 2012 ވަނަ އަހަރާ ހަމައަށް އެމެރިކާގައި ބޭއްވި ހުރިހާ އިންތިޚާބެއްގެ ނަތީޖާ މި ފޯމިއުލާ ބޭނުންކޮށްގެން އޭނާ ދިމާކޮށްފައިވާ ކަަމަށް ވިދާޅުވި އެވެ. މި ފަހަރުގެ އިންތިޚާބުގެ ނަތީޖާ ހަދަން އުނދަގޫވި ކަމަށާއި އެއީ ޑޮނަލްޑް ޓްރަމްޕް ފަދަ ކެންޑިޑޭޓަކު މީގެ ކުރިން ދިމާވެފައި ނުވާތީ ކަމަށް ވެސް ވިދާޅުވި އެވެ. އެހެންވެ ތާރީޚުގެ ހުކުމް ޓްރަމްޕް ކޮޅަށް ބުރަވި ނަމަވެސް މި ފަހަރުގެ ނަތީޖާ ކޮންމެ ގޮތަކަށް ވެސް ނުކުމެދާނެ ކަމަަށް ލިޗްމަން ގަބޫލް ކުރައްވަ އެވެ.


Main Bafai'naai3Kokko Maraali 15 Aharuge Kujja Umuru Dhuvaha Jalah - Vaguthu\nމައިންބަފައިންނާއި3ކޮއްކޮ މަރާލި 15 އަހަރުގެ ކުއްޖާ އުމުރު ދުވަހަށް ޖަލަށް!\nގްރިގޯ ވަނީ އޭނާގެ އާއިލާ މަރާލާފައި\nމެކްސިކޯގައި 2013ވަނަ އަހަރު އުމުރުން 15 އަހަރުގެ ފިރިހެން ކުއްޖަކު ވަނީ އޭނާގެ މަންމަ އާއި ބައްޕަގެ އިތުރުން ހަނގަށް ތިބި3ކޮއްކޮއިން މަރާލާފައެވެ. މިހާރު އެ މައްސަލައިގެ އަޑުއެހުންތައް ނިމިފައި ވާއިރު އޭނާ އަށް ވަނީ އުމުރު ދުވަހުގެ ޖަލު ހުކުމެއް އިއްވާފައެވެ.\nނެހެމިއާ ގްރިގޯ އަށް މިހާރު އުމުރުން 22 އަހަރު ވެފައި ވާއިރު، ކޯޓު އަޑުއެހުމުގައި ވާހަކަ ދައްކަމުން އޭނާ ބުނެފައި ވަނީ ކުރެވުނު ކަންތަކާއި މެދު ހިތާމަ ކުރާ ކަމަށާއި، އޭރު އޭނާ އަކީ މުޅިން ތަފާތު މީހެއް ކަމަށެވެ. އަދި އޭނާ ވަނީ ޖަލު ހުކުމެއް ނުއިއްވައި އޭނާ އަށް ފަރުވާ ކުރުމުގެ އިންތިޒާމްތައް ހަމަޖައްސައި ދިނުމަށް ގާޒީ ކިބައިން އެދިފައެވެ.\nގްރިގޯ މަރާލާފައިވާ އޭނާގެ މައިންބަފައިންނާއި3ކޮއްކޮ\nނަމަވެސް، މައްސަލަ ބެލި ގާޒީ ބުނެފައި ވަނީ ގްރިގޯ އޭނާގެ އަމިއްލަ އާއިލާ މަރާލާފައި ވަނީ ބިރަކުން ސަލާމާތް ވާން ނޫން ކަމަށާއި، އަދި އެހެން މީހަކު ސަލާމަތް ކުރަން ކަމުގައިވެސް ނުވާއިރު، އޭނާ މި ޖަރީމާ ހިންގާފައި ވަނީ ވަރަށް ބޮޑަށް ރާވައިގެން ކަމަށެވެ. އެހެންކަމުން އޭނާ އުމުރު ދުވަސް ޖަލުގައި ހޭދަ ކުރަން ޖެހޭނެ ކަމަށް ބުނެ ގާޒީ ވަނީ ހުކުމް އިއްވާފައެވެ.\nގްރިގޯގެ އާއިލާ މީހުންވެސް ކޯޓުގައި ތިބިއިރު އެމީހުންވެސް ބޭނުންވަނީ ގްރިގޯ އުމުރު ދުވަހު ޖަލުގައި ބާއްވާށެވެ. އެއީ އޭނާ ދޫކޮށްލައިފިނަމަ އާއިލާގެ އެހެން މީހުންނަށް އޭގެ ނުރައްކާ ކުރިމަތި ވެދާނެތީއެވެ.


Health Minister Ameen miadhu Ungoofaarah vadaiganavanee | ungoofaaru.com\nބަނޑޭރިގަނޑު/ޚަބަރު/ހެލްތު މިނިސްޓަރ އަމީން މިއަދު އުނގޫފާރަށް ވަޑައިގަންނަވަނީ\nމިނިސްޓަރ އޮފް ހެލްތު އަލްފާޟިލް ޢަބްދުﷲ އަމީން\nމިނިސްޓަރ އޮފް ހެލްތު އަލްފާޟިލް އަބްދުﷲ އަމީން މިއަދު އުނގޫފާރަށް ވަޑައިގަންނަވާނެއެވެ. މިނިސްޓަރ އުނގޫފާރަށް މިވަޑައިގަންނަވަނީ އިންނަމާދޫ ހެލްތު ސެންޓަރުގައި ލެބޯޓްރީގެ ހިދުމަތް ތައާރަފް ކޮށްދެއްވުމަށާއި އުނގޫފާރު ރީޖަނަލް ހޮސްޕޓަލްގައި އިމާރާތްކޮށްފައިވާ ޕްރައިވެޓް ރޫމުތައް ހުޅުވައި ދެއްވުމަށް ކުރައްވާ ދަތުރު ފުޅެއްގައެވެ.\nމައުލޫމާތު ލިބިފައިވާގޮތުން މިނިސްޓަރ އުނގޫފާރަށް ވަޑައި ގަންނަވާނީ މިއަދު މެންދުރު ފަހުއެވެ. އިންނަމާދޫ ހެލްތު ސެންޓަރުގެ ލެބޯޓްރީގެ ހިދުމަތް އިފްތިތާހު ކޮށްދެއްވުން އޮންނާނީ މިރޭ 20:30 ގައެވެ. އުނގޫފާރު ރީޖަނަލް ހޮސްޕިޓަލްގެ ޕްރައިވެޓް ރޫމުތައް ހުޅުވައިދެއްވުން އޮންނާނީ މާދަމާ ހެނދުނު 10:00 ގައެވެ.\nހެލްތު މިނިސްޓަރ އަމީން ރ. އުނގޫފާރު އިންނަމާދޫ ހެލްތު ސެންޓަރ އުނގޫފާރު ރީޖަނަލް ހޮސްޕިޓަލް


ބާވެ ހަސްނެތިފައިވާ ކަރުދާސްގަނޑެކެވެ. އޭގައި ލިޔެފައިވެ އެވެ؛ މާމުއި ކުޅަނދުރު މާމެލާމެލިން އެއްކޮށް ޖަމާކުރާ ހުރިހާ ފޮންޏެއް މާމުޔަކަށް ނުވެ އެވެ. މާމުޔަށް ވަނީ އޭގެތެރެއިން ތިން ބައި ކުޅަ އެއްބައެއް. އެއް ރާތަލުގެ މާމުއި ތައްޔާރު ކުރުމަށް، ކުޅަނދުރަށް 20 ލައްކަ މަލުން ފޮނި ބޯންޖެހެ އެވެ. އެކަމަށްޓަކައި ގާތްގަނޑަކަށް 30 ލައްކަ ފަހަރު އުދުހެ އެވެ. ފަންސާސް ހާސް މޭލުގެ ރާސްތާއެއް ކަޑަތު ކުރެ އެވެ. އަންހެން ކުއްޖަކު ފެނުނަސް އަދި ހޭކަނޑާނުލާށެވެ. ކަލެއާ އެކަށީގެންވާ މީހަކު ހޯދަން އެހެން މަގެއް ހިޔާރު ކުރާށެވެ. ތިއީ މަށަށް ވަރަށް ހުތުރު މޫނެކެވެ. އަޑު ވެސް ހިތްގައިމެއް ނޫނެވެ.\nފަސް އަހަރު ވަންދެން ފަތް ޖަހާފައި އޮތުމުން ބުރަފަތި ބައްޓަމަށް ކަނޑަކަނޑައިގެން ގޮސްފައިވާ ކަރުދާސްގަނޑު ނިއުޅުނީ ކީއް ވެގެން ހެއްޔެވެ؟\n"ލޯބިވާ ކަމަށް އަހަރެން ވައުދުވަން، ހިނގާ މެރީ ކުރަމާ،"\n"ތިހެން ނުބުނެ ބަލަ! އެއް ވެސް މީހަކު ލޯތްބެއް ނުވާނެ. އެއީ އޮންނަ އެއްޗެއް ނޫން. ލޯބިވެއޭ ނުކިޔަސް ޕްލެޒާ ލިބުނެއްނު! އަހަރެން އަދި ބޭނުމެއް ނޫން މީހަކާ އިންނާކަށް. ޕްލީޒް ދެން ދޭ. މިހާރު ނިދި އަތުވެއްޖެ،" ފުރަގަސް ދިނުމަށްފަހު ނާހިދާ އެތެރެއަށް ދެމިގަނެ ދޮރު ތަންޑު އެޅުވި އެވެ. ވަނީ ފާޚާނާ އަށެވެ.\nމިހާރު ގަޑިން ބާރަ ގަޑި ފަނަރަ ހިނގީ އެވެ. މީގެ އިރުކޮޅެއް ކުރިން ހިނގި ހާދިސާ ވަނީ އިއްޔެގެ މާޒީގެ ތެރޭގަ އެވެ. އިއްޔެއަކީ ތާރީޚެވެ. އެ އިޔާދައެއް ނުވާނެ އެވެ. އަންނަން އޮތީ މާދަމާ އެވެ. އެ ދުވަސް ވަނީ ނޭނގުމެއްގެ ތެރޭގަ އެވެ. އެހެން ކަމުން ސައުވީސް ގަޑި އިރަށް ވުރެ ދިގުކޮށް ވައުދު ނުވާށެވެ. އަހަންނާ މެރީ ކުރުމުގެ ހިޔާލު އުމުރަށް ގަތުލު ކުރާށެވެ. ހަގީގަތުގައި ތިޔައީ އަހަންނަށް ކަމުދާ ސިފައެއް ހުރި މީހެއް ނޫނެވެ. އަހަރެން ބޭނުންވީ އަރާމުގެ އާލަމުގައި ހޯރަ އަޅާ އުދުހިލާށެވެ.\nފޯނުން އެސްއެމްއެސް ފޮނުވާލުމަށްފަހު ނާހިދާ އެނބުރިލީ ފޯނު ނިއްވާލާފަ އެވެ. ކުއްލި އަކަށް ކަޅި ހުއްޓުނެވެ. މޫނު ދޮންނަ ތަށި މަތީގައި ޒުވާނެއްގެ އަތުކުރީ ގަޑި އޮއްވައި ފެނުމުން ހިނދުކޮޅެއް ވެސް ނަގައި ނުލައި ފެންލައިޓުން މަގަށް ހޫރާލި އެވެ.\nޖާގަ ބޮޑު ފާޚާނާ އަކަށް ވާތީ އެތަނުގެ ތެރޭ، ނާހިދާ ބޭނުންހާ ސަކަރާތެއް ގަނެވިދާނެ އެވެ. އެތާނގެ މުއްސަނދި ކަމާއި ތަރުތީބު ކަމުން ފާޚާނާއެކޭ ކިޔުމަށް ވުރެ ރަނގަޅީ ސަޅި ކޮޓަރި އެކޭ ބުނިއްޔާ އެވެ. ހަގީގަތުގައި ވެސް އެއީ ނާހިދާ ގެ އެންމެ ޚާއްސަ ތަނެވެ. އެކަމަކު ފާޚާނާއެއް އެހާ ހާއްސަ ވާންނީ ކޮން ސަބަބަކާ ހުރެ ހެއްޔެވެ؟\nއަލުން ތާޒާ ވެލާން ނާހިދާ ބޭނުމެވެ. އޭގެ ކުރިން ފާޚާނާ ތެރެ ތަރުތީބު ކުރަން ފެށި އެވެ. ހިތްހަމަ ޖެހޭ ގޮތަށް ފުރަތަމަ ބެހެއްޓީ ސްޕްރޭ ފުޅި އެކެވެ. އޭގައި ލިޔެފައިވާ އިނގިރޭސި އިބާރާތުގައި ވަނީ "އެކްސްޓްރާ ޕްލެޒާ ވައިލް މޭކިން ލަވް" އެވެ. ދެން ބެހެއްޓީ ވެސް ބައްޓަން ސަޅި ފުޅިއެކެވެ. އޭގެ ބޭރުގައި ޖަހާފައިވަނީ "ވެޖެނައިލް ޓްރިޓްނިން ލިކުއިޑް" އެވެ. ޖެހިގެން ބޭއްވީ ލިޕްސްޓިކް ފާޑުގެ އެއްޗަށް ވިޔަސް އެއީ ލިޕްސްޓިކެއް ނޫންކަން ބޭރުގައި ފަވާފައި އޮތް ނަމުން އެނގެ އެވެ.\nނާހިދާ ފެންވަރަން ފެށީ ހިތް އެދޭ ގޮތަށް ހުރިހާ އެއްޗެއް ތަރުތީބުކޮށް ނިމުމުންނެވެ. އާދަވެގެން އޭނާ ބޭނުންކުރާ "ސްކިން ވައިޓްނިން މިލްކް ސޯޕް" މޭމަތީގައި އުނގުޅަން ފެށި އެވެ. ކުޑަ އިރުކޮޅެއް ތެރޭގައި އުފެދުނު ފޮނުތަކާ އެކު ދެ އަތް އުފުލާލި އެވެ. ނާހިދާ ހީނލި އެވެ.\nތުނބުން ފުމެލުމާއެކު ދެ އަތުގައިވާ ފޮނުގަނޑު ތެރެއިން ނަން ހުސްކުރިހާ ކުލަ އަރުވަމުން ސައިބޯނި ބޮކިތައް އުދުހިގަތެވެ. އެކި ވަރުގެ ބޮތްކެެވެ. ނާހިދާ ސަކަރާތް ގަންނަމުން ދިޔަ އެވެ. އޭނާއާ ސަމާސާ ކުރުމަށް ފަހު ވައިގެ ތެރޭގައި ބުރެއް ޖަހާފައި މަޑުން ފިރުކެމުން އައި ބޮއްކެތް މަޑު ޖެހިލީ އަތްތިލައިގެ މެދަށެވެ. ހިނދުކޮޅެއް ވެސް ނަގާނުލައި އަތްތިލަބަޑިއެއް ޖެހުމާއެކު ބޮތްކަށް ނިމުން ގެނުވި އެވެ.\nދެން އަންނަމީހަކަށް ވެސް އޮތީ އެގޮތް! ނާހިދާ ގާތަށް އައީ އަމަށަކު ހިންޏެއް ނޫނެވެ. އިރުކޮޅަކުން ފިޔާތޮށި ކުލައިގެ މާސިންގާ ތުވާލި ގައިގައި އޮޅާލި އެވެ. އެއިން ނިވާ ވެފައި ވަނީ ދޮން ހަށިގަނޑުގެ ބައިމަތިން ފެށިގެން ފަލަމަސްގަނޑާ ހަމައަށެވެ.\nއިންތިޒާރުގެ ދޮރުކަނީގައި ނާހިދާ ލެނިގިލީ ހިތް ފުރެންދެން ނަލަހެދިގެންނެވެ. އަތުގައިވާ ރަން ކުލައިގެ ގަޑިއަށް ބަލައިލުމަށް ފަހު މޮބައިލް ފޯން އޮން ކޮށް، ފިއްތަކާ ކުޅެން ފެށި އެވެ. ޝައުގުވެރިކަމާ އެކު ލިޔުނު އެސްއެމްއެސްގައި ވެއެވެ:\nހާޓް އެޓޭކެއް ޖެހިގެން އުޅޭ މީހާ އަކީ ވަރަށް ނާޒުކު ހާލަތެއްގައި އޮންނަ މީހެކެވެ. ދޭން ޖެހޭ ބޭހެއްގެ ފުރިހަމަ ޑޯޒެއް، ވަގުތުގައި ދިނުމަކީ އޭނާއަށް އިންތިހާ ދަރަޖައަށް ބޭނުން ކަމެކެވެ. ފުރިހަމަ އަދި އަވަސް ފަރުވާ ނުލިބިއްޖެ ނަމަ ވިދިގެން އަންނަ ފަޅި ސިކުންތުގެ ތެރޭގައި އޭނާއަށް ކަނޑައެޅޭ ނިޔާއަކަށް ވާނީ ޖަމާއަތްތެރިއަކާ ހަވާލު ކުރުމުގެ ހުކުމެވެ. ނާހީ މިހުރީ އެފަދަ ހާލަތެއްގައި ކަމަށް ހީކުރާށެވެ. ވަގުތު ނަގައި ނުލައި ނާހީގެ ކަރު ހިއްކުން ފިލުވައިލައި ދޭނެ ކަމަށް އިންތިޒާރުގައި އެބަ ހުރީމެވެ!\nމެސެޖް ފޮނުވާލުމަށް ފަހު ނާހިދާ އަނެއްކާ ވެސް ބަލައިލީ ގަޑިއަށެވެ. މެންދަމުން އަލިވެ ދޭއްޖަހާ ބޮޑު ވެއްޖެ އެވެ. އިރު ކޮޅެއް ވެސް ނުވެ އެވެ. ރަތް ކުލައިގެ ސައިކަލްގައި އައި ޒުވާނާ ހުރީ ނާހިދާގެ ގާތުގަ އެވެ.\n"ވާވް، ހާދަ ސަޅިއޭ، ބޯޅަ ކުޅޭ މީހަކާ ވައްތަރެއް ނޫން. ކްރިކެޓް ކުޅެންތަ؟ ވައްތަރީ ޕާކިސްތާނުގެ ޝުއައިބު އަހުތަރާ. ހާދަ ވަސް މީރު ސެންޓެއް. ތިއީ ނާހީ އަށް ވަރަށް މީރު، ވަރަށް ފިރިހެން ވަހެއް. އަބަދު ވެސް ޖަހަނީ ޖިލްސެންޑާތަ؟" ދައުވަތު ދިން ޒުވާނާއަށް ތައުރީފު ކުރިއިރު އޭނާ ޖަހައިގެން ހުރީ ކޮން ސެންޓެއްކަން ދެނެ ގަތުމަށް ދޭކާ ދޭކާ އެއްކުރަން ނަގާހާ ވަގުތު ވެސް ނާހިދާ ނުނަގަ އެވެ. އެތަކެއް ސަތޭކަ ބްރޭންޑެއްގެ ފިރިހެން ސެންޓުން ވަސްބަލައިފައި ހުރިހެން ހީވި އެވެ.\nކުރިން ވެސް ޖިލްސެންޑާ! ނާހިދާގެ ހިތަށް އެރި އެވެ. ހީނލި އެވެ.\n"ކޮބައި މިގޭ މީހުން؟" ލިބެން ޖެހެނީ ޖަވާބެކެވެ. ބަދަލުގައި ނާހިދާއާ ކުރިމަތިވީ ސުވާލެކެވެ.\n"ހުރިހާ އެންމެން ޑެޑް. އަހަރެން ނޫން އެންމެން ތިބީ މަރުނިދީގައި.. އާދޭ އެތެރެއަށް، އަޅެ، ތީ ހާދަ ލޯބި ގަމީހެއް، އައިކިއޫ އެއްތަ؟"\nޒުވާނާގެ އަތުގައި ނާހިދާ ހިފި އިރު އޮރެންޖް ކުލައިގެ އަލިން ފެވިފައިވާ ކުޑަކުޑަ ސިޓިން ރޫމުގައި ޒުވާނާއާ ނާހިދާ ތިބީ ފިތިފަ އެވެ. ފަސް މިނެޓް ހިނގައިފި އެވެ.\n"އަސްލުގަ ވެސް ޝުއައިބު އަހުތަރާ ވަރަށް ވައްތަރު. ވަރަށް ލޯބި ހިތަށް އަރާ..."\n"ހިތަށް އަރަނީ ކީކޭ؟" ޒުވާނާއަށް ޖަވާބު ދިނުމުގެ ގޮތުން ނާހިދާ ކައިރިއަށް ޖެހިލި އެވެ. އެހިނދު ޒުވާނާގެ އަތް ބީހުނީ ނާހިދާގެ ކަން ހުޅީގަ އެވެ. އޮމާން ކަނދުރާ މަތީ ފިރިހެން އަތްތިލަ ބީހިލުމުން ނާހިދާ ލޯ މަރާލި އެވެ. ޒުވާނާގެ ކޮނދުމަތީގައި ބޯ އަޅައިލި އެވެ.\n"ކިހިނެއް މިވަނީ؟" ސިއްރު ސިއްރުން ނާހިދާ ކުރި ސުވާލުގެ ރާގުގައި ވަނީ މަސްތެވެ. އެ އާއެކު ނާހިދާ ޒުވާނާގެ ކަަންފަތުގެ ތެރެއަށް ހޫނު ނޭވާއެއް ދޫކޮށްލި އެވެ.\n"ހާދަ އަރާމު، ހޫނެއް. ތިކަހަލަ ހޫނު ނޭވާ މާގިނައިން ނުލާތި؟" ޒުވާނާ ބުންޏެވެ.\n"މިކަހަލަ ވަގުތެއްގައި ހޫނު ނޭވާއަކީ މީރު މޭވާއެއް. އެއިން ލިބޭނީ މީރު ކަމެއް..." ނާހިދާ ޒުވާނާގެ އަތުގައި ހިފައިގެން ހިނގައިގަތެވެ. އެންމެ ފަހު މަންޒިލަކަށް ވީ ހިތްގައިމު ފާހާނާ އެވެ. އެންމެ ފަހު ނިންމުމަކަށް ހެދީ އެސްއެމްއެސް ފޮނުވާލާފައި ފުޅިތައް ތަރުތީބު ކޮށްލާށެވެ. ފޮނުވި މެސެޖްގައި ވެއެވެ:\nރިހި މެޑަލާއެކު ގައުމީ ފުޓުބޯޅަ ޓީމު މާލެ އައި ރޭ އަހަރެން ތީނަ ކަރުގައި މާފަތީ އެޅުވީ ވެސް އެދުމަކާ އެކު އެވެ. ފަހުން ފޯނުން އެ ވާހަކަ ބުނުމުން ދޭހާ މަލެއްގެ ވަސް ނުބެލޭނެ ކަމަށް ބުނެ އަހަރެން އިންސަލްޓް ކޮށްލީމު ނޫން ހެއްޔެވެ؟ އެއިން އަހަރެން ނެގި މާނައަކީ ތިޔައީ ހިލަގަނޑެއް ކަހަލަ ހިތެއް އޮތް މީހެކެވެ. އެކަމަކު ބުނަން ހެއްޔެވެ؟ އަލިމަހަކީ ހުރިހާ މައުދަނެއްގެ ތެރެއިން އެންމެ ހަރުބާވަތެވެ. ބިއްލޫރި ކަފާ މީހުން ގަލަމެއް ފާޑުގެ އެއްޗަކުން ބިއްލޫރި ސީޓުގައި ރޮނގު އަޅާ ރީތިކޮށް ދެ ފަޅި ކުރާތަން ނުދެކެން ހެއްޔެވެ؟ ހަގީގަތުގައި އެކަށީގެ ތުނޑުގައި ހަރުކޮށްފައި ހުންނަނީ އަލިމަހުގެ ކީއްޔެކެވެ. އިސާހިތަކު ބިއްލޫރި ކަފާ ލެވެނީވެސް އެހެންވެގެންނެވެ. އަލިމަހަކީ ނިހާޔަތަށް ހަރު އެއްޗަކަށް ވާތީ އެވެ. އަހަރެންމީ ކަލެއަށް ވުރެ ހިލަ ހިތެއް ލިބިފައިވާ މީހެއް ކަމަށް މީގެ ފަހުން ހީކުރާށެވެ. އަހަރެން ބޭނުން ގޮތަކަށް ކަލެއާ ކުޅެލައިފީމެވެ. ތިޔައީ އަހަރެންގެ އަތުން މާފައްޗެއް އަޅުވާހާ ރީތި މީހެއް ނޫނެވެ. ދެން ހަނދާން ނައްތާލާށެވެ. ނަމަނަމަ ނުގުޅައްޗެވެ!\n"ކީއްވެ ތިގުޅީ ބުނީމެއްނު ނުގުޅާށޭ؟" މެސެޖް ފޮނުވާލުމަށްފަހު، ނާހިދާ އުޅުނީ ފޯނު ނިއްވާލާށެވެ. އެވަރު ނުވަނީސް ރިންގު ވެއްޖެ އެވެ.\n"ކާކު ނާހީއަށް އުނދަގޫ ކުރަނީ... ތިހެން ވާހަކަ ދައްކަން ނާހީއަކާ ނުގުޅޭ."\n"ތީ ކާކު؟" ނާހިދާ ހައިރާންވި އެވެ. އެއީ ދަންނަ އަޑެއް ނޫނެވެ.\n"އަހަރެންގެ ނަމަކީ އަފްޒަލް. ފަހަރުގައި ނާހީއަށް ނޭނގިދާނެ. އެކަމަކު އަހަރެން ނާހީ ދަންނަން. ނާހީއަށް ނޭނގުނަސް ނުބުނާތި ނުދަންނަ މީހުންނާ ވާހަކަ ދައްކައެއް ނޫޅެމޭ. އެއީ ތިކަހަލަ ކުއްޖަކާ ވަރަށް ގުޅުން ކުޑަ ޖުމްލައެއް. އެހެން ނޫނަސް މީހުން އެނގި ދަސްވެ ރައްޓެހި ވަނީ މިކަހަލަ ކޮންމެވެސް ގޮތަކުން. އުފަންވާއިރު އެކެއްގެ ވެސް އުނުފޭރާމެއް ނުހުންނާނެ. ރައްޓެހިންނެއް ވެސް ނުތިބޭނެ."\n"ބުނަންތަ؟ އަހަރެން މީ ރަކިވެގެން ވާހަކަ ނުދެއްކޭ ވަރުގެ މީހެއް ނޫން. އެކަމަކު ތިހެން ގުޅާ މީހަކާ އެކު އަހަރެން ވަގުތު ދުއްވާލަންވީ ކީއްވެ؟ އެހެންވެ ބުނެވޭނީ ޑޯންޓް ވޭސްޓް ޔޯ އެނާޖީ އޮން ނެގަޓިވް ގޮސިޕް... އޯކޭ،" އިރު އެރުމުގެ ކުރިން އާ ބުއިމެއް ސަމުސަލަށް އަރައިފާނެ ކަމުގެ އުންމީދުގައި ނާހިދާ ފުރުސަތުގެ ބޭނުން ހިފަން ތައްޔާރުވި އެވެ. މަޅިފަތި ރުވާލި އެވެ. ގަދަ ކޮށްލުމުގެ ގޮތުން ފޯން ކަނޑާލި އެވެ. މިނެޓެއް ވެސް ނުވެ އެވެ. އަނެއްކާ ވެސް ގުޅައިފި އެވެ.\n"އަހަރެންގެ ނިޔަތަކީ ނުބައި ނިޔަތެއް ކަމަށް ހީކުރާ ނަމަ އިތުރަށް ވިސްނާލާ. ހަގީގަތުގައި ނާހީ އަކީ މީގެ ފަސް އަހަރު ކުރިން އަހަރެން ދަންނަ ކުއްޖެއް. ފަސް އަހަރު ފަހުން މި ފުރަ މެންދަމު އަހަރެން ގުޅީ އޭރު ނާހީގެ ކިބައިން ފެނުނު އުފާވެރި، މަޖާ ގޮތް ކެނޑިފައިވާ ތަން ދެކިދެކި އެކަމާ ހިތް ހަމަނުޖެހިގެން. މިއަދު ވެސް ދުށިން. ފެނުނީ މިލާފައިވާ މޫނެއް. އެހެންވެ ސަބަބު އަހާލާ ހިތްވީ! ނާހީގެ އިހުސާސްތަކަށް އަހަރެން އިހުރާމް ކުރަން. ވިސްނާލާފަ، ބޭނުން ވެއްޖިއްޔާ މި ނަމްބަރަށް ގުޅާލާ، ބައި!" ފުރުސަތު ނުދީ ފޯނު ކަނޑާލުމުން ނާހިދާއަށް ހީވީ އޭނާގެ މޫނުމަތީގައި މީހަކު އަޅައި ވިހެލި ހެނެވެ. ހެސްކިޔާފައި ރުޅި އައެވެ. ދެން ފޯނުގައިވާ ނަމްބަރަށް ބަލައިލުމަށްފަހު ސޯފާގައި ޖައްސާލި އެވެ. ލޫޅާފަތި ހަށިގަނޑު ސޯފާގެ ތެރެއަށް ގެނބިގެން ދިއުމާއެކު ދުރުގައި ހުރި މޫނު ބަލާ ލޯގަނޑުން އަމިއްލަ ސޫރަ ފެނުނެވެ.\nއަސްލު ވެސް އަހަރެން އެބަ ހިތާމަ ކުރަން! ބަލާބަލަ އަހަރެންގެ ސޫރަ! އަހަރެން ހިކިއްޖެ. އެހެން މީހުންނަށް ވެސް އެކަން ފާހަގަކުރެވެން ފަށައިފި. ހަގީގަތުގައި ވެސް މީގެ ފަސް އަހަރު ކުރި އަހަންނަކީ އުފާވެރި މީހެއް. މިހާރު އަހަރެން ސަމާސާ ކުރާ ހިތެއް ނުވޭ!\nނާހިދާގެ ލޯ ފުސް ވެއްޖެ އެވެ. ޒާތެއްގެ ހިޔާލުތަކެއް ވަށާލައި އޭނާގެ ސިކުނޑި ކާން ފަށައިފި އެވެ. އިރުކޮޅަކުން ފޯނު ރިންގުވާން ފަށައިފި އެވެ.\n"ކީއްވެ ތިހެން ތިބުނީ؟ އާދޭ، ދެކެން ބޭނުން ނުވާ ނަމަ އަހަރެން މި ފޯނެއް ނުނަގާނަން،" ދޮރު ހުޅުވާލަމުން ނާހިދާ ބުންޏެވެ. ނާހިދާ ދިޔައީ ސިއްސައިގެނެވެ.\nހާދަ ސަޅިއޭ، ކިތައް އަންހެނުންގެ ހިތުގައި ވަކި އަަޅައިފިން! އެ ޒުވާނާ އައުމުން ނާހިދާ ނަޒަރު ހިންގާލި އެވެ. ޒުވާނާ ހީލި ގޮތުން ލިބުނީ ކޮން ފަދަ އިޝާރާތެއް ކަމެއް ނޭނގެ އެވެ. ފިސާރިއަކަށް ދިވާނާ ވެއްޖެ އެވެ. ޒުވާނާގެ ކަތި ބަލައިލުމުން ހިތުގެ ހުރިހާ ކަނެއް މިލްކު ކޮށްފި އެވެ.\n"ކޮބައި ނާހީގެ ތާޒާ މޫނު. ކޮބައި ދައްކާ ސަމާސާ ވާހަކަތައް. ކިހިނެއް ވެފަ ތިހިރީ؟"\n"ނާހިދާ، އޭތް ކިހިނެތް ވެފައި ތީނީ!" މުނާޖާ ކޮނޑު އަޅައިގެން ތެދުވި ނާހިދާގެ މަންމަ ކޮއްޓާލުމުން ނާހިދާ ސިއްސައިގެން ގޮސް ހޭލެވުނު އިރު ހުވަފެނުގައި އައި ޒުވާނާ އޭނާގެ ހިތާ ކުޅެލައިފި އެވެ. އެއީ ނާހިދާ ހިތް އެދޭ ފަދަ މޫނެކެވެ. އޯގާވެރި ބަސްތަކެކެވެ. ހިތް ފުރޭ ފަދަ ފިރުމުން ތަކެކެވެ. ކުރިމަތީގައި މަންމަ ހުއްޓަ ފެނުމުން ނާހިދާ ގާތަށް އައީ ރުޅި އެވެ. ތެދުވެގެން ހިނގައި ގަންނަމުން މޮބައިލް ފޯނު ނެގީ ތަޅުން މަތިންނެވެ.\nއެނދުމަތީގައި ނާހިދާ ފުރޮޅި ފުރޮޅި އޮއްވާ އިރު އަރައިފި އެވެ. ދުވާލުގެ ދަންތައް ގުނެމުން ގޮސް މެންދުރުގެ ހިޔަނި ފުރަގަހަށް ދިގު ވެއްޖެ އެވެ. ނާހިދާއަށް ފިކުރު ކުރެވެނީ އެވެ. ދަންވަރު އޭނާއަށް އައި ފޯނެވެ. ހުވަފެނުގައި ބައްދަލު ކުރި ޒުވާނާ އެވެ. އެއީ އަޖައިބެއް ކަހަލަ ރީތި މޫނެކެވެ. އެ ސިފައިގައި ގަޔާވާ ހުރިހާ ޝަރުތެއް ފުރިހަމަ ވެއެވެ. ނާހިދާ ގޮތެއް ނިންމި އެވެ.\nކޮން އަފުޒަލެއް! ހެޔޮ ސިފަ ހުތުރިއްޔާ އެހެން މީހުންނަށް ވެސް ހަދާ ގޮތް ހެދިދާނެ! ނާހިދާ ނިންމީ ފޯނުގައިވާ ނަމްބަރަށް ގުޅާށެވެ. އެނދުމަތީ އޮވެގެން ގުޅާލި އެވެ.\n"ހަގީގީ ނާހީ އަކީ އެހެން މީހުންގެ އިހުސާސްތައް ވެސް ދަންނަ ކުއްޖެއް. އަހަންނަށް އިނގޭ ނާހީ އަކީ އެހެން މީހުންގެ އިހުސާސްތައް ވެސް ދަންނަ ކުއްޖެއް. އަހަންނަށް އިނގޭ ނާހީ ގުޅާނެ ކަން... ބުނެބަލަ ކޮން ކަމަކާތަ ހިތާމަ ކުރަނީ؟ ކޮބައި ނާހީގެ ސަޅި އިސްތަށިގަނޑު!" ފުރަތަމަ ވާހަކަ ދެއްކީ އަފުޒަލެވެ. ބަރު ބަރު ފިރިހެން އަޑުގެ ޖާދޫގައި އެއްޗެއް ނުބުނެވި ނާހިދާ އަށް އިރުކޮޅަކު ހުރެވުނެވެ.\n"އަހަރެން ބޭނުން އަފޫއާ ބައްދަލު ކުރަން."\n"މިރޭ ބައްދަލު ވެވިދާނެ. އަހަރެން އިންނާނަން ނުވައެއްޖަހާއިރު ޓްރެންޑްސްގަ. ހުދު ކުލައިގެ ޓީޝާޓެއް ލައިގެން. މޭމަތީގައި އިންނާނެ "ދަ އާޓް އޮފް ޑްއިން ނަތިން." ޖަހާފަ. އެ މޭޒުގައި އިންނާނީ އަހަރެން އެކަނި."\nއަފުޒަލް ހީކުރި ވަރަށް ވުރެ ވެސް އަވަަހަށް ނަތީޖާ ނުކުތުމުން ހިނުތުން ވެލި އެވެ. އެއްގަޑި އިރުގެ ކޯލަކަށް ފަހު ފޯނު ކަނޑާލުމާ އެކު ވޮލެޓްގައި އޮތް ކަރުދާސްގަނޑާއި ފޮޓޯ އަށް ބަލައިލި އެވެ.\nޓެކްސީއެއްގައި ނަސަންދުރައާ ހަމައަށް ގޮސް ނާހިދާ ފޭބި އިރު ނުވައެއް ޖަހައިފި އެވެ. ޓްރެންޑްސް ތެރެއަށް ވަދެ އެކި ދިމާއަށް ނަޒަރު ހިންގާލި އިރު އެންމެ މީހަކު އިންދާ ފެނުނީ އެންމެ މޭޒެއްގަ އެވެ. ހުދު ކުލައިގެ ޓީޝާޓެއްގައި އިން ޒުވާނާ އިނީ ފުރަގަސްދީގެނެވެ. އެއީ ޖާނު ވަރުގަދަ މީހެކެވެ. މޭޒުގައި އުއްބަތި އެއް ދިއްލާފައި ނެތުމުން ޒުވާނާ ފެންނަނީ އަނދިރީގެ ތެރެއިންނެވެ. ނާހިދާ މަޑުމަޑުން އެދިމާއަށް ހިނގައިގަތެވެ. ތެޅިތެޅި އޮތް ހިތަކާ އެކު އެވެ. ވަކި ހިސާބަކަށް ދިއުމުން އެހެން ދިމާއަކުން ހުދު ކުލައިގެ ޓީޝާޓެއްގައި އެކަނި އިން މީހަކު ފެނިއްޖެ އެވެ. އެ ޒުވާނާ އިނީ ނާހިދާއާ ދިމާއަށް ބަލާށެވެ. ތުނބުގައިވާ ސިނގިރޭޓުން ދުމުގެ ބޮޅުތައް އުފެދެމުން ދިޔަ އެވެ.\nމިތަނުން ކޮބައި އަފުޒަލް؟ ނާހިދާގެ ހިތަށް އެރި އެވެ. މަޑު ޖެހިލުމަށް ފަހު ހިނގައިގަންނަން އުޅެނިކޮށް ވޭޓަރަކު އައިސް ނާހިދާ އަށް އިޝާރާތް ކޮށްލި އެވެ.\n"ދުރުވަންވީ ނޫންތޯ؟ އަފްޒަލް އެ އިންނެވީ؟" ހައިރާންވެ ހުރެ ނާހިދާ ބަލައިލި އެވެ. އެއީ ފުރަގަސް ދީގެން އިން ޒުވާނާ އެވެ. ނާހިދާ ގޮސް މޭޒުގެ ކައިރިއަށް ހުއްޓުމާ އެކު އަފުޒަލް އިސް އުފުލާލި އެވެ. ނާހިދާއަށް ވީ ގޮތް ވެސް ނޭނގުނެވެ. އެއީ ހުވަފެނުގައި އޭނާ ގޮވައިގެން ކަފިވިލާތަކުގެ ތެރޭގައި އުދުހުނު ރީތި ޒުވާނާ އެވެ.\n"ނާހީ...އާ ދޭ. އިށީނދޭ."\nކޮން ފަދަ ރީތި އަޑެއް ހެއްޔެވެ؟\nނާހިދާ އިނީ އަރިކަށި ހާމަ ކޮށްދޭ ރަތް ކުލައިގެ ތުނިތުނި ޓޮޕަކާއި ހިޕްހަގިން ޖީންސެއްގަ އެވެ. އޭނާގެ ދޮންމޫނާ ދިމާއަށް އަފުޒަލް ބަލަމުން ދިޔަ ގޮތުން ލަދުގެންފި އެވެ. އެތައް ވާހަކައެކެވެ. އޯގާތެރި އެތައް ބަސްތަކެކެވެ. ނާހިދާގެ ހަޔާތުގެ އެފަރާތާ މިފަރާތުގެ އެތަކެއް ދުވަހެއް އަފުޒަލުގެ ދުލުން ބަންޑުންކޮށް ނިމުނު އިރު ބާރަ ޖަހައި އަވަދިވެއްޖެ އެވެ.\nޓްރެންޑްސް އިން ނުކުމެ އަފުޒަލުގެ ރިބެކް ސައިކަލްގެ ފަހަތަށް އެރުމާއެކު ހީވީ އުދުހި ގަތް ހެނެވެ. ނާހިދާ އަފުޒަލުގެ ބުރަކަށިމަތީގައި އޮށޯތެވެ.\n"ކޮންތާކަށް ދަނީ؟" އަފުޒަލުގެ ކަނދުރާ މައްޗަށް މޫނު ވައްޓާލަމުން ނާހިދާ ސުވާލު ކުރިއެވެ.\n"އަންނޯން ޑެސްޓިނޭޝަން!" އަފުޒަލުގެ ޖަވާބު އައީ ވަރަށް އަވަހަށެވެ. އެއާއެކު ހީނގަތެވެ.\nދުވަސްތަކެއް ފާއިތު ވެއްޖެ އެވެ؛ ނާހިދާގެ އާދަތައް ކަތިލުމަށްފަހު އަފުޒަލުގެ ހިމާޔަތުގައި ގެނބި ހުސްވުމާ އެކު އަފުޒަލާ ކައިވެނި ކުރި އެވެ. އެއީ ހާއްސަ ރެއެކެވެ. ފުރަތަމަ ރޭ ހޭދަކުރަން ފެށީ ރިލެކްސިންގެ ހިތްގައިމު ކޮޓަރި އެއްގަ އެވެ. ނާހިދާ ވަނީ އުފަލުން ފޮޅިފަ އެވެ. ޑެކަރޭޓް ކޮށްފައިވާ ސަޅި އެނދުމަތީގައި ނާހިދާ އައިސް އިށީނދެލުމާއެކު އަފުޒަލް އައިސް އޭނާއާ ސަމާސާކޮށް އުފާ ކޮށްދޭން ފެށި އެވެ. ނާހިދާ ލެނބެން ފެށުމާއެކު ކުއްލިއަކަށް އަފުޒަލު އެނދުމަތީގައި ބަންޑުން އޮށޯވެއްޖެ އެވެ.\n"އޭއި ތެދުވެބަލަ. ނިދިއައީތަ؟ އޭތް، ތިމޭ މަތީގައި އަހަރެން ނިދާލަން ބޭނުން، އޭތް، މިރޭ އުފަލެއް ނުވޭތަ؟ އޭތް، އުފާކުރާ ހިތެއް ނުވޭތަ؟"\n"ހިތަށް އަރާދޯ މިރޭ އަހަރެން ކަލެއާއެކު އުފަލުގައި ހައްދު ފަހަނައަޅާ ދާނޭ،" އަފުޒަލު ފުންމައިގެން އެނދު މައްޗަށް ތެދުވި އެވެ. މޭގައި އަތް އަޅާ އެނދުން ވައްޓާލުމުން ނާހިދާއަށް ހަޅޭއް ލަވައި ގަނެވުނެވެ.\n"ކަލެއަކީ އެއްވަނަ ދަރަޖައިގެ އެކްޓަރެސް އެއް. ލޮލުން ކަރުނަ އެއް ނާންނާނެ. ތަދެއް ވެސް ނުވާނެ. އިހުސާސެއް ވެސް ނުކުރެވޭ. އެއީ ކަލޭގެ ހަށިގަނޑުގައި ހިތެއް ނެތީމަ!"\nކުއްލިއަކަށް މިވީ ކީއްހެއްޔެވެ؟ މިއޮށްފަދަ ރޭ، އަފްޒަލަށް އައި ބަދަލާއެކު ނާހިދާ ހުރީ އޮޅިފަ އެވެ.\n"ވީ ގޮތް އިނގޭނެ. ކަލޭ ހަނދާން ވެސް ހުންނާނެ. ނުފެނޭތަ ތިހިރަ ފޮޓޯއެއް؟ ކަލޭ ދަންނަ މީހެއް ނޫންތަ އެއީ؟ ކަލޭ ހިތު ޖައްސާ ރޮއްވާ މޮޔައަކަށް ހެދި މީހެއް ނޫންތަ އެއީ؟ ކަލޭ އޭނާއަށް ހަދާލި ގޮތް އަހަރެން މިރޭ ކަލެއަށް ހަދާލާން. މިއޮތީ މީގެ ފަސް އަހަރު ކުރިން އަހަރެންގެ އެއްބަނޑު އެއްބަފާ ބޭބެއަށް މަލާމާތްކޮށްފަ ކަލޭ ފޮނުވި ނޯޓާ އެފަކީރު ގެންގުޅުނު ކަލޭގެ ފޮޓޯ. މިބަލާފަ ހަނދާން އާވޭތޯ ބަލާބަލަ؟"\n"އަފޫ.. ތިއީ ފައިސަލްގެ ކޮއްކޮތަ؟ އަފޫ ޕްލީޒް އަހަންނަށް މާފު ކުރޭ. އެއީ އަހަރެން ކުރި ކުށެއް." ނާހިދާ ބަޑި ފަޅައިގެން ދިޔަ އެވެ.\n"އުހުނ! ކަލެއަށް އޮތީ އަނިޔާއާ ފަލީހަތް." އަފުޒަލް ރުޅިވަނީ އައްޑިހަގަ އެވެ. ނާހިދާގެ ގަޔަށް އަރައިގަތެވެ. ތުނިތުނި ލޭސް ފޮތީގެ ވެޑިން ޑްރެސް އިރާލި އެވެ.\n"ތީ ނާސިއެއް. އަހަރެން ދުވަހަކު ވެސް ކަލޭގައިގަ ނުބީހޭނަން. ތިހިރީ ވަރިކޮށްފަ! މާދަމާ އަހަރެން ކަލޭގެ ވާހަކަތައް ގޮސިޕް ލިޔާ މީހުންނަށް ކިޔައިދޭނަން. މުޅި މާލެއަށް ކަލޭ ބޭޒާރު ކޮށްލާނަން. އިއްޔެ އަހަރެންގެ ބޭބެ ރުއި ފަދައިން ކަލޭ ވެސް ރޮއްވާލާނަން... ކަލޭ ބުނާ ގޮތަށް މާމުއި ކުޅަނދުރުގެ އުސޫލަކީ މިއީއެއްނު،" ނާހިދާ ދޫކޮށްފައި ދާން އަފުޒަލް ނުކުތް އިރު ވެސް ނާހިދާ އާދޭސް ކުރަމުން ދިޔަ އެވެ.\nއެކަމަކު އަފުޒަލް ބުނާ ކަހަލަ އެވެ: ނާހިދާ އެވެ! ކަލެއަށް ޖެހިފައިވާ ބަލި ނަގާފައި ވަނީ ކަލޭގެ މައި ބަދައިގެ ކަށިންނެވެ. ކަށީގައި ހިފާ ބައްޔެއް ނުފިލާނެ އެވެ. ބަކަރިއަށް ފުންމަން ދަސްވުމުން ހަމައެކަނި ފުންމާނީ ފުޅަށް މަތިންނެއް ނޫނެވެ. ފާރުމަތިން ވެސް ފުންމާނެ އެވެ. ނާހިދާ އެވެ! ކަލޭގެ ސިފައަކީ ހާދަ ހުތުރު ސިފަ އެކެވެ. (ނިމުނީ)


"Ellakin mashah license" program mulhi Raajjjeygai baavvany – adduLIVE\n"އެއް ލަކިން މަށަށް ލައިސަންސް" ދެނީ\n0 May 16, 2018, 08:53 ލިޔުނީ ހަސަން ރަޝީދު\n"އެއް ލަކިން މަށަށް ލައިސަންސް" ގެ ނަމުގައި މުޅި ރާއްޖެ އަށް ހުޅުވާލައިގެން އެއް ދުވަހުން ލައިސަންސް ލިބޭ ޕްރޮގްރާމެއް ކުރިއަށް ގެންދަން އިކޮނޮމިކް މިނިސްޓްރީން ނިންމައިފި އެވެ.\nމި ޕްރޮގްރާމް މުޅި ރާއްޖޭގައި ކުރިއަށް ގެންދިޔަ ނަމަވެސް ފުރަތަމަ ޕްރޮގްރާމް ބާއްވަން ނިންމާފައި ވަނީ މާލޭގައެވެ. އަދި މި ޕްރޮގްރާމް ބާއްވާ ތަނާއި ތާރީޚާއި ވަގުތު އަންނަ ހަފުތާގެ ތެރޭގައި އިޢުލާން ކުރާނެ ކަމަށް މިނިސްޓްރީން ބުންޏެވެ.\nމި ޕްރޮގްރާމްގައި ވެސް ލައިސަންސް ދިނުމަށް ހަމަޖެހިފައި ވަނީ ކަނޑައެޅިފައިވާ ގަވައިދާ އެއްގޮތަށް މާކްސް ލިބޭ މީހުންނަށެވެ. ޕްރޮގްރާމްގެ ތެރެއިން ޑްރަވިންގް ޓެސްޓް ހެދޭ ކެޓަގަރީތަކަކީ، އޭ-ޒީރޯ، އޭ-ވަން، ބީ-ވަން، އަދި ސީ-ވަން އެވެ.\nމި ޕްރޮގްރާމްގައި ޓެސްޓް ހެދުމާއި ދުއްވުން ކުރިއަށް ދާނީ އެއް ވަގުތެއްގައި އެއް ސަރަޙަދެއްގަ އެވެ.\nމި މަހު މި ޕްރޮގްރާމް ފެށުމަށް ހަމަޖެހިފައިވާ އިރު، ޕްރޮގްރާމް ކުރިއަށްދާ ސަރަހައްދުގައި ޕްރޮގްރާމުގައި ބައިވެރިވާ ފޯމާއި ލައިސަންސް ފޯމް ފުރުމުގެ އިންތިޒާމްތައް ހަމަޖައްސާފައި ހުންނާނެ އެވެ. އަދި ފޯމްގައިޖަހާ ފޮޓޯ ނެގުމާއި އެކަމަށް ބޭނުންވާ ސްޓޭމްޕާއި ފައިސާ ދެއްކުމުގެ އިންތިޒާމުވެސް އެ ސަރަޙައްދެއްގައި ހަމަޖެހިފައި ހުނާނެ ކަމަށް މިނިސްޓްރީންބުނެއެވެ.\nލައިސަންސް ދޫކުރުމުގެ މި ޕްރޮގްރާމްމަކީ 18-35 އަހަރާ ދެމެދުގެ މީހުންނަށް އަމާޒުކޮށްގެން ކުރިއަށް ގެންދާ ޕްރޮގްރާމެއް ނަމަވެސް 35 އަހަރުން މަތީގެ މީހުންނަށް ވެސް ބައިވެރިވެވޭނެ އެވެ.


Dheebaajaa hukum review kurumuge adu ehun maadhamaa\nސުޕްރީމް ކޯޓް ހިންގާ އިމާރާތް: ދީބާޖާ އަށް ބަދަލު ދޭން ކުރި ހުކުމް ރިވިއު ކުރާ މައްސަލައިގެ އަޑުއެހުމަށް މާދަމާ އޮންނާނެ\nގެއްލުމުގެ ބަދަލުގައި ދީބާޖާ އަށް 348.10 މިލިއަން ރުފިޔާ ދިނުމަށް ދައުލަތުގެ މައްޗަށް ކުރި ހުކުމް ރިވިއު ކުރުމަށް ސުޕްރީމް ކޯޓަށް ހުށަހެޅި މައްސަލައިގެ އަޑުއެހުމެއް މާދަމާއަށް ތާވަލް ކޮށްފި އެވެ. މިއަޑު އެހުން ތާވަލް ކޮށްފައި ވަނީ މާދަމާ ހެނދުނު 11:00 އަށެވެ.\nދެހާސް ދިހަ ވަނަ އަހަރުގެ ތެރޭގައި ދީބާޖާ އިންވެސްޓްމެންޓް ކުންފުންޏަށް ނ. އަތޮޅާއި ރ. އަތޮޅާއި ބ. އަތޮޅު އަދި ޅ. އަތޮޅުގެ ދަތުރުފަތުރު ހިދުމަތް ދޭން ހަވާލުކުރި އެވެ. ނަމަވެސް އެ އެއްބަސްވުމުގެ ދަށުން އޭރުގެ ޓްރާންސްޕޯޓް މިނިސްޓްރީން ފުރިހަމަކޮށް ދޭން ޖެހޭ ކަންކަން ފުރިހަމަ ނުކޮށް 2013 ވަނަ އަހަރު އެއްބަސްވުން ވަނީ ބާތިލުކޮށްފަ އެވެ.\nއެ މައްސަލަ ސުޕްރީމް ކޯޓުގައި އިލްތިމާސް ކުރީ ދީބާޖާ ކުންފުނިންނެވެ. އެ ކުންފުނީގެ ފަރާތުން ސުޕްރީމް ކޯޓަށް މައްސަލަ އިލްތިމާސްކުރީ އެންމެ ނުކުތާއެއްގެ މައްޗަށް ރިއާޔަތްކޮށެވެ. އެއީ އެ މައްސަލާގައި ދައުލަތުން ހައިކޯޓުގައި އިސްތިއުނާފުކޮށްފައި ވަނީ އިސްތިއުނާފަށް ކަނޑައަޅާފައިވާ މުއްދަތަށްވުރެ ފަހުން ކަމަށް ބުނާ ނުކުތާ އެވެ.\nނަމަވެސް ސުޕްރީމް ކޯޓުން ކުރި ހުކުމް ރިވިއު ކުރުމަށް ދައުލަތުން އެ ކޯޓަށް ހުށަހެޅި އެވެ. އެންމެ ފަހުން ބޭއްވި އަޑު އެހުމުގައި ދައުލަތުން ވަނީ ސުޕްރީމް ކޯޓުން މި މައްސަލާގައި އިޖުރާއީ ގޮތުން ނިންމި ނިންމުން ބާތިލުކޮށް ހައިކޯޓުގެ ހުކުމަށް ތާއީދު ކުރަން އެދިފަ އެވެ. އެގޮތުން ސިވިލް ކޯޓުން މި މައްސަލައިގައި ހުކުމް ކޮށްފައިވަނީ ހުރިހާ އިޖުރާއީ ނުކުތާތަކެއްގެ މައްޗަށް ރިއާޔަތް ނުކޮށް ކަމަށް ދައުލަތުން ބުންޏެވެ.\nދައުލަތުން ބުނީ ދީބާޖާއަށް ބަދަލު ދިނުމަށް ސިވިލް ކޯޓުން ހުކުމް ކޮށްފައި ވަނީ ދީބާޖާއިން އަމިއްލައަށް ތައްޔާރުކުރި ލިޔުމަކަށް ބިނާކޮށް ކަމަށާއި އެއީ އޮޑިޓިންގެ އުސޫލުތަކަށް ނުފެތޭ ލިޔުމެއް ކަމަށެވެ. އެހާ ގިނަ އަދަދެއްގެ ފައިސާ ދީބާޖާއަށް ދެއްކުމަށް ދައުލަތުގެ މައްޗަށް ހުކުމް ކުރީ ކޮންޓްރެކްޓާބެހޭ ގާނޫނުގެ ދަށުން ބަދަލު ނަގައިދިނުމުގެ އުސޫލާއި ހިލާފަށް ކަމަށާއި އެކަމުން ހާމަވެގެން ދަނީ ދީބާޖާއިން މިކަމަށް ފާޅުކަން ބޮޑު ގޮތެއްގައި އަދުލު އިންސާފަށް ހުރަސް އަޅަމުން ދިއުމަށް ކަމަށް ވެސް ދައުލަތުން މިއަދު ސިފަ ކުރި އެވެ.\nއެދުވަހުގެ އަޑުއެހުމުގައި ދީބާޖާ އިން ބުނީ އަދުލު އިންސާފަށް ހުރަސް އަޅާ ކަމަށް ދައުލަތުން ކުރަމުންދާ ތުހުމަތަކީ ކޮށްގެން ވާނެ ތުހުމަތެއް ނޫން ކަމަށެވެ. އަދި ސުޕްރީމް ކޯޓުން މި މައްސަލައިގައި ހުކުމް ކޮށްފައި ވަނިކޮށް އަލުން މި މައްސަލަ މުރާޖައާ ކުރުމަށް ދައުލަތުން ހުށަހެޅީ ކޮން އުސޫލަކުންތޯ ސުވާލު ކޮށްފައި ވެއެވެ. ސުޕްރީމް ކޯޓުގެ ހުކުމް އައުމުން ދީބާޖާއަށް ބަދަލު ދިނުމާ ބެހޭ ގޮތުން ކޯޓުން ބޭރުގައި ދައުލަތުން މަޝްވަރާކޮށް، ސެޓްލްމަންޓް ކޮމެޓީން ނިންމުމެއް ނިންމާފައި އޮތުމަކީ ސުޕްރީމް ކޯޓުގެ ހުކުމް ދައުލަތުން ވެސް ގަބޫލުކުރާ ކަމުގެ ދަލީލެއް ކަމަށްވެސް ދީބާޖާ އިން ބުންޏެވެ.\nރައީސް މުހައްމަދު ނަޝީދު ސުޕްރީމް ކޯޓް ހައިކޯޓް + ސިވިލް ކޯޓް ރައީސް ޑރ. މުހައްމަދު ވަހީދު ހަސަން މަނިކު


Nepal ge uththama fandiyaaru vakikurun Supreme Courtun huttuvaifi | Mihaaru\nނޭޕާލްގެ އުއްތަމަ ފަނޑިޔާރު ސުޝިލާ ކަރްކީ\nނޭޕާލުގެ އުއްތަމަ ފަނޑިޔާރު ވަކިކުރުން ސުޕްރީމް ކޯޓުން ހުއްޓުވައިފި\n06 މެއި 2017 - 13:17\nކަތުމަންޑޫ (މެއި 6) - ނޭޕާލުގެ ފުރަތަމަ އަންހެން އުއްތަމަ ފަނޑިޔާރު މަގާމުން ދުރު ކުރަން ސަރުކާރުން ކުރާ މަސައްކަތް އެ ގައުމުގެ ސުޕްރީމް ކޯޓުން ހުއްޓުވައިފި އެވެ.\nއުއްތަމަ ފަނޑިޔާރު ސުޝިލާ ކަރްކީ މަގާމުން ދުރު ކުރުމަށް ސަރުކާރުން ހުށަހެޅީ މިދިޔަ އާދިއްތަ ދުވަހު އެވެ. އެއީ ސިޔާސީ ކަންކަމުގެ ތެރެއަށް އުއްތަމަ ފަނޑިޔާރު ނުފޫޒު ފޯރުވާ ކަމަށް ވެރިކަން ކުރާ ކޯލީޝަނުގައި ހިމެނޭ ބޮޑު ދެ ޕާޓީން ބުނުމާ ގުޅިގެންނެވެ.\nއުއްތަމަ ފަނޑިޔާރު ކަރްކީގެ މައްޗަށް އިތުބާރު ނެތްކަމުގެ ވޯޓެއް ނެގުމުގެ މައްސަލަ ދެ ޕާޓީން ހުށަހެޅީ އޭނާ ވަކި ފަރާތަކަށް ޖެހިފައިވާ ކަމަށް ބެލެވޭ ހުކުމްތައް އިއްވުމާއި ރިޔާސީ ބާރުގެ ތެރެއަށް ނުފޫޒް ފޯރުވަން މަސައްކަތް ކުރާތީ ކަމަށް ބުނެ އެވެ. އުއްތަމަ ފަނޑިޔާރާ ދެކޮޅަށް ހުށަހެޅި ޕެޓިޝަނުގައި ވަނީ 249 މެންބަރުންނަށް ވުރެ ގިނަ އިން ސޮއިކޮށްފަ އެވެ. މިއީ އުއްތަމަ ފަނޑިޔާރު މަގާމުން ދުރުކުރުމުގެ ތަހުގީގު ފެށުމަށް ބޭނުންވާ ހަތަރުބައިކުޅަ އެއްބައި މެންބަރުންނަށް ވުރެ ގިނަ އަދަދެކެވެ. އުއްތަމަ ފަނޑިޔާރު ބަދަލު ކުރުމުގެ މަަސައްކަތް ފަށާފައި މިވަނީ ފުލުހުންގެ ވެރިއަކަށް ސަރުކާރުން ކަނޑައެޅި ފަރާތް ސުޕްރީމް ކޯޓުން ބަދަލުކޮށްފައި ވަނިކޮށެވެ.\nއުއްތަމަ ފަނޑިޔާރުގެ މައްސަލަ ބަލަން ކޮމިޓީއެއް އުފައްދާ ހިސާބުން މަގާމުގެ މަސްއޫލިއްޔަތުން އޭނާ އޮޓޮމެޓިކުން ސަސްޕެންޑްވާނެ އެވެ. އެއަށް ފަހު ކޮމިޓީގެ ނިންމުން ޕާލަމެންޓުގެ ވޯޓަކަށް ފޮނުވާނެ އެވެ. އުއްތަމަ ފަނޑިޔާރު މަގާމުން ދުރުކުރެވޭނީ ޕާލަމެންޓުގެ ތިންބައި ކުޅަ ދެބައި އަޣުލަބިއްޔަތުންނެވެ.\nސުޕްރީމް ކޯޓުން ބުނީ ސަރުކާރުން މަސައްކަތް ކުރަމުން ދަނީ ގާނޫނު އަސާސީގެ ރޫހާ ޚިލާފަށް ކަމަށެވެ. ސުޕްރީމް ކޯޓުގެ ތަރުޖަމާން ބިޝްވާރާޖް ޕައުޑެލް އޭއެފްޕީ އަށް ވިދާޅުވީ މާދަމާ އިން ފެށިގެން ކަރްކިލް ކޯޓަށް ނުކުމެވަޑައިގެން މަގާމުގެ މަސްއޫލިއްޔަތު ކުރިއަށް ގެންދަވާނެ ކަމަށެވެ.\nނޭޕާލުގެ އުއްތަމަ ފަނޑިޔާރު މަގާމުން ދުރު ކުރަން އުޅުމުން އދ.ގެ އިންސާނީ ހައްގުތަކާ ބެހޭ ކޮމިޝަނުން ވެސް ވަނީ ފާޑު ކިޔައިފަ އެވެ. އިންސާނީ ހައްގުތަކާ ބެހޭ ކޮމިޝަނާ ޒައިދު ރާދު އަލް ހުސައިން ނެރުއްވި ބަޔާނެއްގައި ވަނީ ޝަރުއީ ދާއިރާގެ މިނިވަން ކަމަށް ނޭޕާލް ސަރުކާރުން އިހްތިރާމް ކުރުމަށް ގޮވާލައްވައިފަ އެވެ.\nއުއްތަމަ ފަނޑިޔާރުގެ މަގާމަށް ކަރްކީ، 64، ހަމަޖެއްސީ މިދިޔަ އަހަރުގެ އެޕްރީލް މަހު އެވެ. އަދި އަންނަ ޖޫން މަހު އެކަމަނާ ރިޓަޔާ ކުރައްވަން ވަނީ ހަމަޖެހިފަ އެވެ.\nއިތުރު ލިޔުންތައް ސުޕްރީމް ކޯޓް ނޭޕާލް އުއްތަމަ ފަނޑިޔާރު ފަނޑިޔާރުން ވަކިކުރުން


ރަމަޟާން މަސް ގާތަވަމުން އަންނައިރު އެންމެ ބޮޑަށް ސަމާލުކަންދޭންޖެހޭނެ އެއްކަމަކީ ޙަރާމް ކަންކަމާއި ދުރުހެލިވުމެވެ. ޙަޤީޤަތުގައި ހިފާ ރޯދަ ރޯދައަކަށްވެގެންދާނީ އަޅުކަންކުރުން އިތުރުކުރުމުގެ އިތުރުން ﷲ ތަޢާލާ ނަހީކުރެއްވެވި އެންމެހައި ކަންކަމުން ދުރުހެލިވެހުރުމުންނެވެ.\nޙަޤީޤަތުގައި ރޯދަ ރޯދައަކަށްވެގެންދަނީވެސް ޙަރާމް ކަންކަމާއި ދުރުހެލިވެހުރުމުންނެވެ. ރޯދައަކީ ޙަރާމްކަންކަމާއި މީހާ ދުރުހެލިކޮށްދޭ އައްޑަނައެއްކަމަށް ވެގެންދަނީ އެކަމަށް ޢަމަލުކުރުމުންނެވެ. އެހެންކަމުން މިރޭ މިފާހަގަކޮށްލަނީ ރޯދައަށް ހުރެ މީސްތަކުންނަށް އެންމެ ގިނައިން ކުރެވޭ އެއް ފާފައަށެވެ. އެއީ ބެލުންތައް ތިރިނުކުރެވުމެވެ.\nރޯދައަށް ތިބެ ގިނަ ބައަކު ހަވީރު ޕާކްތަކަސްދެއެވެ. ދުއްވައިލަންވެސްދެއެވެ. މިގޮތަށް ބޭރަށް ނުކުމެ އުޅުމުގައި ބެލުންތައް ތިރިނުކުރާނަމަ އެދަނީ ބޮޑު ފާފައެއް ކުރެވެމުންނެވެ. އެކަމުގެ ސަބަބުން ހިފާ ރޯދައަށް އުނިކަން ލިބޭނެ ފާފައެއް ކުރެވެމުންނެވެ.\nހަމަ އެއާއިއެކު ވަޒީފާއަސް ނުކުމެ އުޅޭ ވަގުތުގައިވެސް ބެލުންތައް ތިރިކުރާށެވެ! ފާފައަކަސްވެދާނެ އެއްވެސް ތަނަކަށް ނުބަލާށެވެ!\nމީސްތަކުންނޭވެ! މިއަދު ބަރަހަނާ މަންޒަރުތައް ބަލަން ކޮންމެހެން ޓީވީއެއް ކޮންޕިޔުޓަރެއް ބޭނުމެއް ނުވެއެވެ. އަތުގައި އޮންނަ ފޯނުން ނުބެލޭ މަންޒަރެއް ނެތެވެ. ރޯދައަށް ހުރެ ކުރެވޭ މިފަދަ ކޮންމެ ކަމަކުން އެދަނީ ހިފާ ރޯދައަށް ގެއްލުން ލިބެމުންނެވެ. އުނިކަން ލިބެމުންނެވެ.\nއެއީ ފާފައެއް ކަމަށް ނުބެލި ނަމަވެސް ﷲ ތަޢާލާ ކީރިތި ޤުރްއާނުގައި އަންގަވާފައިވާ މިންވަރަށް ނިވާނުވެ ހުރި އަންހެނަކަށްވެސް ފިރިހެނަކަށްވެސް ބެލުމަކީ ހަމަ ފާފަވެރިވާނެ ކަމެކެވެ. ވީމާ މިއީ ވަރަށް ބޮޑަށް ސަމާލުކަންޑޭންޖެހޭނެ ކަމެކެވެ.\nރަމަޟާން މަސް ކައިރިވެގެން އަންނައިރު މިކަންކަމަށް ވަރަށް ބޮޑަށް ވިސްނަންވާނެއެވެ! މިހާރުންސުރެ މަސައްކަތްކުރަންވީ ތިމާގެ ކިބައިގައި ހުރިނަމަ ހުރި މިބާވަތުގެ ހުރިހާ ކަންކަން އިޞްލާޙްކުރުމަށެވެ. ފުރިހަމަ ގޮތުގައި ރޯދަ ހިފި ރަމަޟާންމަހުގެ ފައިދާ ފުރިހަމަގޮތުގައި ޙާޞިލުކުރެވޭނީ އެއިރުންނެވެ.


(3 ނޮވެމްބަރ 2019 އާ ގުޅޭ)\nލިއަމްގެ ފޯނަށް ތަފާތު އެކިކަހަލަ އެޕްތައް އަޅާފައި ހުއްޓެވެ. މީގެ ކުރީން ހޭޒަލް އަޑު ވެސް ނާހާ އެޕްތައް ހުއްޓެވެ. އޭނާ ދެން ބެލީ ލިއަމްގެ މެސެޖުތަކެވެ. އެ ބައިގަ ވެސް ގިނައީ ލިއަމްގެ އޮފީހާ ގުޅުން ހުރި ވާހަކަތައް ދައްކާފައިވާ މެސެޖުތަކެވެ. އޭގެތެރޭގައި ލިއަމްގެ ދަށުން އޮފީހުގައި ހިންގޭ ކަންކަމުގެ ވާހަކަތައް ޚިއްޞާކޮށްފައި ހުއްޓެވެ. ފޯނުގެ މެސެޖުބައިން އާދަޔާ ޚިލާފުކަމެއް ނުފެނުނެއްކަމަކު ވައިބާއާއި ދެން ހުރި މެސެޖިން އެޕްތަކަށް ވަނުމުން އެގޮތެއް ނުވިއެވެ. ވައިބާގަ ގިނަ އަދަދަކަށް "ސީކްރެޓް ޗެޓް" ކޮށްފައި ހުރިކަން ހޭޒަލްއަށް އެނގުނެވެ.\nއެ ނަންބަރުތައް ލިއަމްގެ ފޯނުގައި ސޭވްކުރެވިފައެއްނެތެވެ. ބައެއްމީހުންގެ ނަންބަރުތައް ފެންނަން ހުރިއިރު އަނެއްބައި ނަންބަރުތަކުގައި ބޭބީޑޯލް ފަދަ ވަނަންތަކާއި އިމޯޖީތައް ޖަހާފައި ހުއްޓެވެ. އެގޮތަށް ފެންނަން އެ ހުރީ އެ ނަންބަރުތައް ގެންގުޅޭ މީހުން ސޭވްކޮށްފައި ހުރި ގޮތްކަން ހޭޒަލްއަށް އެނގެއެވެ. އެއިން އެއްވެސް މީހަކާ ދައްކާފައި ހުރި ވާހަކައެއް ފެންނާކަށް ނެތެވެ. އެހެން މެސެޖިންގ އެޕްތަކަށްވުރެ ބޮޑަށް އެފަދަ "ޗެޓް"ތައް ކޮށްފައި ހުރީ ވައިބާރ މެދުވެރިކޮށެވެ. ފައިސާ ފޮނުވާ ދިނުމަށް ވެސް ބައެއް މީހުން މެސެޖުކޮށްފައި ހުއްޓެވެ. އެ މެސެޖުތަކުގައި މާގިނަ ވާހަކައެއް ދައްކާފައެއް ނުހުރެއެވެ. އެހެންވެ އެއީ ކޮންކަމަކާ ގުޅިގެން ފައިސާއަށް އެދިފައި ހުރި މެސެޖުތަކެއްކަމެއް ނޭނގެއެވެ.\nލިއަމް ހަރަކާތެއްކޮށްލުމާއެކު ހޭޒަލް ދިޔައީ ސިއްސައިގެންނެވެ. ވެއްޓެން އުޅުނު ފޯނުގައި ދެއަތުން ހިފަހައްޓާލުމާއެކު ގެނެސް މޭގައި ޖައްސާލިއެވެ. އަދި ބޯ ހިއްލާލައިގެން ސިއްރުން ބަލަން އިނެވެ. ލިއަމް ހޭލަން އުޅެނިތޯ ޔަގީންކުރާށެވެ. ވަގުން ވައްކަން ކުރާހެން މިހާ ސިއްރުން އުޅޭން ޖެހިދާނޭ ހޭޒަލް ހިޔެއްނުކުރެއެވެ. އޭނާއަކީ ކަންކަން ސިއްރުކޮށް ދޮގުހަދާ މީހެއް ވެސް ނޫނެވެ. އެހެންވެ އެފަދަ ކަންކަން ކުރަންވުމުން އޭނާ ހުރީ ދުވަހަކުވެސް މީހަކު ޖެހިލުންނުވާނޭ ވަރަށް ޖެހިލުންވެ ބިރުގެންފައެވެ. އެހެންވިޔަސް ފަހަތަށް ޖެހުމުގެ ޚިޔާލެއް އޭނާގެ ނެތެވެ. ލިއަމް ގާތު އަހައިގެން އޮޅުންފިލާނޭ ކަމެއް ނެތްކަން މިހާރު ޔަގީންވަނީއެވެ. ލިއަމްގެ ހަޔާތުން ހޭޒަލްއަށް އެނގެނީ ވަކި މިންވަރެއްކަން ހޭޒަލްއަށް ޤަބޫލުކުރެވެއެވެ.\nފޯނަށް އަޅާފައި ހުރި އެކި އެޕްތައް ބަލަމުން ގޮސް ގެލެރީއަށް ވަނެވެ. އޭގައި ލިއަމްއާއި ހޭޒަލްގެ އެތައް ފޮޓޯއެއް ހުއްޓެވެ. އޭގެ އިތުރުން ލިއަމްގެ ރަޙުމަތްތެރީންނާއެކު ކޮފީތަކުގައި ނަގާފައި ހުރި ފޮޓޯތައް ވެސް ހުއްޓެވެ. ނަމަވެސް އަދަދުގެ ގޮތުން ގެލެރީގައި ގިނައީ ބަރަހަނާ ވީޑިއޯތަކާއި ފޮޓޯތަކެވެ. ރާއްޖޭން ބޭރު މީހުންގެ ވީޑިއޯތަކާއި ފޮޓޯތަކެވެ. ރާއްޖޭގެ އަންހެން ކުދީންގެ ބަރަހަނާ ފޮޓޯތަކެވެ. އެފަދަ އެއްޗެހި ވެސް ލިއަމްގެ ފޯނުގައި ގެންގުޅޭކަން ހޭޒަލްއަށް އެނގުނީ އަދިކިރިޔާއެވެ. އޭގެ އިތުރުން އަންހެން ކުދީންގެ ވައިބާރ އެކައުންޓްތަކުގެ ސްކްރީން ޝޮޓްތަކެއް ވެސް ލިއަމްގެ ފޯނުގައި ހުރީ މަދެއްކޮށެއްނޫނެވެ. އެ ސްކްރީން ޝޮޓްތަކުން އެމީހުންގެ ފޮޓޯއާއި ނަންބަރު ފެންނަން ހުއްޓެވެ. އައިޝްއަކާއި ފާތުންއަކާއި، ޝިފްއަކާއި، މަލޫއާ މިހެން ގޮސް އެތައް އަންހެނުންނެކެވެ. ހޭޒަލްގެ މެޔާއި ހިތަށް ނުބައި ގޮތެއް ވެގެން ދިޔައެވެ. ފުރަތަމަ ވެސް އޭނާގެ ހިތަށް އެރީ އެފަދަ ތަކެތި ލިއަމްގެ ފޯނުގައި ހުންނަންވީ ސަބަބަކީ ކޮބާބާއެވެ. ލިއަމްގެ އެދުން ފުދުމަށް އެފަދަ މަންޒަރުތައް ބޭނުންވަނީބާއެވެ. އެއާއެކު ހޭޒަލްއާއި ލިއަމްއާ ދެމެދު މިހާ ދުވަހު އޮތް ގުޅުމާމެދު އޭނާއަށް ވިސްނާލެވުނެވެ. ހޭޒަލްގެ ގާތުން ލިއަމް ހިތްހަމަޖެހޭވަރު ނުވަނީބާއެވެ. އަމިއްލަ ނަފްސާ މިކަހަލަ އެތައް ސުވާލެއް ކުރެވުނެވެ. ވަގުތުކޮޅަކަށް ހޭޒަލް ހުއްޓުން އަރާފައި އިނީ ފެނުނު ތަކެއްޗާމެދު ސުވާލު އުފެދި އެ ޚިޔާލުގައެވެ. އެފަދަ ތަކެތި ބެލުމަށް އާދެވެއްޖެ މީހަކީ އާބައްޖަވެރިއެކޭ ހޭޒަލްގެ ހިތަށް އެރިއެވެ. ކޮންމެ ގޮތެއް ވިޔަސް ލިއަމް އެފަދަ އެއްޗެހި ބެލުމަކަށް ހޭޒަލްގެ ހިތެއް ނޭދެއެވެ.\nއުނގުގައި ބާއްވާލައިގެން އިން ދެއަތްތިލައިގެ ތެރޭގައި އޮތް ލިއަމްގެ ފޯނަށް ހޭޒަލް އަނެއްކާ ވެސް ބަލާލިއެވެ. އިހުނަށްވުރެ މޭތެޅުން އަވަސްވެއްޖެއެވެ. އިތުރަށް ބަލަނިކޮށް ހޭޒަލް ބޭނުންނުވާ އެތައް މަންޒަރެއް ފެނިދާނޭކަމުގައި އޭނާގެ ޟަމީނު ހަނާ އަޅަމުންދިޔައެވެ. މަޑުޖެހިފައި ވެސް ފޯނުގައި އިސްކުރީނުގައި ހޭޒަލްގެ ޝަހާދަތް އިނގިލި ހިންގާލިއެވެ. ފޯލްޑަރުތަކަށް ބަހާލައިފަ ބައެއް އެޕްތައް ހުއްޓެވެ. ގާތްގަނޑަށް ހުރިހާ ފޯލްޑަރެއް ބެލުމަށްފަހު "އެންޓަރޓެއިންމެންޓް"ކިޔާ ފޯލްޑަރު ހޭޒަލް ހުޅުވާލިއެވެ. އޭގައި ހުރީ "ޓަމްބްލަރ"އާއި ފޭސްބުކްއާއި އެފަދަ އެހެން އެޕްތަކެކެވެ. ޓަމްބްލާއާއި ފޭސްބުކްގެ އަޑު ހޭޒަލް އަހައެވެ. ދެން ހުރި އެޕްތަކެއް ނޭނގެއެވެ. ފޭސްބުކް ނޫން އެހެން އެޕްތަކުގައި ލޮގިން ހަދާފައި ހުރީ އަމިއްލަ ނަމަކުނޫނެވެ. ފޭސްބުކްގެ ޗެޓުލޮގްތައް ބަލާލިއިރު އޭގައި މާގިނަ މީހުންނާ ވާހަކަދައްކާފައެއް ނެތެވެ. އަންހެނަކާ ވާހަކަދައްކާފައި ހުރިނަމަ ހުރީ ހޭޒަލްއަށް ވެސް އެއީކާކުކަން އެނގޭ މީހަކާ އެކަންޏެވެ. މާގިނަ ވާހަކަތަކެއް ވެސް ދައްކާފައެއްނުވެއެވެ. ނަމަވެސް އެކަކުގެ ވާހަކަތައް ހޭޒަލްއަށް ފާހަގަކުރެވުނެވެ. ފިރިހެނެއްގެ އައިޑީއަކުން ވާހަކަދައްކާފައި ހުރި ގޮތުން އޭނާއަކީ ލިއަމް ވަރަށް ރަނގަޅަށް ދަންނަ މީހެއްކަން އެނގެއެވެ. އެމީހަކު ލިއަމް ގާތުގައި އަހާފައި ހުރި ރަނގަޅު ކުއްޖަކު ނެތްތޯއެވެ. އެ ދެމެދުގައި ދެކެވިފައި ހުރި ވާހަކަތައް ކިޔާލުމުން ހޭޒަލްއަށް އެމީހުން ދައްކާފައި ހުރި ވާހަކަ ނަގައިގަނެވުނެވެ. އެމީހަކު ލިއަމް ގާތުގައި އަހާފައި އޮތީ އަންހެން ކުއްޖަކު ބޭނުންވެގެންނެވެ. ލިއަމް ވެސް ހަމަ އެ ބީދައިން އަހާފައި އޮތުމުން އެ މީހަކު ލިއަމް ގާތުގައި ގުޅާނަން ކަމަށް ބުނެފައި އޮތެވެ. އެހެންވީމަ ދެން އެވާހަކައެއް ދެކެވިފައި އެވަނީ ފޯނުން ކަމަށް ހޭޒަލް ލަފާކުރިއެވެ. ހޭޒަލްގެ ހިތުގައި ސުވާލުގެ މައްޗަށް ސުވާލުތައް ފުނިޖެހެމުންދިޔައެވެ. އޭނާ ދެން ހުރި އެޕަށް ވަނެވެ. ފޭސްބުކް ފަދައިން ބޭނުންކުރެވޭ އެޕެއްކަން އެނގުނީ އެއަށް ވަނީމައެވެ. އެއީ ބަރަހަނާ ފޮޓޯތަކާއި ވީޑިއޯތަކުގެ ޖަގަހައެވެ. ގަނެވިއްކުމުގެ ބާޒާރެކެވެ. މި ކުޑަކުޑަ ޤައުމުގެ އާބާދީގެ ދެބައިކޮށްފަ އެއްބައި އެތަނުގައި ވަދެ އުޅޭ ކަހަލައެވެ. އެއީ ދިވެހީންގެ ބާޒާރެކެވެ. ލިއަމްގެ ޗެޓުލޮގްތައް ފެނި ހޭޒަލްއަށް އަނގައިގަ އަތްއަޅާލެވުނީ ނިކަން ބާރަށެވެ. މެޔަށްވީ ތަދުން ފޯނު އެއްފަރާތްކޮށްލެވުނެވެ. މީހާ ހަމައަކަށް އެޅޭން އޭނާއަށް ވަގުތު ނެގިއެވެ. ލޯމަރާލައިގެން އިނދެ ތަކުރާރުކޮށް ފަސް ހަފަހަރަށް ފުންކޮށް އޭނާ ނޭވާލިއެވެ. ފެނުނު ހުރިހާކަމެއް "ހަޖަމް"ކުރާނޭ ހިތްވަރު ކަށިތައް ފެލައިގެން ވިޔަސް އޭނާ ނެރެން މަސައްކަތްކުރިއެވެ. ވަގުތުކޮޅަކަށް ފަހު ހޭޒަލް ލޯ ހުޅުވާލައި ލިއަމްއަށް ބަލާލިއެވެ. އިށީނދެ އިނުން ފަސޭހަނުވެގެން ހޭޒަލް ކާޕެޓުމަތިން ތެދުވިއެވެ. މަޑުމަޑުން އައިސް ރީތިވާ މޭޒުކައިރީ ހުރި ގޮނޑީގައި އިށީނދެއްޖެއެވެ. ލިއަމް ފެންނާނޭހެން ގޮނޑި އަނބުރާލައިގެން އިނދެ އަނެއްކާ ވެސް ހޭޒަލް ފޯނު ބަލަން ފެށިއެވެ. ޖިންސީ އެދުންވެރިކަމަކާ ގުޅޭ ހުރިހާ ކަމެއް އެ އެޕްލިކޭޝަންގެ ތެރޭ ކުރެއެވެ. ގުރޫޕުތައް ހަދައިގެން އެ ގުރޫޕްތަކުގައި އަންހެނުންގެ މަޢުލޫމާތުތަކާއި އެމީހުންގެ ބަހުރުވައިން "ބުފޭ"ތައް ހިންގައެވެ. ޚިދުމަތް ލިބިގަންނަނީ ފައިސާ ޚަރަދުކޮށްގެންނެވެ. ލިއަމްގެ "ކޮންޓެކްޓް ލިސްޓް"ގައި ވެސް ސަތޭކައާ ގާތްކުރާ ވަރަށް މީހުން ތިއްބެވެ. އޭނާގެ އެކައުންޓް ހުޅުވި ތާރީޚަށް ބަލާލިއިރު އަދިވީ ދޮޅު އަހަރެވެ. ގިނަ އަދަދެއްގެ މީހުންނާ ވާހަކަދައްކާފައި ހުއްޓެވެ. އެ ޗެޓުތައް ކިޔާލުމުން ހޭޒަލްގެ ދެ ލޯ ފުރިބަންޑުންވާން ފެށިއެވެ. ލިއަމް ދައްކާފައި ހުރި ހުތުރު ވާހަކަތައް ފެނި ހޭޒަލްގެ ދުނިޔެ އެނބުރިގަތް ކަހަލައެވެ. އޭނާއަށް ދެތުންފަތް ބައްދާ ބާރުކޮށްލެވުނެވެ.\nލިއަމް އެހެން މީހުންނަށް އަންހެން ކުދީންގެ ނަންބަރުތައް ޚީއްޞާކޮށްފައި ހުރިއިރު އެމީހަކާއެކު ވަރަށް ގާތްކޮށް އުޅެގެންނޫނީ ނޭނގޭނޭ ފަދަ ސިއްރުތައް ހާމަކޮށްފައި ހުއްޓެވެ. "މީނަ ވަރަށް ފައްކާ" އޭ ފަދަ ބަސްތަކުން ސިފަކޮށްދީފައި ހުއްޓެވެ. އޭގެ އިތުރުން ދުވާ ވަހަށް ދަން އެހާ ތަފްސީލީ ވާހަކަ ވެސް ލިއަމް ދައްކާފައި ހުއްޓެވެ. އަދި ރޭޓަކީ ކޮބައިކަމާއި ވަކި އަގަކަށް ލިބޭނެ ޚިދުމަތްތަކަކީ ކޮބައިކަން ވެސް ބުނެފައި ހުއްޓެވެ. އެފަދަ ވާހަކަތަކުގެ ތެރެއިން ހޭޒަލްގެ ސަމާލުކަން އަތުލީ "ފަރަހަ"ގެ ނަމެވެ. ފަރާއޭ ކިޔައިގެން ވާހަކަދައްކާފައި ހުރިއިރު އެ ނަމާއެކު ފޮޓޯއާއި ނަންބަރު ވެސް ޚިއްޞާކޮށްފައި ހުއްޓެވެ. އެ މީހަކަށް އާދަޔާ ޚިލާފަށް ލިއަމް ތާރީފުކޮށްފައި ވާހަކަދައްކާފައި އޮތް ގޮތް ފެނި ހޭޒަލް ބައްދަމުންދިޔަ ދެތުންފަތް އާހުގެ އަޑުން ފޫއަޅުވާލައިފިއެވެ. ތިމާގެ ފިރިމީހާ ހިލޭ އަންހެނަކަށް އެވަރަށް ތާރީފުކުރާއިރު އެ ތާރީފު ގުޅިފައިވަނީ ޖިންސީ އެދުންވެރިކަން ފުއްދުމާކަން އެނގުމުން އެ ހާލަތުގަ އަނތްބެއްގެ ހިތަށް އެސިޑު އެޅުމެކޭ އެއްވަރުވީއެވެ. އެފަދަ ފިރިއަކަށް އަނތްބެއްގެ ބޭނުމެއްނެތްކަން ގައިމެވެ. މޭގައި ރިއްސައިގަތްވަރުން ހަށިގަނޑު ގޮނިކޮށްލެވުމާއެކު ވައަތުން މޭގައި އަޅައި ހޭޒަލް އޮބައިގަތެވެ. އޭރު ހަނދާނުގައި ފޮރުވިފައި އޮތް މަންޒަރެއް ކުލަވެއްޖެއެވެ. ހޭޒަލްއަށް ކުއްލިއަކަށް ހޭލެވިގެން ކޮޓަރިން ނުކުތް ރޭގައި ލިއަމް ފޯނުގައި އިނދެ "ފަރަހަ"ގެ ނަން ކީ ރެޔެވެ. އެކަމާ ލިއަމް ދެކޮޅު ހެދި ވަރެވެ.\nހުރިހާ ޚިޔާލުތަކާއި ރިހުމަކާއެކު ވެސް ހޭޒަލް ފޯނުގައި ހުރި "ޗެޓް"ތައް ކިޔެވެ. މަސާޖުކޮށްދޭ ތަންތަނަށް ލިއަމް ދާކަމަށް މީހުން ގާތު ބުނެފައި ހުއްޓެވެ. ގަލޮޅާއި ހުޅުމާލޭގައި ހުންނަ ސްޕާތަކަށް އޭނާ ގޮސް ނަގާފައި ހުރި މަސާޖުތަކުގެ ތެރެއިން އެންމެ ކަމުދިޔައީ "ބޮޑީޓުބޮޑީ" މަސާޖުކަމަށް ބުނެފައި އޮތެވެ. ތަންތަނުގެ އަގުތައް ވެސް ލިއަމް ކިޔާދީފައި ހުއްޓެވެ. އޭނާ މިފަދަ ކަންތައްތަކުގައި ދަނީ ހެނދުނު އޮފީސް ވަގުތުގައި ކަމަށް ވެސް ބުނެފައި ހުއްޓެވެ. ހެނދުނު ދިހައެއް ޖަހާއިރު ހުޅުވާއިރު އެ ގަޑިއަށް އޭނާ ދާކަމެވެ. ރޭގަނޑު ދަނީ ވަރަށް މަދުންކަމެވެ. އޭގެ އިތުރުން ތައިލޭން އަންހެން ކުދީންގެ ރީތިވާހަކައާއި ތަފާތުކަމާއި އެމީހުންގެ ތެރެއިން ވެސް ފާހަގަކޮށްލެވޭ ކުދީން ތިބެނީ ކޮންކޮން ތަންތަނަކުކަން ވެސް ލިއަމް ބުނެފައި ހުއްޓެވެ. އެ ކޮމިއުނިޓީ ތެރޭ ދެމަފިރިން އެކުގައި ޚިދުމަތްދޭ ފަރާތްތައް ވެސް ތިއްބެވެ. ހަރާންކުރެއްވި ކޮންމެ ގުޅުމަކަށް އެބައިމީހުންގެ ތެރޭ މަރުޚަބާ ކިޔައިފައި ވެއެވެ. އަތޮޅުތެރޭގައި ވެސް މިކަންކަން ކުރިއަށް ދާކަމުގައި މީހުން ދައްކާފައި ހުރި ވާހަކަތަކުން ޔަގީންވެއެވެ. އަތޮޅުތެރޭގައި މިނުބައިވެގެންނާ ގުޅުންތަކަށް މަގުފަހިކޮށްދޭ ވިޔަފާރި ހިންގާ ބަޔަކުވެއެވެ.\nވާހަކަދައްކާފައި ހުރި ދުވަސްތަކަށް ބަލާއިރު ވޭތުވެ ދިޔަ ރަމަޟާންމަހު ވެސް މީހުންނާ ވާހަކަދައްކާފައި ލިއަމް ހުއްޓެވެ. އެހެންނަމަވެސް އެއީ ދެތިން މީހުންނާއެވެ. އެމީހުން ގާތުގައި ވެސް ރަމަޟާންމަހު އެކަހަލަ ކަންކަމާ ކައިރިނުވަންކަމަށް ލިއަމް ބުނެފައި ހުއްޓެވެ. މީގެ އިތުރުން އޭނާ އުޅެނީ މީހަކާ އިނދެގެންކަން ލިއަމް އެންމެން ގާތުގައި ކަހަލަ ގޮތަށް ބުނެފައި ހުއްޓެވެ. އެމީހުންގެ ތެރެއިން ބައެއް މީހުން ލިއަމް ގާތު އޭނާގެ އަންހެނުން އެމީހުންނަށް ދައްކާލަން އެދިފައި ހުއްޓެވެ. އަދި އެމީހުންނަށް ދޭން އެދިފައި ހުއްޓެވެ. ނަސީބަކުން ލިއަމް އެފަދަ ކަމަކަށް އެއްބަސްވެފައެއް ނެތެވެ. އޭނާ ބުނެފައި ހުރީ އަނބިމީހާ އެފަދަ ކަންކަމަށް ޝައުގުވެރިނުވާ ވާހަކައެކެވެ. މި ހުރިހާކަމެއްގެ ތެރެއިން ވެސް ހޭޒަލްގެ މޭ ފަޅާލައި ހިތް އިރާލި ފަދަ އިޙްސާސެއް ކުރެވުނީ އެންމެންގެ ގާތުގައި ކަހަލަ ގޮތަކަށް ލިއަމް ފާޅުކޮށްފައިވާ ޝައުގުވެރިކަން ފެނިއެވެ. ލިއަމް އަންހެނުންނަށް ޝައުގުވެރިވިޔަސް އޭނާ ބޭނުންވަނީ ފުރަގަސްފަރާތް ބޭނުންކުރާށެވެ. އަނބިމީހާ އެކަމާ ގަޔާނުވެޔޭ ވެސް ލިއަމް ބުނެފައި ހުއްޓެވެ. އެ ހިތްހަމަޖެހުން އޭނާ ހޯދާކަން ބުނެފައި އޮތެވެ. އެފަދަ ޚިދުމަތް ދެނީ ކޮންބައެއްކަން އޭނާ ޚިއްޞާކޮށްފައި ހުއްޓެވެ. ލިއަމް ވާހަކަދައްކާފައި ތިބި މީހުން ވެސް އޭނާއަށް އެފަދަ އަންހެން ކުދީންގެ މަޢުލޫމާތު ފޯރުކޮށްދީފައި ވެއެވެ.\nކިތަންމެ ހިތްވަރެއް ކުރިޔަސް ހޭޒަލްއަކަށް ހުރިހާ އެއްޗެއް ނުކިޔުނެވެ. ހުރިހާ އެއްޗެއް ނުވެސް ބެލުނެވެ. ހިތަށް ކުޅަދާނެ ނުވީއެވެ. ފޯނު ހާވާފައި އޮތްކަމުގެ ހެކި ނެތިކޮށްލުމާއެކު އަވަސްއަވަހަށް އައިސް ލިއަމް އޮތް ފަރާތުގެ އަރިމަތީ ކަބަޑުމަތީ ފޯނު ޗާޖަށް ޖަހާފައި ބާއްވައިފިއެވެ. އެއާއެކު ހަލުވިކޮށް ކޮޓަރިން ނުކުމެ ދޮރުލައްވާލިއެވެ. ހޭޒަލްއަށް ވަގުތުން މޫނުގައި ދެއަތް އަޅައި މޫނު ފޮރުވާލެވުނެވެ. ވޭނީ އާހަކާއެކު އޭނާއަށް ރޮވުނީ އިންތިހާއަށް ހިތުގައި ޖެހިގެންނެވެ. އެހެންހުރެ ދެ ފަރާތަށް ތަކުރާރުކޮށް ބޯހޫރުވިއެވެ. ފެނުނު ހުރިހާކަމަކީ ތެދަކަށްނުވާނޭ ހީކުރަން ހޭޒަލް ބޭނުންވިއެވެ. ނަމަވެސް އެއަށްވުރެ ނަފްސުގެ މައްޗަށް އޭނާގެ ޟަމީރުގެ އަޑު ގަދައެވެ. އެ ފެނުނު ކަންކަމުން ދޭހަވަނީ ކޮންކަމެއްތޯ ހޭޒަލްގެ ޟަމީރު އޭނާއާ ސުވާލުކުރަމުންދިޔައެވެ. ލޮލަށްފެނުނު ހަޤީޤަތާއި ހިތުގައި ބިންވަޅުނެގިފައިވާ ގަދަ ލޯތްބާ ދެމެދު ދެކޮޅުވެރިކަން އުފެދިއްޖެއެވެ. ލިއަމްއަށްވުރެ ހޭޒަލް ލޯބިވާ ދެވަނަ އިންސާނަކު މި ދުނިޔޭގައި ވެސް ނެތެވެ. ފިނިނޭވާއެއް ހިކިފައި ތެދުފަތުގެ ދޭތެރެއިން ބޭރުވީ ގިސްގެ ތުރުތުރުލުމާއެކުއެވެ. އޭނާގެ ދެއަތްތިލަ ވެސް ތުރުތުރު އަޅަނީއެވެ.\n"ކީއްވެ؟... ކީއްވެތަ؟... އަޅެ ކީއްވެތަ؟..." ހޭޒަލްއަށް އަމިއްލަ ނަފްސާ ސުވާލުކުރެވުނެވެ. ގޯސްކޮށް ކުރެވުނީ ކޮންކަމެއްބާއޭ އޭނާގެ ހިތަށް އަރަނީއެވެ.\n"ދެން ކިހިނެއް އަހަރެން ހަދާނީ؟... ކާކުކައިރީ މިވާހަކަދައްކާނީ، ފިރިމީހާއާ ގުޅުވާ މިހާ ހުތުރުކަންބޮޑުވެގެންވާ ކަމެއް ނުކެރޭނެ ބުނާކަށް، ލިއަމް ކީއްވެތަ ތިހެން ތިހެދީ؟... އަހަންނަށް އެނގިދާނޭ ވެސް ހިޔެއްނުކުރަންތަ؟... ބިރެއް ވެސް ނުގަނޭތަ؟ ﷲ ލަޢުނަތްލައްވާ އަޅެއްކަމުގައި ވެދާނޭ ހިތަށް ވެސް ނޭރިތަ؟... އަހަރެން ދެން ކިހިނެއް ހަދާނީ..." ހާސްވެ ގޮތްހުސްވެފައިވާ މީހަކު ފަދައިން ހޭޒަލް އެނބުރުނެވެ. ރޮމުންނެވެ. ބަދިގެއާ ސިޓިންރޫމާ ދެމެދު ދެކޮޅަށް އޭނާ ހިނގިއެވެ. ހޭޒަލްގެ ސިކުނޑީގެ ނާރުތަކަށް ވާންވެ ބޮލުގެ ނާޝިގަނޑު ފަޅައި ސިކުނޑި ނުކުންނަން އުޅޭ ކަހަލަ އެވެ. އޭނާ ބަނޑުގައި ދެއަތްވަށާލައި ގުދުވެލިއެވެ. އިރުކޮޅެއްގެ ތެރޭ ކުއްލިއަކަށް ހިންދެމިލުމާއެކު ދުވެފައި ސިންކު ދޮށަށް އައެވެ. އޯކަށްދެމި ހޮޑު އަތުވެއްޖެއެވެ. އިސްކުރު ދޫކޮށްލައި ކޯދެވެލުމާއެކު ސިންކު ކައިރީ ބާއްވާލި އަތުގައި ނިތްކުރި ޖައްސާލައިގެން ހޭޒަލް ގުދަށް އޮތެވެ. އިސްކުރުން ފެން އޮހިއޮހި ހުއްޓެވެ. ހޭޒަލްއަށް އަނެއްކާ ވެސް ބާރަށް ރޮވިއްޖެއެވެ. މިވީ ކިހިނެއްހޭ އޭނާގެ ޟަމީރާ ސުވާލުކުރިއެވެ. ލިއަމްއާ ކުރިމަތިލާނޭ ގޮތެއް ވެސް އޭނާއަކަށް މިވަގުތު ނުވިސްނެއެވެ. އެހާ ލޯބިވާ ފިރިމީހާގެ ފަރާތުން ބަލައިގަންނަން އުނދަގޫވެދާނޭ ކަމެއް ފެނިދާނޭ ކުޑަކޮށް ވެސް ހޭޒަލް ހިޔެއްނުކުރެއެވެ. އެއްވެސް މީހަކަށް ނުކުރާހާ އިތުބާރު ހޭޒަލް ފިރިމީހާއަށް ކުރިއެވެ. އޭނާގެ ހުރިހާ ވެސް މީހަކީ ލިއަމްކަމުގައި ހީކުރިއެވެ.


Noosveriyaa Ge Massalaigai Raajje Othy Saudi Aa Eku - Vaguthu\nނޫސްވެރިޔާގެ މައްސަލައިގައި ރާއްޖެ އޮތީ ސައޫދީއާ އެކު\nތުރުކީގެ އިސްތަންބޫލްގައި ހުންނަ ސައުދީ ކޮންސިއުލޭޓް ތެރޭގައި ނޫސްވެރިޔާ ޖަމާލް ޚާޝޮގްޖީ ވީނުވީއެއް ނޭނގި ގެއްލުނު މައްސަލައިގައި، ރާއްޖެ އޮތީ ސައޫދީ އަރަބިއްޔާއާ އެއްކޮށްކަން ހާމަކޮށްފިއެވެ.\nސައުދީ ސަރުކާރަށް ވަރަށް ބޮޑަށް ފާޑުކިޔާ ނޫސްވެރިއެއްގެ ގޮތުގައި ހާޝޮގްޖީ މަޝްހޫރުވެފައިވާއިރު، އޭނާ ވީނުވީއެއް ނޭނގި ގެއްލިފައިވަނީ މި މަހުގެ ދެވަނަ ދުވަހު ތުރުކީގައި ހުންނަ ސައުދީ ކޮންސިއުލޭޓަށް ވަތް ފަހުންނެވެ. ސައުދީ އަށް އުފަން ހާޝޮގްޖީ ކޮންސިއުލޭޓަށް ދިޔައީ ތުރުކީގެ ރައްޔިތަކާއި ކައިވެނި ކުރަން ބޭނުންވާ ލިޔެކިޔުންތަކެއް ހޯދުމަށެވެ.\nހާޝޮގްޖީ ވީނުވީއެއް ނޭނގި ގެއްލިފައިވާއިރު ތުރުކީގެ ކަމާބެހޭ ފަރާތްތަކުން އަންނަނީ ކޮންސިއުލޭޓުގެ ތެރޭގައި ސައުދީގެ 15 މީހުންގެ ޓީމަކުން ވެގެން އޭނާ މަރާލާފައިވާ ކަމަށް ބުނަމުންނެވެ. ނަމަވެސް މި ވާހަކަތަކައް ސައުދީން އަންނަނީ ދޮގުކުރަމުންނެވެ.\nނޫސްވެރިޔާގެ މައްސަލައިގައި ސައުދީ އަށް ބޮޑެތި ފާޑުކިޔުންތަކެއް އަމާޒުވަމުންދާއިރު، ދިވެހި ސަރުކާރުން މިއަދު ނެރުނު ބަޔާނެއްގައި ވިދާޅުވީ ރާއްޖެއިން ސައުދީ އަރަބިއްޔާއާއި އެކު އޮތްކަން ޔަގީންކޮށްދޭ ކަމަށެވެ. އަދި ދަތިކުރުމުގެ ފިޔަވަޅު އަޅާނެ ކަމަށް ބުނެ ބިރު ދައްކައިގެން ނުވަތަ ސިޔާސީ ގޮތުން ފިއްތުންތައް ކުރިމަތިކޮށްގެން ވިޔަސް ގައުމެއްގެ އިސްތިގުލާލަށް ގެއްލުުންވާ ފަދަ ގޮތަކަށް ކުރާ ކޮންމެ ކަމަކާ ރާއްޖެއިން ދެކޮޅު ހަދާނެ ކަމަށް ބަޔާނުގައި ވިދާޅުވެފައިވެއެވެ.\nމީގެއިތުރުން ގާނޫނާއި ގަވާއިދާއި ބައިނަލްއަގްވާމީ މުއާހަދާތަކަށް ސައޫދީ ސަރުކާރުން ތަބާވާނެ ކަމުގެ ފުރިހަމަ އިތުބާރު އޮތްކަން ވެސް މި ބަޔާނުގައި ފާހަގަކޮށްފައިވެއެވެ.\nސައުދީ ކޮންސިއުލޭޓް ތެރޭގައި ނޫސްވެރިޔާ ޖަމާލް ޚާޝޮގްޖީ މަރާލީ ސައުދީ އަރަބިއްޔާ އިންކަން ސާބިތުވެއްޖެނަމަ އެގައުމަށް ހަރުކަށި އަދަބު ދޭނެ ކަމަށް އެމެރިކާގެ ރައީސް ޑޮނަލްޑް ޓްރަމްޕް ދާދިފަހުން ވަނީ އިންޒާރު ދީފައެވެ. ނަމަވެސް އަޅާނެ ފިޔަވަޅެއް ޓްރަމްޕް ހާމަކޮށްފައެއް ނުވެއެވެ.\nޓްރަމްޕްގެ މި ވާހަކަތަކަށް ރައްދު ދެމުން ސައުދީން ވަނީ އެގައުމާ ދެކޮޅަށް އަޅާ ކޮންމެ ފިޔަވަޅަކަށް އެއަށްވުރެ ވަރުގަދަ ފިޔަވަޅެއް އަޅާނެ ކަމަށް ބުނެފައެވެ.\nކޮންސިއުލޭޓުގެ ތެރޭގައި ނޫސްވެރިޔާ މަރާލާފައިވާ ކަމުގެ ތުހުމަތު ކުރެވެމުންދާއިރު ތުރުކީން އަންނަނީ އެކަމާ ގުޅުންހުރި އޯޑިއޯ އަދި ވީޑިއޯ ހެކި ލިބިފައިވާ ކަމަށްވެސް ބުނަމުންނެވެ.\nސައުދީން ރާއްޖެ އަށް ކަދުރު ހަދިޔާކޮށްފި\nސައުދީގެ ކައުންޓަރ ޓެރަރިޒަމް ސެންޓަރަށްދާ ސިފައިންނާއި މާރިޔާ ބައްދަލުކުރައްވައިފި\nއޮކްޓޯބަރ 15, 2018 14:58\nމަ ސައުދީއާ ދެކޮޅު\nއޮކްޓޯބަރ 15, 2018 18:07\nމަ ސައޫދީއާ އެއްކޮޅު.\nއޮކްޓޯބަރ 15, 2018 19:16\nއެކަމަކު މަ ސައުދީއާ ދެކޮޅޭ\nއޮކްޓޯބަރ 16, 2018 12:53\nމަ އެމެރިކާއާ ދެކޮޅު! ހުރިހާޖަރީމާއެށް އިސްރާއިލްއާއެކު ހިނގާ އެކަންކަމުން ބޯދަމައިގަންނާނެ. މުސްލިމުން ބައިބައި ކޮށްގެންނޫނީ މިމީހުނަށް ކާމިޔާބުނުވާނެ. އެހެންވީމަ އެގިގޮތްގޮތުން އެކަން ހާސިލް ކުރަމުން އެދަނީ. ދޮގުހެކި ދިނުމާ ދޮގުހަބަރު ފެތުރައިގެން ލައްކަދުވަހު މުސްލިމުންގެ ބޯކައި ބައިބައި ކޮއްލުވައިފި. ބުއްދިވެރިންގެ ގޮތަކީ މިޔަހޫދީން ދައްކާ އެއްވެސް ވާހަކައެއް ގަބޫލް ނުކުރުން އަދި ކޮންމެހާލެއްގައިވިޔަސް މުސްލިމުން އެއްބައެއް ދިފާއުކޮށް އެކަތިގަނޑަށްވެ މިޔަހޫދީންގެ ބާރުކަޑުވާލުން.\nއޮކްޓޯބަރ 16, 2018 22:06\nބަލަ ހަގީގަތަށް ނޭނގެނީތަ ތުރުކީ އޮތީ ސައުދީއާ ދެކޮޅަށްކަން؟ ކޮންމެކަމެއްވެސް ދީނާ ގުޅުވޭތޯ ބަލާ އަދިވެސް. މިހާރު ހެކިވެސް ފެނިއްޖެ.\nއޮކްޓޯބަރ 15, 2018 16:10\nޖަމާލް ޚާޝޮގްޖީ ގެއްލުން އެއީ ޝަރީޢަތުގެ އިންތަކުން ބޭރުވެގެން އެދިޔައީ. ނަމަވެސް މިހާރު ސިޔާސީ މީހުންގެ ރޭވުންތަކަކީ ވަރަށް ދުރާލާ ރޭވިގެން އަންނަ ކަންކަން. އެހެން ކަމުން އެމެރިކާ އާއި މިކަމާ ގުޅުމެއް ނެތޭ ބުނަން ވަރަށް ދަތި. ޚާއްސަކޮށް ސައުދީ ސަރުކާރުގެ ސެކިއުރިޓީ އާއި ހިމާޔަތްގެ ބަދަލަށް ކެނޑިނޭޅި ފައިސާއަށް ޓްރަމްޕް އެދެމުންދާތީ، ފައިސާ ގަނޑެއް ނުދީގެން އެމެރިކާ ސަރުކާރުން ސަޢޫދީގެ އިޤްތިޞާދު އަނދަވަޅަކަށް ވައްޓާލަމުން ގެންދާތީ، ކޮންމެ މުސްލިމު ޤައުމެއް އިދަޖައްސާލުމަށް ކާފިރުން އެއްބައިވާނެ، މޮޅެތި ސްޓްރެޓިޖީތައް ހަދައިގެން.\nމީހަގީގަތަކީ އެކަމު ގިނަމީހުނަކަށް އެކަމެށްނުވިސްނޭނެ. އަބަދުވެސް ހީވެފަ އޮންނާނީ އަމާޒްވާފަރާތޭ ކުއްވެރިއަކީ. ނަމަވެސް ގިނަފަހަރު ހަގީގަތް ބަލާއިރު އެކަމުގެ އަޑީގަވާނީ އެންމެ ބާރަށް އެކަން ކުއްވެރިކޮށް، ފިޔަވަޅު އަޅުއަޅަންގޮވާލާ އަދި އަސާސްއެށް ނެށްގޮތުގާ އެކަމަކާ ފިޔަވަޅު އަޅާ ޔަހޫދީންނާ އެމީންގެ އަސާސްތަކަށް ތަބާވާ ބައިގަނޑު.\nއޮކްޓޯބަރ 15, 2018 17:50\nމަ ވެސް ސައުދީ އާއި ދެކޮޅު\nމަ ސައޫދީއާެި އެއްކޮޅު


Pension fund: mi vaanuvaa aharumennah engey hehyeve?\nސިވިލް ސާވަންޓުން: ޕެންޝަނުގައި ބައިވެރިވުން މުހިންމު-- ފޮޓޯ: ސީއެސްސީ\nޕެންޝަން ފަންޑް: މި ވާނުވާ އަހަރުމެންނަށް އެނގޭ ހެއްޔެވެ؟\n14 ޖޫން 2020 - 08:31:41\nކޮވިޑް-19 ގެ ބިރުވެރިކަން މުޅި ދުނިޔެ ވަށާލައިފިއެވެ. ބައްޔަށް ދެ މަސްވީއިރު ރާއްޖެއަށްވެސް ބަލި އަތުވެއްޖެއެވެ. ތިން މަސްވީއިރު ރާއްޖޭގެ މީހުންވެސް ޕޮޒިޓިވްވާން ފަށައިފިއެވެ. ދުވަސްކޮޅެއް ފަހުން މީހުން މަރުވާން ވެސް ފަށައިފިއެވެ. ދެން އައީ ކުރަން އެންމެ އުނދަގޫ އެހެން ނަމަވެސް ކުރަން މަޖުބޫރު ކަންތަކެވެ.\nމުޅި ގައުމު ހުއްޓުމަކަށް ގެނައީ އެވެ. ބޯޑަރު ބަންދުކުރީ އެވެ. މަގުތަކާއި ރަށްތައްވެސް ބަންދުކުރީ އެވެ. އެންމެން ފުރަ ބަންދުވީ އެވެ. އެއާއެކު އަމިއްލަ މަސައްކަތުން ދިރިއުޅެމުން އައި އެތައް ބައެއްގެ އާމްދަނީ ހުއްޓުނެވެ. އަމިއްލަ އޮފީސްތަކާއި ކުންފުނިތަކުގެ އާމްދަނީ ދަށްވުމުން މުވައްޒަފުން ވަކި ކުރަން ފެށިއެވެ. ތެދު ތެދަށް ބުނާ ނަމަ ދިވެހިންގެ ތެރެއިން މަދުނޫން އަދަދެއްގެ ބަޔަކު ހާލުގައި ޖެހުނީ އެވެ. މިއީ މަންޒަރު އޮތްގޮތެވެ. ދެން އޮތީ އޭގެ ސަބަބުން އިވެން ފެށި އަޑުތަކެވެ. އެންމެ ބާރުވި އެއް އަޑަކީ މިއޮތްހާ ދުވަހު ޕެންޝަން ފަންޑަށް ކެނޑި ފައިސާ ލިބެން ޖެހޭ ވަގުތު އައިސްފައިވާ ކަމަށާއި އޭގެ ހައްގުވެރިންނަށް ރައްދު ކޮށްދިނުމަށެވެ.\nއެބުނީ ތެދެކެވެ. ހަނދާން ވެއްޖެއެވެ. ޕެންޝަން ފަންޑުގައި އަހަރެންގެވެސް 150،000 ހާހަށްވުރެ ގިނަ ފައިސާ ހުރިކަމަށް ޕެންޝަން އޮފީހުގެ އެޕްލިކޭޝަނުން ދައްކައެވެ. ޕެންޝަން އޮފީހުން ދާދި ފަހުން ހާމަކުރި މައުލޫމާތަށް ބަލާއިރު އަހަރެން ހިމެނޭނީ އެންމެ ގިނައިން ޕެންޝަން ފައިސާ ފަންޑުގައި ހުރި އެންމެ 20 އިންސައްތަ މީހުންގެ ތެރޭގައެވެ. މާނައަކީ އަހަރެންނަށްވެސް ޕެންޝަން ފަންޑުން ފައިސާ ނަގަން ފުރުސަތު ލިބިއްޖެނަމަ ބޮޑު އެއްޗެއް ލިބުމުގެ ފުރުސަތު އޮތުމެވެ. އަހަރެއްހާ ދުވަހު ދެފައި ދަމާލައިގެން އޮވެވިދާނެ ކަން ނޭނގެއެވެ. އެކަމަކު މިދެއްކެނީ ރަނގަޅު ވާހަކައެއް ހެއްޔެވެ؟ އަދި ހުރީ އެންމެ ދަރިއެކެވެ. މިހެން އެކަން ކޮށްފިނަމަ އަހަރެން ގައިބާރު ދެރަވާ ދުވަހު އެދަރިއަށް ހާދަ ބުރަ ބޮޑުވާނެ އެވެ.\nޕެންޝަން ފަންޑުގެ ފައިސާ އާ ގުޅޭ ގޮތުން މީހުން ލިޔެފައި ހުންނަ ކޮމެންޓްތަކާއި ސްޓޭޓަސްތައް ވަރަށް ގިނައިން ފެނެއެވެ. 90 އިންސައްތަ މީހުން ބުނަނީ އެ ފައިސާއަކީ ހައްގުވެރިންނަށް މި ވަގުތު ލިބެން ޖެހޭ ފައިސާ ކަމަށާއި މިހާލަތުގައި އެ ނުލިބޭނަމަ އޭގެ އެއްވެސް ބޭނުމެއް ނެތް ކަމަށެވެ. އެންމެ ގިނައިން އައިސްފައިވާ ބަހަކީ "ހައްގުވެރިން" މިބަހެވެ. މި ފައިސާ ނެގުމާ ދެކޮޅަށް ވާހަކަ ދައްކާ ކޮންމެ މީހަކު ނުވަތަ ކޮމެންޓެއް ކޮށްލާ މީހަކު ހީވަނީ ހަމަ "ކާލަފާނެ" ހެންނެވެ. އެހާވެސް ރުޅިވެރި ބަސްތައް އަމާޒުވެއެވެ. ދެން އިވުނީ ރައްޔިތުންގެ ތެރެއިން ގިނަ ބަޔަކު ވަރަށް ރުޅި އައި ޖުމްލައެކެވެ.\nފިނޭންސް މިނިސްޓަރު އިބްރާހީމް އަމީރު އެރުއްވި ނޫސްކޮންފަރެންސްގައި ތަކުރާރުކޮށް ޕެންޝަން ފަންޑާ ގުޅޭ ގޮތުން ސުވާލު ކުރުމުން މިނިސްޓަރު އަމީރު ދެއްވި ޖަވާބެވެ. "އެ ފަންޑުގައި ނަގުދު ފައިސާ އެއް ނުހުންނާނެ އެވެ. ފައިސާ ހުންނާނީ އިންވެސްޓްކޮށްފައެވެ." އެއާއެކު ދެން ބުނަމުން ދިޔައީ މި ސަރުކާރުން ލާރި ގަނޑު ކާލީ ކަމަށެވެ. އެއަށް ތާއީދުކޮށް ވާހަކަ ދެއްކި މީހުން އަދި މާ މޮޅެވެ.\nޕެންޝަންގެ މި މައުލޫއަށް މީހުން ދައްކާ ވާހަކަ އިވިފައި އަޅުގަނޑަށް އުނދަގޫވަނީ މި ސަބަބާ ހުރެއެވެ. މާސްޓާސް ހެދިއިރު ސޯސަލް ޕްރޮޓަކްޝަން ކިޔާ މާއްދާއެއް ކިޔެވީމެވެ. އޭގައި އެސައިންޓްމަންޓް ހަދަން މައުލޫއެއް ހިޔާރު ކުރަން ޖެހުމުން އަޅުގަނޑު ނެގީ ރާއްޖޭގައި މި ހިނގާ ޕެންޝަން ސްކީމެވެ. ޕެންޝަނާ ގުޅޭ ގޮތުން އަޅުގަނޑުވެސް ލޯ ހުޅުވުނީ އެކަމަށް ކުރި ދިރާސާގެ ތެރެއިންނެވެ. ހަގީގަތުގައި ރާއްޖޭގައި ޕެންޝަން މި ބެހެނީ ދެ ބަޔަކަށެވެ. އެކަމަކު މިކަމަށް ތްރީ ޕިލާ އޭ ވެސް ކިޔައެވެ. އެއީ އުމުރުން ދުވަސްވީ މީހުންނަށް ދޭ އަސާސީ ޕެންޝަނާއި ރިޓަޔަމަންޓް ޕެންޝަން އެވެ. ދެން އަންނަނީ ވޮލަންޓްރީކޮށް ޕެންޝަނަށް ކޮންޓްރިބިއުޓް ކުރެވުމެވެ. މައިގަނޑު މިދެބައިގެ ތަފާތަކީ ކޮބައި ހެއްޔެވެ؟\nއަސާސީ ޕެންޝަނަކީ އޭރަކު ސަރުކާރުން ދޭ އަސާސީ ޕެންޝަން ލިބޭ ކެޓަގަރީ އެވެ. އެމީހާއަކީ އޭނާގެ ޕެންޝަން ސޭވިން ގައި އެއްވެސް އެއްޗެއް ހުރި މީހެއް ނޫނެވެ. މި މީހުންނާ ތަފާތުކޮށް ޕެންޝަނަށް ފައިސާ ކޮންޓްރިބިއުޓް ކުރާ މީހުންގެ ފައިސާގެ އަދަދު ދުވަހެއް ދުވަހަކަށް ދާނީ މަތިވަމުންނެވެ. އަދި ސަރުކާރުން އެ ބުނާ އިންވެސްޓްކޮށްފައި ހުންނާނީވެސް ޖަމާކުރި މީހުންގެ ފައިސާ އެވެ.\nޕެންޝަން އޮފީހުން ބުނާ ގޮތުގައި މިދިޔަ މުއްދަތުގައި ރިޓަޔަމަންޓް ސްކީމަށް އިންވެސްޓްކޮށްގެން ތިން ބިލިއަން ރުފިޔާ ވަނީ ލިބިފައެވެ. މި ފައިސާ ވެސް ބެހިގެންދާނީ ރިޓަޔަމަންޓް ޕެންޝަނަށް ފައިސާ ޖަމާ ކުރާ މީހުންގެ މެދުގަ އެވެ. އެމީހެއްގެ އެކައުންޓްގައި ފައިސާ ހުރި ނިސްބަތަކުން ނެވެ. ބޭސިކް އަސާސީ ޕެންޝަން ލިބޭ މީހުންނަކަށް ފައިސާ އިތުރުވަމަކުން ނުދެއެވެ. މި ތަފާތު އަޅުގަނޑުމެންނަށް އަދި އިހްސާސްވާ ދުވަހެއް އަންނާނެއެވެ. ތަފާތު ތަންތަނުން މި ގަނެފައި ހުންނަ ހިއްސާގެ ފައިދާއަށްވާ ގޮތަށެވެ. އަދި ޕެންޝަން ފަންޑަށް އެންމެ 11 އަހަރެވެ. އަޅުގަނޑުމެންގެ އާއްމު ބަހުރުވައިންނަމަ ތަސައްރަފުވެސް ނުފުދެއެވެ.\nޕެންޝަން ފަންޑަށް ވަޒީފާ އަދާ ކުރާ ކޮންމެ ދިވެހި މުވައްޒަފެއް އަސާސީ މުސާރައިގެ7އިންސައްތަ ދޭން ޖެހެއެވެ. ހަމަ އެގޮތަށް ވަޒީފާދޭ ފަރާތުންވެސް އެ އަދަދަށް ޖަމާކުރަން ޖެހެއެވެ. ޕެންޝަން ފައިސާ ލިބެން ފަށަނީ 65 އަހަރުވުމުންނެވެ. ބަހާލަނީ 14 އަހަރަށެވެ. އެއީ އެވްރެޖްކޮށް މީހަކު ދުނިޔޭގައި ހުންނަ ކަމަށް ދުނިޔޭގެ ކަމާބެހޭ ދިރާސާތަކުގެ ހިސާބުތަކުން ދައްކާ ވަރެވެ. އެކަމަކު 90 އަހަރު ވަންދެން ދުނިޔޭގައި އުޅޭ އެތައް ބަޔަކުވެސް ތިބެއެވެ. އޭގެ މާނައަކީވެސް 79 އަހަރަށްފަހު އޭނާއަށް ދޭން ޖެހޭ ހުރިހާ ފައިސާއެއް އެ ދެނީ ހަމަ ދައުލަތުގެ ބަޖެޓުންނެވެ. ޕެންޝަން ފައިސާގައި ވަރަށް ގިނަ ފައިސާ ހުރި ނަމަ 55 އަހަރުވުމުންވެސް އެ ފައިސާ ހޯދަން އެދެވެއެވެ. އޭރުން އޭނާއަށް 24 އަހަރަށް އެފައިސާ ބަހާލަން ފުރުސަތު ލިބެއެވެ.\nރާއްޖޭގެ ގިނަ ބަޔަކު އަދިވެސް ޕެންޝަނަށް ފައިސާ ކޮންޓްރިބިއުޓް ކުރަނީ ހިތުން ރުހުމަކުން ނޫނެވެ. މަޖުބޫރުވުމުން އެނޫން ގޮތެއް ނެތިގެންނެވެ. ޕެންޝަން ފަންޑެއްގެ މުހިއްމުކަމާއި ގައިބާރު ދެރަވާ ދުވަހު ތިމަންނަ ހުންނާނެ ގޮތާއި ދަރިން ތިބޭނެ ހިސާބު ކުލަކޮށް ސިފައެއް ނުކުރެވެ އެވެ. މުސާރަ އާއެކު އޮފީހުން އެ ފައިސާ ނުކަނޑާ މުވައްޒަފު އަމިއްލައަށް އެ ފައިސާ ޕެންޝަން އޮފީހަށް ދައްކަން ފުރުސަތު ދީފިނަމަ މިހާރު އެ ފައިސާ ދައްކާ މީހުންގެ ތެރެއިންވެސް ދެ ބައި ކުޅަ އެއްބައި މީހުން ޕެންޝަން ފައިސާއެއް ނުދައްކާނެ އެވެ. މިއީ ހަގީގަތެވެ. އެންމެން އަޅުގަނޑު ދެކެ ރުޅިއަޔަސް ކުރާނެ ކަމެއް ނެތެވެ.\nމިހާރުވެސް އަމިއްލަ އޮފީސްތަކުގައި މަސައްކަތް ކުރާ އެތައް ފަރާތެއް ބޭސިކް މުސާރަ ކުޑަކޮށް އެލަވަންސުން އެބައި ފޫބައްދަން އެދެ އެވެ. ޕެންޝަނަށް ފައިސާ ދައްކާ ވަރު ކުޑަ ކުރުމުގެ ބޭނުމުގަ އެވެ. މިއީ ގިނަ އަމިއްލަ އޮފީސްތަކުންވެސް ތަރުހީބުދޭ ކަމެކެވެ. ކީއްވެ ހެއްޔެވެ؟ އެތަނުންވެސް ހަތެއް އިންސައްތަ ލާން ޖެހޭއިރު އެމީހުންވެސް ދައްކަން ޖެހޭ ވަރު އެންމެ ރުފިޔާ އެއްވެސް ކުޑަވެއްޖިއްޔާ އެމީހުން އުފާވާނެ ނޫން ހެއްޔެވެ؟ ހަމަ އެގޮތަށް އަމިއްލަ ކުދި ވިޔަފާރިތަކުގައި މަސައްކަތް ކުރާ އެތައް ބަޔަކު ޕެންޝަނަށް ރަޖިސްޓްރީވެސް ނުކުރެއެވެ. މުވައްޒަފުވެސް ވިޔަފާރިންވެސް ބޭނުން ނުވަނީ އެވެ. އަތުން ފައިސާއެއް ދާން ނޭދެވެނީ އެވެ.\nޕެންޝަންގެ ތަފާސް ހިސާބުތަކަށް ބަލާއިރު 19 އިންސައްތަ މީހުންގެ އެކައުންޓްގައި 10 ހާސް ރުފިޔާއަށްވުރެ ހުރި އަދަދު މަދެވެ. މީގެން ދެ މާނައެއް ނެގިދާނެ އެވެ. އެއްމާނައަކީ ޕެންޝަނަށް ކޮންޓްރިބިއުޓްކުރާ މިންވަރު ކުޑަވުމުން ފައިސާ ހުރިލެއް މަދީ އެވެ. ނޫނީ ދާއިމީ ވަޒީފާއެއްގައި ގިނަ ދުވަހު ނޫޅެނީ އެވެ. އަނެއް ކަމަކީ މަސައްކަތަށް އަލަށް ނުކުންނަ އާބާދީ މިދިޔަ ދުވަސްތަކުގައި ވަރަށް ބޮޑަށް އިތުރުވެފައިވާތީ މިދިޔަ މަދު އަހަރުތަކުގައި އެހިސާބަށް އަދި ނުދެވެނީ އެވެ. ކޮންމެ ނަޒަރަކުން ބެލިއަސް އެމީހުންގެ ތެރެއިން ގިނަ ބަޔަކަށް އަދި 65 އަހަރާ ހަމައަށްދާން ލައްކަ ދުވަސް އެބައޮތެވެ.\nދެން އޮތީ ޕެންޝަން ފައިސާ މިވަގުތަށް ލިބެން ޖެހޭނެ ކަމަށް ބުނާ މީހުން ދައްކާ އެއް ވާހަކައެވެ. އެއީ އަތްނުލެވޭ އެއްޗެކޭ ތި މީހުން ތި ބުނަނީ ކީއްވެ ހެއްޔެވެ؟ ފްލެޓް ގަންނަންވެސް އެ ފައިސާ ލިބެއެވެ. ހައްޖަށްދާންވެސް އެ ފައިސާ ނެގެއެވެ. ދެން ވަކި މިކަމަށް ދިނުމާ ތަފާތަކީ ކޮބައިހެއްޔެވެ؟ ހިތާމައަކީ ހަގީގަތުގައި މިކަން ހިނގާ ގޮތްވެސް ގިނަ ބަޔަކަށް ނޭނގުމެވެ. ހަދާ ނިމި އާއްމުކޮށް ވިއްކަން ހުޅުވާލައިގެން ވިއްކާ އިމާރާތެއް ގަތުމަށް ބޭނުންވާ ޑައުންޕޭމަންޓް ދެއްކުމަށް ބޭންކުން ލޯނު ހޯދުމަށް ބޭނުންވާ ގެރެންޓީ ޕެންޝަން އޮފީސް މެދުވެރިކޮށް ލިބޭނެ ގޮތަށް ޕެންޝަން ގާނޫނަށް އިސްލާހު ގެނައީ 2016 އޭޕްރީލް ގައެވެ.\nބައެއް މީހުންނަށް ހީވެ އެވެ. ޕެންޝަން ފަންޑުގައި ހުންނަ ފައިސާ ނަގާފައި ޑައުންޕޭމަންޓް ދައްކަން ދެނީ އެވެ. ނޫނެކެވެ. އެއީ ރަނގަޅު ވާހަކައެއް ނޫނެވެ. ޕެންޝަން ފަންޑުން ކޮށް ދޭ ކަމަކީ ޔަގީންކަމެއް ދެނީ އެވެ. މީނާގެ ޕެންޝަން ފަންޑުގައި މިހާ ފައިސާ އެބަހުއްޓެވެ. ޑައުންޕޭމަންޓް ދައްކާދެނީ ބޭންކުންނެވެ. ޑައުންޕޭމަންޓަށް ފަހު އެ ފްލެޓަށް ފައިސާ ނުދެއްކިއްޖެ ހާލަތެއްގައި ދެން ވަނީ ކިހިނެތް ހެއްޔެވެ؟ އެ ހާލަތުގައިވެސް ޕެންޝަން ފަންޑުގައި ހުރި ފައިސާއިން އޭގެ ޒިންމާ އުފުލާކަށް ނުޖެހެ އެވެ. އަތުލާނީ އޭނާ އެގަތް ފްލެޓެވެ. މި ވާހަކަތައް ވަރަށް ރީތިކޮށް ޕެންޝަން ގާނޫނުގައި ލިޔެވިފައި އެބަހުއްޓެވެ. އެހެންކަމުން ޕެންޝަން ފަންޑުގެ ފައިސާއަށް މިއިން އެއްވެސް އަސަރެއް ނުކުރެއެވެ.\nދެން އޮތީ ރައީސް އިބްރާހީމް މުޙައްމަދު ސާލިހުގެ ރިޔާސީ ވައުދެވެ. ޕެންޝަން ފައިސާ ބޭނުންކޮށްގެން ހައްޖަށް ދެވޭނެ މަގު ތަނަވަސް ކޮށްދެއްވާނެ ކަމެވެ. އެ ވައުދުގެ ދަށުން އެ ބަދަލު ޕެންޝަންގެ ޤާނޫނަށް ގެނައީ 2019 ފެބުރުއަރީގަ އެވެ. އެއާއެކު އެ ފަންޑް ހިމާޔަތްކޮށް ރައްކާތެރި ކުރުމަށް ވަރުގަދަ ގަވާއިދުތަކެއްވެސް ހެދިއެވެ. ކޮންމެހެން ބޭނުންޖެހި ވަކި ޝަރުތުތަކެއް ހަމަވާ ބަޔަކަށް ނޫނީ ނުދެވޭނެ ގޮތަށް ބައްޓަން ކުރިއެވެ. ފުރަތަމަ 50 އިންސައްތައަށް އިސްލާހު ގެނައި ގާނޫން 80 އިންސައްތައަށް މަތިކުރިއެވެ. މި ބަދަލުގެ ތެރެއިން މިހާތަނަށް ހައްޖަށް ދިޔުމުގެ ފުރުސަތު ލިބުނީ 13 ފަރާތަކަށެވެ. ޕެންޝަން ފަންޑުން ޖުމްލަ ހަރަދު ކުރީ ހަތަރު ލައްކައެއްހާ ރުފިޔާ އެވެ. ހައްޖަންދާން ބޭނުންވާ މީހާގެ ޕެންޝަން އެކައުންޓްގައި 336،000 ހުރި މީހަކަށް ވާން ޖެހެއެވެ. ކުރިން ހައްޖެއް ވެފައިވާ މީހަކަށް ވެގެން ނުވެއެވެ. މި ހުރިހާ ޝަރުތުތަކެއް ހަމަވެގެން ވަރަށް މަދު މީހަކަށް ނޫނީ އެ ފުރުސަތެއް ނުލިބެއެވެ. އެހެންކަމާއެކު މިއީވެސް "ފީސަބީލިއްލާހި" ކޮށް ހުޅުވާލާފައި އޮތް ފުރުސަތެއް ނޫނެވެ.\nމިއީ ރާއްޖޭގައި ޕެންޝަން ނިޒާމު ހިނގަމުން އަންނަ ގޮތެވެ. އެނގޭ މީހުން ތިބޭނެ އެވެ. މި ލިޔުން މި އަމާޒު ކުރަނީ އިތުރަށް މިކަން އެނގެން ބޭނުންވާ މީހުންނަށެވެ. އަޅުގަނޑަށް އެނގެ އެވެ. މިދުވަސްވަރު ޕެންޝަން ފަންޑޭ ކިޔައިގެން ވާހަކަ ދައްކަންޏާ ލޭ ހޫނުވާ އެތައް ބަޔަކު ތިބޭނެ އެވެ. އިތުރަށް މި ވާހަކަ އަޑު އަހަން ބޭނުންނުވާ ބަޔަކުވެސް ތިބޭނެ އެވެ.\nއެ މީހުން ބުނާނެއެވެ. "ސަރުކާރުން ކަލެއަށް މުސާރަ ދޭތީ ކަލެއަށް އަހަރުމެން އުޅޭ ހާލު އިހްސާސެއް ނުވާނެއެވެ. ތި ގޮތަށް ތި ވާހަކަތައް ލިޔެ ނަގަނީ އެހެންވެ އެވެ." އެ ފަދަ މީހުންނަށް އަޅުގަނޑުވެސް ބުނަމެވެ. ރަނގަޅެވެ ސަރުކާރުން އަޅުގަނޑަށް އަދި މުސާރަ ދެ އެވެ. އަމިއްލަ މަސައްކަތްކޮށްގެން ހޯދިފައި ހުރި ފައިސާކޮޅާއެކު އަދި ދައްޗެއް ނުވެ އުޅެވެއެވެ. އެކަމަކު ނާށިގަނޑު ހިފައިގެން ސަލާން ޖަހަން ނުކުންނަން ޖެހޭ ދުވަހެއް އަޔަސް ޕެންޝަން ފަންޑުގައި ހުރި ފައިސާ ހޯދަން ވަކާލާތު ކުރާ މީހުންގެ ކެޓަގަރީއަކަށް ނުވަންނާނަމެވެ.\nލާރި ބޭނުން ނުވާތީކީ ނޫނެވެ. ދަތި ނުވާނެތީކީވެސް ނޫނެވެ. އޭގަ އަތްލީމަ ވާނެ ގޮތް ލޯ ކުރިމައްޗަށް ދުވާލަކު ތިން ހަތަރު ފަހަރު ފެންނާތީ އެވެ. މައާފު ކުރައްޗެވެ. މިއީ އަޅުގަނޑުގެ ހިޔާލެވެ. މިހާރުވެސް ވަރަށް ދިގުވެއްޖެއެވެ. އެކަމަކު އަދި ދައްކަން އޮތް އެންމެ މުހިއްމު ވާހަކަ އޮތީ އެވެ. ޕެންޝަން ފައިސާ ނަގައިފިނަމަ ދެން ވެގެންދާނެ ގޮތެވެ. އެ ފައިސާ ނަގައިގެން އަހަރުމެން ކުރަން މިއުޅޭ ކަންތައް ކުރެވިދާނެތޯ ކުރެވޭ ސުވާލެވެ. ދެވަނަ ބަޔަކަށް ދާނީ ދޯ އެވެ. ކޮމެންޓް ކުރައްވާ ބޭފުޅުން އަދި މި އާޓިކަލް އެއްކޮށް ނުނިމޭކަން ސިކުނޑީގައި ބައިންދަވައްޗެވެ.\nމުޙައްމަދު ޝަނޫނަކީ 2001 ވަނަ އަހަރުން ފެށިގެން މީޑިއާ ދާއިރާގައި މަސައްކަތް ކުރައްވާ ބޭފުޅެކެވެ. ޝަނޫން ޕޮލިޓިކަލް ސައިންސް އެންޑް އިންޓަނޭޝަނަލް ރިލޭޝަންސް އިން ޑިގްރީ ހައްދަވާފައިވާއިރު މާސްޓާސް ފުރިހަމަ ކުރެއްވީ ސޯސަލް ޕޮލިސީގެ ދާއިރާއިންނެވެ.\nމުވައްޒަފުންޕެންޝަން އޮފީސްޕެންޝަން ފަންޑުފިނޭންސް\nއޮޑިޓަރުންނަށް ހާއްސަކޮށް ފިނޭންސުން ޕްރޮގްރާމެއް\nމާނަގަލާގައި ހެޗަރީއެއް ގާއިމުކުރާނެ ބަޔަކު ހޯދަނީ\nދަރުމަވަންތަ ހޮސްޕިޓަލް ރަހުނު ކުރަނީ\nޓެލެކޮމިއުނިކޭޝަން ހިދުމަތަށް އާ ކުންފުންޏަކަށް ހުއްދަ ދެނީ\nނުހައްގު މުއްސަނދިކަން ކުށަކަށް ހަދައިފި\nހިޔާނާތުގެ ފައިސާ ހޯދުމުގެ ބާރު ޕާލިމެންޓްރީ ގްރޫޕަށް ދެނީ!\nކޮވިޑާއެކު ހެދުނު އެއްބަސްވުމުގައި ވިޔަފާރިވެރިން ނުހިމެނޭ!\nއަމިއްލައަށް މަރުވި މީހާގެ ވަނަވަރު ހާމަކޮށްފި


Anna Hafthaa in Feshigen Addu Citygai Covid ah Test Kureveyne – Iru\nއަންނަ ހަފުތާއިން ފެށިގެން އައްޑޫ ސިޓީގައި ކޮވިޑްއަށް ޓެސްޓްކުރަން ފެށޭނެ\nއަންނަ ހަފުތާއިން ފެށިގެން ކޮވިޑް-19 އަށް ޓެސްޓްކުރަން ފެށޭނެ ކަމުގައި އައްޑޫ ސިޓީ ކައުންސިލުން ބުނެފިއެވެ.\nއައްޑޫ ސިޓީގެ މޭޔަރު ޢަބްދުﷲ ސޯދިގު (ސޯބެ)އާ ހަވާލާދީ “މިހާރު” ނޫހުން ބުނެފައިވަނީ އައްޑޫގައި ކޮވިޑް-19 ޓެސްޓު ހެދުމަށް ބޭނުންވާ ޕީސީއާރު މެޝިން ރާއްޖެއިން ބޭރުން މިހާރު ރާއްޖެއަށް ގެނެސްފައިވާ ކަމުގައެވެ. އަދި އެމެޝިނު އައްޑޫއަށް ގެނައުމަށް ކުރަންޖެހޭ މަސައްކަތްތަކެއް ކަމާ ގުޅުންހުރި އިދާރާތަކުން ކުރަމުން ގެންދާ ކަމުގައި ސޯބެ މިހާރު ނޫހަށް މަޢުލޫމާތު ދެއްވަމުން ވިދާޅުވިއެވެ.\nމީގެއިތުރުން މަޖިލީހުގެ ފޭދޫ ދާއިރާގެ މެންބަރު މުހައްމަދު ނިހާދު ވެސް މިއަދު ކުރެއްވި ޓްވީޓެއްގައި ވިދާޅުވީ ކޮވިޑަށް ޓެސްޓު ކުރުމަށް ބޭނުންވާނެ މެޝިނުގެ އިތުރުން އެއާއި ގުޅުންހުރި ސާމާނު އައްޑޫއަށް ފޮނުވުމުގެ މަސައްކަތް ފަށާފައިވާ ކަމަށެވެ.\nއެ ތަކެތި މިއަދު ނޫނީ މާދަމާ އައްޑޫއާ ހަމައަށް ދާނެ ކަމަށާއި މިއީ އައްޑޫ އަދި ފުވައްމުލަކު ރައްޔިތުންނަށް ވަރަށް އުފާވެރި ހަބަރަކަށް ވާނެ ކަމަށް ވެސް ނިހާދުގެ ޓުވީޓުގައިވެއެވެ. ހަމައެއާއެކު ވަރަށް އަވަހަށް އައްޑޫގައި ކޮވިޑަށް ޓެސްޓުކުރުން ހަމަޖެހިގެންދާނެ ކަމަށް ނިހާދު ވިދާޅުވިއެވެ.


Midhiya mahu ai Raajje ai tourist inge adhadhu 9.3% ithuru\nމިދިޔަ މަހު އައި ޓޫރިސްޓުންގެ އަދަދު 9.3 ޕަސެންޓް އިތުރުވެއްޖެ\nރާއްޖެއަށް އައި ދެ ޓޫރިސްޓަކު އެތެރެވުމުގެ ކުރިން ޗެކް ކުރަނީ: މި އަހަރު ވެސް އަދިވ އެންމެ ގިނައިން އައިސްފައި ވަނީ ޗައިނާ މީހުން -- އަވަސް ފޮޓޯ\nމިދިޔަ މަހު ރާއްޖެ އައި ޓޫރިސްޓުންގެ އަދަދު 9.3 ޕަސެންޓް އިތުރުވެފައިވާ ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީގެ ވެބްސައިޓް މެދުވެރިކޮށް އާއްމު ކޮށްފައިވާ ތަފާސް ހިސާބުތައް ދައްކާ ގޮތުގައި މިދިޔަ ސެޕްޓެމްބަރު މަހު ރާއްޖެއަށް 117,619 މީހުން އައިސްފައިވެ އެވެ. އެއީ މިދިޔަ އަހަރު ރާއްޖެ އައި 107,620 މީހުނާ އަޅާބަލާއިރު 9.3 ޕަސެންޓުގެ އިތުރު ވުމެކެވެ.\nއަދި މި އަހަރުގެ މިހާތަނަށް ރާއްޖެއަށް 1.2 މިލިއަން މީހުން ވަނީ އައިސްފަ އެވެ. އެ އަަދަދަކީ މިދިޔަ އަހަރުގެ ޖެނުއަރީއިން ސެޕްޓެމްބަރު މަހުގެ ނިޔަލަށް އައި އެއް މިލިއަން މީހުނާ އަޅާބަލާއިރު 15.8 ޕަސެންޓުގެ އިތުރު ވުމެކެވެ.\nމިދިޔަ މަހު ވެސް އެންމެ ގިނަ މީހުން އައިސްފައިވާ ގައުމަކީ ޗައިނާ އެވެ. އެ ގައުމުން 24,758 މީހުން އައިސްފައިވެ އެވެ. ނަމަވެސް މިއީ މިދިޔަ އަހަރު އައި 27,997 މީހުންނާ އަޅާބަލާއިރު 11 ޕަސެންޓް ދަށްވުމެކެވެ. ނަމަވެސް މި އަހަރުގެ މިހާތަނަށް ޗައިނާއިން އައި މީހުންގެ އަދަދު ވަނީ އިތުރުވެފަ އެވެ. އެ ގައުމުން މި އަހަރުގެ މިހާތަނަށް 230,349 މީހުން އައިސްފައިވެ އެވެ. އެއީ މިދިޔަ އަހަރު އައި 222,108 މީހުންނާ އަޅާބަލާއިރު 18.4 ޕަސެންޓުގެ އިތުރުވުމެކެވެ.\nރާއްޖެއަށް މިހާރު ދެވަނައަށް އެންމެ ގިނަ މީހުން އަންނަ އިންޑިއާއިން މިދިޔަ މަހު 11,265 މީހުން އައިސްފައިވެ އެވެ. މިއީ މިދިޔަ އަހަރު އައި 5,244 މީހުންނާ އަޅާ ބަލާއިރު 114.8 ޕަސެންޓުގެ އިތުރުވުމެކެވެ.\nމި އަހަރުގެ މިހާތަނަށް ޔޫރަޕުން އައި މީހުންގެ އަދަދު ވަނީ 15 ޕަސެންޓް އިތުރުވެފަ އެވެ. އެ ގައުމުން މިދިޔަ މަހުގެ ނިޔަލަށް 594,657 މީހުން އައިސްފައިވެ އެވެ. ނަމަވެސް މިދިޔަ އަހަރު އައިސްފައިވަނީ 516,496 މީހުންނެވެ.\nސަރުކާރުން ބުނެފައިވާ ގޮތުގައި މި އަހަރުގެ ނިޔަލަށް 1.5 މިލިއަން މީހުން ރާއްޖެ އަންނާނެ އެވެ. އަދި އެ އަމާޒަށް ވާސިލްވާން މާކެޓިންގެ ގިނަ ހަރަކާތްތަކެއް ވެސް ގެންދަނީ ހިންގަމުންނެވެ.\nމިދިޔަ މަހު ޓޫރިޒަމަށް 12 ޕަސެންޓުގެ ކުރިއެރުމެއް


Priyanka Ge Kaivenyah Nick Ge Beybe Loabiveriyaa Aaeku India Ah\nސޯފީ އާއި ޖޯއީ---\nޕްރިޔަންކާގެ ކައިވެންޏަށް ނިކްގެ ބޭބެ ލޯބިވެރިޔާއާއެކު އިންޑިއާއަށް\nމަޝްހޫރު ބަތަލާ ޕްރިޔަންކާ ޗޯޕްރާ އާއި ހޮލީވުޑުގެ ލަވަކިޔުންތެރިޔާ ނިކް ޖޯނަސްގެ ކައިވެނީގެ ހަފުލާގައި ބައިވެރިވުމަށް ނިކްގެ އެއްބަނޑު އެއްބަފާ ބޭބެ، ޖޯއީ ޖޯނަސް އޭނާގެ ލޯބިވެރިޔާ، ސޯފީ ޓާނާ އާއެކު އިންޑިއާއަށް ހިނގައްޖެއެވެ.\nމިއީ އުމުރުން 29 އަހަރުގެ ޖޯއީ އިންޑިއާއަށް ދިޔަ ދެވަނަ ފަހަރެވެ. އެގޮތުން އޭނާ ވަނީ މިދިޔަ އޮގަސްޓު މަހުގެ ފަހު ކޮޅު އޭނާގެ ކޮއްކޮ ނިކް ރަސްމީކޮށް އެންގޭޖުވުމަށް އިންޑިއާގައި ބޭއްވި ހަފުލާއަށްވެސް ގޮސްފައެވެ. ނިކްގެ މަންމަ އާއި ބައްޕަވެސް ބައިވެރިވި އެ ހަފުލާއަށް އޭނާގެ ބޭބެ ކެވިން ޖޯނަސް ވެސް ދިޔައެވެ. ނަމަވެސް މިއީ ސޯފީ އިންޑިއާއަށް ދިޔަ ފުރަތަމަ ފަހަރެވެ.\nރޭގެ ވަގުތެއްގައި އިންޑިއާއަށް ޖޯއީ އާއި ސޯފީ ދިޔައިރު އެމީހުންނަށް މަރުހަބާ ކިޔުމަށް ޕްރިޔަންކާ ވަނީ މުމްބާއީ އެއާޕޯޓަށް ގޮސްފައެވެ. މިއީ އެ ކައިވެނީގައި ބައިވެރިވުމަށް ނިކްގެ އާއިލާ އިން އިންޑިއާއަށް ދިޔަ ފުރަތަމަ ދެ މީހުންނެވެ.\nޖޯއީއަކީ ވެސް ހޮލީވުޑުގެ މަޝްހޫރު ލަވަކިޔުންތެރިއެކެވެ. އަދި އެކްޓަރެއް ވެސް މެއެވެ. އޭނާގެ ލޯބިވެރިޔާއަކީ ވެސް ހޮލީވުޑިގެ މަޝްހޫރު ތަރިއެކެވެ. އެގޮތުން މަޝްހޫރު ސީރީޒް "ގޭމް އޮފް ތްރޯންސް" ގައި އޭނާ ފެނިފައި ވެއެވެ.\nއުމުރުން 36 އަހަރުގެ ޕްރިޔަންކާ އާއި 26 އަހަރުގެ ނިކްގެ ކައިވެނީގެ ހަފުލާގައި ބައިވެރިވުމަށް ނިކްގެ މައިންބަފައިންވެސް އިންޑިއާއަށް ދާން ނިންމާފައިވެއެވެ. ނަމަވެސް އެމީހުން އިންޑިއާއަށް ދާނީ ކޮން ދުވަހަކުކަން އެނގިފައެއް ނުވެއެވެ.\nއިންޑިއާގެ ޖޯދްޕޫރުގެ އުމައިދު ބާވަން ޕެލަސްގައި ޕްރިޔަންކާ އާއި ނިކް ކައިވެނި ކުރަން ނިންމާފައިވަނީ އަންނަ މަހުގެ ދެވަނަ ދުވަހެވެ. ނަމަވެސް ކައިވެނީގެ ކުރިން އިންޑިއާގައި ބާއްވަމުން އަންނަ ހަފުލާތައް ކަމަށްވާ ސަންގީތާއި މެހެންދީ ހަފުލާ އަންނަ ބުރާސްފަތި ދުވަހު ފެށޭނެއެވެ.\n- ކައިވެނީގެ ހަފުލާ އޮންނަ ޕެލަސް\nނިކް އާއި ޕްރިޔަންކާ ފުރަތަމަ ފަހަރަށް ބައްދަލުވީ މިދިޔަ އަހަރުގެ މެޓް ގާލާ އިންނެވެ.\nނިކް ޖޯންސް މުނިފޫހިފިލުވުން އިންޑިއާ ޕްރިޔަންކާ\nތިން ރަށެއްގެ މަޝްރޫއުތަކަށް ފައިސާގެ އެހީ ދިނުމަށް ސޮއިކޮށްފި\nޖަލުގައި ހުރި ނުކުޅެދޭ މީހާގެ މައްސަލަ އެޗްއާރްސީއެމުން ބަލަނީ\nމަޖިލީހުގެ ކޮމިޓީތަކުގެ މުވައްޒަފުންނަށް ތަމްރީން ޕްރޮގްރާމެއް ބާއްވަނީ\nއެމްޓީސީސީ އިން ފ. އަތޮޅުގައި ފެރީ ދަތުރުތައް ފަށައިފި


Fuvahmulakun faisal ge hidhumaih thakuge agu vazan kuraanee votun!\nފުވައްމުލަކުން ފައިސަލްގެ ހިދުމަތްތަކުގެ އަގުވަޒަން ކުރާނީ ވޯޓުން!\nއިޖްތިމާއީ އެތަކެއް ޙިދުމަތްތަކެއް ފައިސަލް ވަނީ ކޮށްދެއްވާފައި\nރައްޔިތުންގެ އިތުބާރު ފައިސަލް ވަނީ ހޯދައްވާފައި\nމަސައްކަތް ކުރަނީ ސިޔާސީ ފިކުރަށް ވުރެ ރައްޔިތުންގެ ވިންދާ އެއްގޮތަށް: ފައިސަލް\nކ. މާލެ 22 އޯގަސްޓު 2018 | ބުދަ 21:56 2,973\nފައިސަލް ފުވައްމުލަކު ރައްޔިތުންނާ އެކު - ރާއްޖެ އެމްވީ\nފައިސަލްގެ ވާހަކަ ފުވައްމުލަކުގެ ރައްޔިތުން ދައްކަން ފެށީ އިބްރާހިމް މުހައްމަދު ސޯލިހުގެ ރަނިންގ މޭޓަކަށް ކަނޑައެޅި ހިސާބަކުން ނޫނެވެ. ފުވައްމުލަކު ފުނާޑު އަވަށަށް އުފަން އުމުރުން 45 އަހަރުގެ ފައިސަލްއަކީ ކާކުކަން ދަންނަނީ އެ އަވަށުގެ ރައްޔިތުން އެކަންޏެން ނޫނެވެ. އާބާދީގައި ގާތްގަނޑަކަށް 13000 މީހުން ދިރިއުޅޭ ފުވައްމުލަކުގެ އަށް އަވަށުގެ ރައްޔިތުންނަން ފައިސަލްއަކީ ކާކުކަން ވަރަށް ރަނގަޅަށް އެނގެއެވެ. ސަބަބެއް ނެތިގެންނެން ނޫނެވެ. ފުވައްމުލަކުގެ ރައްޔިތުންނާ ބަހައްޓަވާ ގާތް ގުޅުމުންނެވެ. އުފަން ރަށަށް ކޮންދެއްވާފައިވާ ޙިދުމަތްތަކުންނެވެ. މި އިންތިހާބުގައި ފުވައްމުލަކު ގިނަ ރައްޔިތުން ދެކޭ ގޮތުގައި ފައިސަލް ރަށަށް ކޮށްދެއްވި ޙިދުމަތްތަކުގެ އަގުވަޒަން ކުރަންޖެހޭ ވަގުތު ޖެހިއްޖެއެވެ. އެކަން ފުވައްމުލަކު ރައްޔިތުން ކުރާނީ، ސެޕްޓެމްބަރ މަހުގެ 23 ވަނަ ދުވަހު ނަގާ ވޯޓުންނެވެ.\nފުވައްމުލަކު ރައްޔިތުންނަށް ދީނީ ގޮތުން ފައިސަލް ވަނީ އަގު ނުކުރެވޭ ހިދުމަތްތަކެއް ކޮށްދެއްވާފައެވެ. އެ ގޮތުން 2009 ވަނަ އަހަރުން ފެށިގެން 2012 ވަނަ އަހަރުގެ ނިޔަލަށް މުޅި ފުވައްމުލަކަށް ހުޅުވާލައިގެން ވަނީ ގުރުއާން މުބާރާތްތަކެއް ބާއްވާފައެވެ. އެ މުބާރާތަކުން އެއް ވަނަ އަށް ހޮވޭ ފަރާތަށް އުމްރާ ދަތުރެއް ދެއްވާފައި ވެއެވެ. އަދި ރާއްޖޭގެ މަޝްހޫރު ދީނީ އިލްމުވެރިން ފުވައްމުލަކަށް ގެނެސް ދިނީ ދަރުސްތައް ވަނީ ސިލްސިލާކޮށް ބައްވާފައެވެ.\nރާއްޖެއެމްވީއަށް މައުލޫމާތު ދެއްވަމުން ފުވައްމުލަކު ސިޓީގެ ޑެޕިއުޓީ މޭޔަރ މުހައްމަދު ލިރާރު ވިދާޅުވި އެ ސިޓީގެ ރައްޔިތުން އަބަދު ވެސް ފައިސަލްއަށް އިތުބާރުކުރާ ކަމަށެވެ. ފައިސަލްގެ ތައުލީމީ ހަޔާތުން ފެށިގެން މިއަދާ ހަމައަށް އެކަން އަމަލުން ސާބިތުކޮށްދެއްވާފައި ކަމަށް ލިރާރު ވިދާޅުވިއެވެ.\nފައިސަލް ފައުންޑޭޝަނުން ކުރިއަށް ގެންދިޔަ ބައެއް ހަރަކާތްތަކުގެ ތެރެއިން\n"ފައިސަލްއަކީ ފުވައްމުލަކުގެ ކުދި ބޮޑު އެންމެން ވެސް ދަންނަ ނަމެއް. ފައިސަލްގެ ތައުލީމީ ހަޔާތުން ފެށިގެން ފައިސަލްއަކީ ފުވައްމުލަކުގެ ރައްޔިތުންނާ އެކީގައި، ރަށުގެ ރައްޔިތުންނަން ބޭނުންވާ ކަންތައްތައް ހުންނަ ކަން ދަނެގެން އެ ގޮތަށް މަސައްކަތް ކުރަމުން އަންނަ މީހެއް،" ފުވައްމުލަކު ސިޓީގެ ޑެޕިއުޓީ މޭޔަރު މުހައްމަދު ލިރާރު ވިދާޅުވިއެވެ.\nމީގެ އިތުރުން ފައިސަލް ވަނީ ފުވައްމުލަކުގައި 2004 ވަނަ އަހަރުން ފެށިގެން ފަސް ޤުރުއާން ކުލާސް ބިނާކޮށްދެއްވާފައެވެ. އަދި 2003 ވަނަ އަހަރު ފުވައްމުލަކު މަސްޖިދުލް ތަޢުބާގައި، ފުވައްމުލަކުގެ ފުރަތަމަ ފަހަރަށް ފާހަނާއި އެކު ވުޟޫކުރާނެ ތަނެއް ވަނީ ގާއިމްކޮށްދެއްވާފައެވެ. އަދި 2008 ވަނަ އަހަރު ހަމަ އެ މިސްކިތުގައި އަންހެނުންނަށް ރަމަޟާން މަހު ތަރާވީސް ކުރެވޭނެ ގޮތަށް ވަކި ބްލޮކެއް ވަނީ އިމާރާތްކޮށްދެއްވާފައެވެ.\nއުމުރުން ދުވަސްވީ މީހަކު ފައިސަލްއާ ގުޅޭ ގޮތުން މައުލޫމާތު ދެނީ\n"ފައިސަލް އިސްލާމްދީނާ ހިލާފަށް އެއްވެސް ކަމެއް ނުކުރާނެކަން އަހަރުމެންނަން ޔަގީން ގެރެންޓީ. އެކަން ފައިސަލް ސާބިތުކޮށްދީފި. އެއީ ފައިސަލްއަކީ އަހަރުމެންގެ މި ރަށުގެ މީހެއް، ފައިސަލް އެންމެ ކުޑައިރުން ފެށިގެން މިއަދާ ހަމައަށް އަހަރުމެންނަން ފެނި ފައިސަލްގެ އުޅުމާއި ވައްޓަފާޅި. އަހަރުމެންނަން އެނގިފައި މި އޮތީ،" ރާއްޖެއެމްވީއަށް މައުލޫމާތު ދެމުން ހޯދަނޑު އަވަށު ހަސަން މޫސާ ބުންޏެއެވެ.\nމުޖްތަމައު ހޭލުންތެރި ކުރުވުމަށާއި ޙައްސަ އެހީއަށް ބޭނުންވަ ފަރާތްތަކަށް އެހީވުމުގެ ގޮތުން 1997 ވަނަ އަހަރު "އީދު އުފާ" ގެ ނަމުގައި ޙާއްސަ މިޔުޒިކް ޝޯތަކެއް ވެސް ފައިސަލްގެ މަސައްކަތްޕުޅުން ވަނީ ބައްވާފައެވެ. އަދި 2010 ވަނަ އަހަރު ފުވައްމުލަކުގެ ފާރުތަކުގައި ހުރި ނޭދެވޭ ލިޔުންތަކާއި ކުރެހުންތައް ނައްތާލުމުގެ މަސައްކަތް، ފުވައްމުލަކު ކްރައިމް ޕްރިވެންޝަން ކޮމެޓި އާއި ރަށުގެ ބައެއް ވިޔަފާރިވެރިންނާ ގުޅިގެން ކުރި މަސްކަތަކީ ވެސް ފައިސަލްގެ އިސްނެންގެވުމެވެ. ގުދުރަތީ ރީތިކަމެއް ލިބިފައިވާ ފުވައްމުލަކުގެ ފަތުވެރިކަން އިތުރަށް ފުޅާކުރުމަށް "ވިޒިޓް ފުވައްމުލައް" ގެ ނަމުގައި 2013 ވަނަ އަހަރު ޙާއްސަ ޕްރޮގުތާމްތަކެއް ވަނީ ހިންގާފައެވެ.\n"ދައްތަމެންގެ ދަރިން ބޮޑަތިވެގެން އައިރުން ފެށިގެން މިއަދާ ހަމައަށް، ފައިސަލް ކަޕާ މިހެންގޮސް ކިޔާނެ ކަމެއް ނެތް، ދެން ހުރިހާ ގޮތަކުން ވެސް މި ރަށަށް ވަރަށް ހިދުމަތްތެރި ބޭފުޅަކަށް ވީމަ ފައިސަލް އަށް ވޯޓް ދޭން ޖެހޭ،" ފުވައްމުލަކު އުމުރުން ދުވަސްވީ މީހެއް ބުންޏެއެވެ.\nފައިސަލް ކަޕްގެ ނަމުގައި، 1986 ވަނަ އަހަރުން ފެށިގެން 2008 އަހަރާ ހަމަޔަށް މުޅި ފުވައްމުލަކަށް ހުޅުވާލައިގެން، ރަށު އަދި ގައުމީ ފެންވަރުގެ ބޮޑެތި ފުޓުބޯޅަ މުބާރާތްތަކެއް ވަނީ ބާއްވާފައެވެ. އަތޮޅުތެރޭގެ ރަށެއްގައި އެންމެ ފުރަތަމަ ފަހަރަސް ވާރލްކަޕް، ބޮޑު ސްކްރީނުގައި ދެއްކުމުގެ އިންތިޒާމް ވެސް، 1998 ވަނަ އަހަރު ހަމަޖެއްސެވީ ފައިސަލް ނަސީމެވެ. މީގެ އިތުރުން ފުވައްމުލަކުގައި އެންމެ ފުރަތަމަ ވޮލީ މުބާރަތެއް، 1999 ވަނަ އަހަރު ބައްވާފައިވާނީ ވެސް ފައިސަލްގެ ފައުންޑޭޝަނުންނެވެ. އަދި 2011 ވަނަ އަހަރު ފުވައްމުލަކު ބަށި ޗެލެންޖްގެ ނަމުގައި ބަށި މުބާރާތެއް ވެސް ވަނީ ބާއްވާފައެވެ. މީގެ އިތުރުން 2000 ވަނަ އަހަރުން ފެށިގެން ފުވައްމުލަކު ޒުވާނުން ކުޅިވަރު ކުޅުމަށް ބޭނުންވާ ސާމާނު ފައިސަލް ފައުންޑޭޝަނުން ދަނީ ފޯރުކޮށްދެމުންނެވެ.\nމަގުމަތީގެ ސަލާމާތާއި ރައްތްކާތެރިކަން ކަށަވަރުކުރުމުގެ ގޮތުން 2014 ވަނަ އަހަރު ފުވައްމުލަކުގައި ސްޕީޑް ބްރޭކްތަކެއް ހެދުމުގެ މަސައްކަތުގައި ވެސް އިސްކޮށް ހުންނެވީ ފައިސަލްއެވެ. އަދި 2018 ވަނަ އަހަރު މޫދުގައި ހިނގާ ހާދިސާތައް މަދުކުރުމުގެ ގޮތުން ފުވައްމުލަކުގައި އާންމުކޮށް މީހުން މޫދަށް އެރޭ ސަރަހައްދުތަކުގައި ލައިފްބޮއި ރިންގްތައް ބެހެއްޓެވީ ވެސް ފައިސަލްއެވެ.\nފައިސަލްގެ އެހީތެރިކަމާ އެކު ޏ. އަތޮޅު ތައުލީމީ މަރުކަޒުގެ ބައެއް ކްލާސް ރޫމްތައް 2013 ވަނަ އަހަރު ޑިޖިޓަލްކޮށްފައި ވާއިރު، ޙާފިޒް ޢަޙްމަދު ސްކޫލްގެ، ޙާއްސަ އެހީއަށް ބޭނުންވާ ކުދިންނަށް ކިޔަވައިދޭ ޓީޗަރުންތަކެއް، އިތުރު ތަމްރީނާއި ތަޖުރިބާ ހޯދައިދިނުމުގެ ގޮތުން ރާއްޖެއިން ބެރަށް ފޮނުވުން ފަދަ އެހީތައް ފާހަގަކޮށްލެވެއެވެ. އަދި ޙާފިޒް އަޙްމަދު ސްކޫލްގެ ސެން ޔުނިޓަށް ބޭނުންވާ ތަކެތި ވެސް ފައިސަލް ވަނީ ފޯރުކޮށްދެއްވާފައެވެ. އަދި އެ ސްކޫލްގެ ހާއްސަ އެހީއަށް ބޭނުންވާ ދަރިވަރުންނަށް، ތަމްރީނު ދިނުމަށްޓަކައި، ބެނުންވާ ވަސީލަތްތައް ވެސް ފޯރުކޮށްދެއްވާފައި ވެއެވެ. އަދި ޒިކުރާ ސްކޫލްގެ ގުރުއާން ކުލާހެއް 2015 ވަނަ އަހަރު ވަނީ ޑިޖިޓަލް ކޮށްދެއްވާފައެވެ.\nރައްޔިތުންނަށް ފަސޭހަކަމާ އެކު ސްޕެޝަލިސްޓް ޑޮކްޓަރުންނާ އެކު ހިލޭ މެޑިކަލް ކޭމްޕެއް މި އަހަރުގެ ތެރޭގައި ފައިސަލްގެ އެހީގައި ވަނީ ހިންގަވާފައެވެ. މީގެ އިތުރުން ފުވައްމުލަކު ހޮސްޕިޓަލަށް އެކި ފަހަރު މަތިން ތަފާތު އެހީތައް ފައިސަލް އާއި އޭނާގެ ފައުންޑޭޝަންގެ ފަރާތުން ލިބިގެން ގޮސްފައި ވެއެވެ.\nފައިސަލް ފުވައްމުލަކު ގެއަކަށް ވަޑައިގެން\nފުވައްމުލަކުގެ ދަނޑުވެރިންނަށް ފައިސަލް ގެންދަވަނީ 2003 ވަނަ އަހަރުން ފެށިގެން މެދުކެނޑުމެއް ނެތި ދަނޑުވެރިކަމަށް ބޭނުންވާ ގަސްކާނާ އައި މުޑުވަކާއި އަދިވެސް އެހެނިހެން ސާމާނުތައް ފޯރުކޮށްދެއްވަމުންނެވެ.\nސެޕްޓެމްބަރު 23 ވަނަ ދުވަހު ބާއްވާ ރިޔާސީ އިންތިޚާބު ގުޅިފައިވާ ޕާޓީތަކަށް ކާމިޔާބު ވެއްޖެ ނަމަ، ފައިސަލް ވެގެންދަނީ ފުވައްމުލަކަށް ނިސްބަތްވާ ދެ ވަނަ ނާއިބު ރައީސަށެވެ. ފުވައްމަލަކަށް ނިސްބަތްވާ އެންމެ ފުރަތަމަ ނާއިބު ރައީސްއަކީ ޑރ. މުހައްމަދު ޖަމީލް އަހުމަދެވެ. މި އިންތިހާބު ކާމިޔާބުކުރުމަށް ފުވައްމުލަކު ރައްޔިތުން އަތުރުކުރި އޮޅާލައިގެން ތިބި އެއް ސަބަބަކީ މިއީއެވެ. ފައިސަލް އަާއި ރިޔާސީ ކެންޑިޑޭޓް އިބްރާހީމް މުހައްމަދު ސޯލިހަށް ވޯޓް ދޭން ޖެހޭ އަނެން ސަބަބަކީ 1997 ވަނަ އަރަހުން ފެށިގެން "ފައިސަލް ފައުންޑޭޝަން" ގެ ފަރާތުން ފުވައްމުލަކަށް އިޖްތިމާއީ ގޮތުން އަގުނުކުރެވޭވަރުގެ ޙިދުމަތްތަކެއް ކޮށްދީފައިވަތީއެވެ. ބަހުގެ އިތުބާރު ކުރެއްވޭ ބޭފުޅަކަށް ފައިސަލް ވާތީއެވެ. ފުވައްމުލަކު ރައްޔިތުން ބުނާ ގޮތުން ކޮންމެ މަގާމަކަށް ފައިސަލް ކުރިމަތިލެއްވި ނަމަވެސް، އެމަނިކުފާނު މަސައްކަތްޕުޅު ކުރައްވާނީ ރައްޔިތުންގެ އިޙްސާސްތަކާ އެއްގޮތަށެވެ. ފުވައްމުލަކުގައި ކޮންމެ ވެސް ސިފައެއްގައި ފައިސަލްގެ އެހީއެއް ނުލިބޭ ރައްޔިތަކު މަދެވެ. އެކަން އެ ރަށުގެ ރައްޔިތުން ބަލައިގަންނަނީ ހިތުގެ އެންމެ އަޑިންނެވެ.


ދިވެހި ފައިސާގައި މުޅިން އަލަށް ޖަހާ ނިޝާން ފަރުމާ ކުރުމަށް ހުޅުވާލައިފި | Sandhaanu\nދިވެހި ފައިސާގައި މުޅިން އަލަށް ޖަހާ ނިޝާން ފަރުމާ ކުރުމަށް ހުޅުވާލައިފި\nދިވެހި ފައިސާގައި ޖަހަން ޚާއްސަކޮށް ފަރުމާކުރެވޭ ނިޝާން، ނުވަތަ “ކަރަންސީ ސިމްބޮލް” ފަރުމާ ކުރުމަށް މޯލްޑިވްސް މޮނިޓަރީ އޮތޯރިޓީ (އެމްއެމްއޭ) އިން އާއްމުކޮށް ހުޅުވާލައިފިއެވެ.\nމިނިޝާން ފަރުމާ ކުރުމަށް އާއްމުންނަށް ހުޅުވާލާފައިވަނީ މުބާރާތެއްގެ ގޮތުގައެވެ. މީގެ ތެރެއިން އެންމެ މޮޅު ހުށަހެޅުމަކަށް 20،000 ރުފިޔާގެ ފައިސާގެ އިނާމެއް ދިނުމަށް އެމްއެމްއޭއިން ވަނީ ނިންމާފައެވެ.\nނިޝާން ހުށަހެޅުމުގެ ސުންގަޑިއަކީ 21 ފެބްރުއަރީގެ 14:00 އެވެ. އިތުރު މައުލޫމާތު ހޯއްދެވުމަށް މެއިލް ކުރައްވާނީ [email protected] އަށެވެ. އަދި މި ލިންކުު (https://bit.ly/2Y8vAA3) މެދުވެރިކޮށްވެސް އިތުރު މައުލޫމާތު ލިބިވަޑައިގަންނަވާނެ ކަމަށް އެމްއެމްއޭއިން ވަނީ ބުނެފައެވެ.


STO People's Choice Agent Akah Vumuge Furusathu Hulhuvaalaifi – adduLIVE\nއެސްޓީއޯ ޕީޕަލްސް ޗޮއިސް އެޖެންޓަކަށް ވުމުގެ ފުރުސަތު ހުޅުވާލައިފި\nDec 27, 2021, 17:15 ހަސަން ރަޝީދު\nއެސްޓީއޯ ޕީޕަލްސް ޗޮއިސްއިން އިން ރާއްޖެއަށް އެތެރެކޮށް ވިއްކާ ބުރޭންޑްތަކުގެ މުދާ ރާއްޖޭގެ ހުރިހާ ރަށެއްގައި ފަސޭހަކަމާއެކު ރައްޔިތުންނާ ހަމަޔަށް ފޯރުކޮށްދިނުމަށްޓަކައި އޭޖެންޓުންނަށް ވުމުގެ ފުރުސަތު މިއަދު ހުޅުވާލައިފި އެވެ.\nއެސްޓީއޯ އިން ބުނީ މި ފުރުސަތު ރާއްޖޭގެ ހުރިހާ ރަށަކަށް ހުޅުވާލެވިފައިވާއިރު އެސްޓީއޯއިން އަބަދުވެސް ކުދި އަދި މެދުފަންތީގެ ވިޔަފާރިތައް ކުރިއެރުވުމަށް ވަރަށް މުހިންމު އިސްކަމެއްދޭ ކަމަށެވެ. އަދި އެސްޓީއޯއިން ބޭނުންވަނީ ރާއްޖޭގެ ހުރިހާ ރަށެއްގައިވެސް ފަސޭހަކަމާއެކީގައި ވިޔަފާރިކުރަން ބޭނުންވާ ފަރާތްތަކަށް އެފުރުސަތު ހުޅުވާލުން ކަމަށް އެ ކުންފުނިން ބުނެ އެވެ.\nއެގޮތުން އެސްޓީއޯ އެޖެންޓުގެ ގޮތުގައި އައްޔަންކުރެވޭނީ ވިޔަފާރި ރަޖިސްޓްރީކުރުމާބެހޭ ޤާނޫނުގެ ދަށުން މިނިސްޓްރީ އޮފް އިކޮނޮމިކް ޑިވެލޮޕްމެންޓްގައި ރަޖިސްޓްރީކޮށްފައިވާ ކުންފުނި ނުވަތަ ވިޔަފާރިއެއް ހިންގާ ފަރާތްތަކަށް ކަމަށް އެސްޓީއޯއިން ބުނެ އެވެ. މީގެއިތުރުން އޮންލައިން ވިޔާފަރި ކުރާ ފަރާތްތަކަށް ވެސް އެޖެންޓަކަށް ކުރިމަތިލުމުގެ ފުރުސަތު ވަނީ ހުޅުވާލާފަ އެވެ.\nއެސްޓީއޯ ޕީޕަލްސް ޗޮއިސް އޭޖެންޓަކަށް ވާން ބޭނުން ފަރާތްތަކުން އެސްޓީއޯ ޕީޕަލްސް ޗޮއިސް އޭޖެންޓަކަށް ވުމަށް އެދޭ ފޯމް ފުރުމަށްފަހު 31 ޖެނުއަރީ 2022 ގެ 14:00 ގެ ކުރިން sales@sto.mv އަށް އީމެއިލް ކުރުމަށް ވަނީ އެދިފަ އެވެ. ނުވަތަ އެސްޓީއޯ ހޯމްއިމްޕްރޫވްމަންޓް އަދި އެސްޓީއޯ ސުޕަމާޓް ހޯލްސޭލް ސެންޓަރު ކައުންޓަރަށް ހަވާލު ކުރެވިދާނެއެވެ.


Umurun 115 aharu ge Dhivesseh, 100 ah vure gina kudhin! | Mihaaru\nރިޕޯޓް / ށ. ފޯކައިދޫ\nއުމުރުން 115 އަހަރުގެ ދިވެއްސެއް، އާއިލާގައި 100އަށް ވުރެ ގިނަ ކުދިން!\nއަލިބެ އޭނާގެ ދަރިން ކަމަށް ވާ ސިއްތި (ކ) އާއި ފާތުމައާ އެކު ފޮޓޯއަކަށް ހުއްޓިގެން-- ފޮޓޯ: ތަލްއަތު މުހައްމަދު\n15 ޖުލައި 2017 - 10:00\nށ. ފޯކައިދުއަށް އުފަން އަލީ އާދަމް ނުވަތަ އެ ރަށު ބަހުން ނަމަ ޑިސްކޯ އަލިބެ ބުނާ ގޮތުން މިހާރު އޭނާއަށް 115 އަހަރަށް ވުރެ ގިނަ ދުވަސް ވެދާނެ އެވެ. އެހެން ކަމަށް ވާ ނަމަ މިއީީ ރާއްޖޭގައި މިވަގުތު ދިރިހުރި އެންމެ ގިނަ ދުވަސް ވީ ދިވެއްސެވެ. އެކަމަކު އެ އުމުރުގެ މީހަކާ ބަލާފައި އަލިބެގެ ސިއްހަތު ވަރަށް ރަނގަޅެވެ. އަމިއްލައަށް ހިނގާބިނގާވެ އުޅެ އެވެ. ދަރިންގެ ގޭގެއަށް ގޮސް ކައިބޮއެ ހަދަ އެވެ.\nއަލިބެ ބުނިގޮތުގައި އޭނާ އެންމެ ފުރަތަމަ ކައިވެންޏެއް ކުރީ އުމުރުން ވިއްސަކަށް އަހަރުގަ އެވެ. އެ ކައިވެންޏަށް ޖުމްލަ އަށް ކުދިން ލިބުނެވެ. އޭގެ ފަހުން އިތުރު ދެ ކައިވެންޏެއް ކުރި ނަމަވެސް ދަރިއެއް ނުލިބެ އެވެ. އެންމެ ފަހުން އިން އަނބިމީހާ މަރުވިތާ ވެސް މިހާރު ބައި ގަރުނު ވެދާނެ ކަމަށް އޭނާ ބުންޏެވެ.\nދޮށީ ދެ ކުދިން ޅަފަހަތުގައި މަރުވި ނަމަވެސް ދުނިޔޭގައި ތިބި ހަ ކުދިންގެ ތެރެއިން އެންމެ ދޮށީ ދަރިފުޅު ސިއްތީގެ އުމުރުން މިހާރު 80 އަހަރު ވެއްޖެ އެވެ. ހަ ދަރީންގެ ފަރާތުން، އަލިބެއަށް ކާފަ، މުނިކާފަ އަދި ހޫރުކާފަ ކިޔާ ކުދިން ވެސް ވަނީ ލިބިފި އެވެ. އެ ހުރިހާ ކުދިން އެއްކޮށްލައިގެން 100 އަށް ވުރެ ގިނަ ދަރިން އަލިބެގެ އާއިލާގައި އެބަ ތިއްބެވެ.\n"ވަރަށް އުފާވޭ އެހާ ގިނަ ދަރިންތަކެއް ތިބީމައި. އެ ކުދިން ފެންނާތީ،" ފޯނުން "މިހާރު"އާ ވާހަކަ ދައްކަމުން އަލިބެ ބުންޏެވެ.\nއަލިބެ އަކީ އުމުރާ އަޅާބަލާއިރު ހަރަކާތްތެރި މީހެކެވެ. ހޮޓަލަށް ގޮސްގެން ވެސް ސައިބޮއެ ހަދަ އެވެ. އުމުރުން ދުވަސް ވީ މީހުންނަށް ސަރުކާރުން ދޭ ފައިސާ ވެސް ބަލައި ދަނީ އަލިބެ އަމިއްލައަށެވެ.\n"އެއީ ކާފަ އަމިއްލައަށް ބޭނުން ވެގެން ކުރާ ކަންތައްތައް. [ކައުންސިލް އިދާރާއަށް ގޮސް] ކިޔޫގައި ޖެހިގެން އެލަވަންސް ފައިސާ ހޯދާނީ ވެސް. ހޮޓަލަށް ގޮސް ސައިބޯލައިގެން އަމިއްލައަށް ބިލް ދައްކާ ހަދާނީ ވެސް،" އަލިބެއަށް ކާފަ ކިޔާ، އިބްރާހިމް ރަޝީދު، 54، ބުންޏެވެ.\nއަލިބެގެ އަމިއްލަ ވާހަކަތަކުން އެންމެ އެންމެ ބޮޑު ޝައުގުވެރިކަމެއް އުފެދުނީ އޭރުގެ މީހުން މުއާމަލާތު ކުރާ ގޮތެވެ.\nއޭނާ ބުނިގޮތުގައި އޭރު ރަށްފުށުގައި ރައިވަރުން، އެއް ބަޔަކު އަނެއް ބަޔަކާ މުއާމަލާތްކުރުން އާންމެވެ. ރާއަރަން ރުކަށް އަރަން ދަމުން އެކަން ވެސް އަނބިމީހާއަށް އަންގާލާނީ ރައިވަރަކުންނެވެ. އަނބިމީހާ ވެސް އެއަށް ޖަވާބު ދޭނީ ހަމަ ރައިވަރަކުންނެވެ.\nއަލިބެގެ ދޮށީ އަންހެން ދަރި ސިއްތި ހޮޅުއައްޓެއްގައި އިށީދެގެން: އަލިބެގެ ހަ ދަރިން ވެސް ދުނިޔޭގައި އެބަ ތިބި-- ފޮޓޯ: ތަލްއަތު މުހައްމަދު\nއަލިބެ ބުނިގޮތުގައި ހެނދުނު ރުކަށް އަރަން ގޮސް، އެކަކު އަނެކަކާ ރައިވަރުން ވާހަކަ ދައްކަން މެންދުރުވާންދެން ރުކުގައި ތިބެ އެވެ.\nއަލިބެ އަކީ ވަރަށް ބޮޑު މަސައްކަތްތެރިއެކެވެ. ހަ ދަރިން ބޮޑުކުރީ ރުއް އަރައިގެންނާއި މަސްވެރިކަމުން ލިބޭ އެއްޗަކުންނެވެ. އޭރުގެ ރިޔަލު ދޯނިފަހަރުގައި މާލެއަށް ދަތުރުކޮށް، ތަކެތި ވިއްކާ ހެދި އެވެ.\n"އޭރު އެންމެ ގިނައިން ގެންދާނީ ގޭގެ އިންވަކި ކުރުމަށް (ވަށާފާރު) ހެދުމަށް، ފަންތޮށި ކަހަލަ އެއްޗެހި. ސާދަ ރިޔަނުގެ މަސް ދޯންޏެއްގައި ދެ ދުވަހުން ރިޔަލުގައި މާލެއަށް ދަތުރުކުރެވޭ،" އަލިބެ ބުންޏެވެ.\nއެ ދަތުރުތަކުގައި މާލެ ފައިބައި ހުންނައިރު، އޭނާ އެންމެ ކުރާހިތްވާ ކަމަކީ ޝަމްސުއްދީން ރަސްގެފާނުގެ ފެނޭތޯ އުޅުމެވެ. ކޮންމެ ހުކުރުދުވަހަކު، އެ މަނިކުފާނު ހުކުރަށް ވަޑައިގަންނަވާއިރު އެ މަންޒަރު ބަލަން، ގިނަ ބަޔަކު އެއްވެ އެވެ. ހާއްސަކޮށް، އެކި ބޭނުންތަކުގައި މާލެ ގޮސް ތިބޭ ރަށްރަށުގެ މީހުންނެވެ.\n"ހުކުރަށް ވަޑައިގަންނަވާއިރު މުޅި މަގުމަތި އޮންނާނީ ވަރަށް ރީތިކޮށްލާފައި. މަގުގެ ދެ ފަރާތުގައި ހުންނާނީ ދިދަ އެލުވާފައި. ސިފައިން ވެސް ތިބޭނެ. އެއީ ވެސް އަހަރުމެންނަށް ދެން ފާޑެއްގެ ކުޅިވަރަކަށް ވެފައި އޮންނަނީ،" އެންމެ ކުރީގެ ހަނދާންތައް އަލިބެ ކިޔައިދިނެވެ.\nއަލިބެ ބުނިގޮތުގައި ޝަމްސުއްދީންގެ ވެރިކަމުގައި ދިވެހިން ވަރަށް ތިޔާގި އެވެ. ކެއުންބުއިމުގައި ވެސް ރަށްރަށުގެ މީހުންނަށް ދައްޗެއް ކުރިމައްޗެއް ނުވެ އެވެ. އެހެންވެ، އޭނާ އެއީ އުފާވެރި ދުވަސްތަކެއްގެ ގޮތުގައި އޭނާގެ ހަނދާނުގައިވެ އެވެ.\nމިހާރު ވެސް އަލިބެ ދިރިއުޅެނީ ވަރަށް ހިތްހަމަޖެހިގެންނެވެ. އަނބިމީހާ ދުނިޔޭގައި ނެތަސް ދަރިންގެ އަޅާލުން އޭނާއަށް ލިބެ އެވެ. ގޭގައި އޮވެގެން ދުވަސްތައް ހޭދަކުރާކަށް ބޭނުމެއް ނުވެ އެވެ. އެއަށް ވުރެ އޭނާގެ ހަރަކާތްތެރިކަން ބޮޑެވެ.\nތާރީހް މާލެ ށ. ފޯކައިދޫ\n72 ކޮމެންޓް, 1212 ރިއެކްޝަންސް\nއަހަރެމެން ރަށުގަވެސް 116 އަހަރުގެ މީހެއް އުޅެއެވެ.116\nކޮންމެ ކަމަކަށް ޖަޖް ކުރުމަކީ ދިވެހިންގެ އާދައެއް. މަށަށް ހީވާގޮތުން އެހާ އުމުރުން ދުވަސް މީހަކު ހެލިފެލިވެ އުޅޭތީ ގިނަ މީހުންނަށް ހަމަ ހަޖަމު ނުވާތީ. ދިވެހިންގެ ހާލަތު. ހުރިޙާ ކަމެއް އެންމެ ފުރިހަމަ އަށް ދެނެވޮޑިގެންވާނީ މާތް ﷲ މާތް ﷲ އަލިބެ އާއި އަލިބެގެ އާއިލާއަށް ރަޙްމަތް ލައްވާށި.\nއަލިބޭގެ އައިޑީ ކާޑުގައި އުފަންވިކަމަށްއޮތީ ކޮން އަހަރެއްކަން ފާހަގަކުރިނަމަ އެނގުނީސް . ސައިކުރާނައީމު ދުވަސްވީ މީހުންގެ އުފަންއަހަރު ބަލާފައިވަނީ ވަރަށްބޮޑަށް ދިރާސާކޮށް ހޯދާ މައުލޫމާތުގެ މައްޗަށް ބިނާކޮށް. އެހެންކަމުން އައިޑީ ކާޑުގައިވާ އުފަން ތާރީޚް ހާމަކޮށްދީ. އޭރުން އެގިދާނެ އުމުރުން ވީ ކިތައް އަހަރުކަން.\nކަމެއްގައި ޢިލްމީކޮން ވިސްނުމަކީ މީހަކާ އެއްވެސް ކޮޅަކުން ޒާތީވުމެއް ނޫން އަދި އިހްތިރާމު ކުޑަކުރުމެއްވެސަ އަދި ހާސަރު ދިގުކުރުމެއްވެސް ނޫން. ގަބުޅިބާދަލާ އަރާތީ ރޭވީމާ ގޭދޮރު ބަންދުކޮށް ލޯމަރާގެން ތިބޭ ޒަމާން ފާއިތުވެއްޖެ.\nއަލީ އާދަމް ގެ އުމުރު ކަމަށް އަހަންނަށް ލަފާ ކުރެވެނީ ގާތްގަޑަކަށް 97 އަހަރު! މި ލިޔުމުގައިވާ މައުލޫމާތުގެ އަލީގައި ބޮޑަށް ލަފާ ކުރެވެނީ، މީނާ އުފަންވީ 1920 ގެ އަހަރު ތަކުގައި ކަމަށް!\nއަލިބެއަށް ބާޖަވެރިކަން ދެވުން އެދި ދުޢާކުރަން. އާމީން\nމީގެ ފަހުން އިއްޒަޔްތެރި މެންބަރުން މަޖްލިސް ތަޅުމުގައި އެކަކު އަނެކަކާ މުހާތަބު ކުރަން ޖެހޭނީ ރައިވަރަކުންނެވެ\nކޮމެންޓް ކުރެއްވި ޒްނަ ، އަމަން އަށް ބުނެލަން. އަލިބެގެ ނިކްނޭމަކީ ޑިސްކޯ އަލިބެ... އެހެންވީމާ، އަލިބެއަކީ ވަރަށް ފެޝަން ބޭކަލެއް މީގެ 50 އަހަރު ކުރިން އަޅުގަނޑު ދުށިން، ބަންގާޅު ދަތުރާއި ކޮށްޗޭ ދަަތުރުކޮށް އުޅުނު ބައެއް އޭރުގެ ޒުވާނުން ގަމީހުގެ މޭމަތީގެ ގޮށްތައް ނައްޓައި ލައިގެން އުޅުނު ތަން... އަދި ދަންނަވަންތޯ އެޓޮލްސް މިނިސްޓަރަކަށް ވަޙީދުއްދީނު ހުންނެވި އިރު ބައެއް އިޙްތިފާލުތަކުގައި ހުންނަވާއިރު ގަމީހުގެ މޭމަތީގެ ގޮތްތައް ނައްޓަވައި މޭމަތި ފެންނަ ގޮތަށް ހުންނަވާ.. އެއީ ފެށަން. ކޮމެންޓް ކުރާ ތިޔަ ކުދިން ހަގުކަމުންނާއި ދުނިޔޭގެ އާޖުފާޖު އެނގުން މަދީ\nހާސަރު ހާދަ ގިނައޭ\nމިތާ ކޮމެންޓް ކޮށްފަ ތިބި ގިނަ މީހުންނަށް ބުނެލަން އޮތީ ދެން ކޮންމެ ކަމާކާ އެހާ ހާސަރު ގިނަ ނުކޮށް ނޭދެވޭ ގޮތްގޮތަށް ވިސްނުން ގެންގުޅޭނެ ކަމެއް ނެތޭ. ކޮންމެ ގޮތެއްވިޔަސް އަލިބެއަކީ ވަރަށް އުމުން ދޮށީ މީހެއް އަހަރުމެންގެ އިހްތިރާމް އޮންނަންޖެހޭނެ. އެހާ ދޮށީ އުމުރުގައިވެސް ސިއްހަތު ރަގަޅު މުރާލި ދިރިއުޅުމެއް އުޅުން އެއީ އަހަރުމެން ކޮމްޕިއުޓަރު ކައިރީ އަބަދު ތިބޭ މީހުން ވިސްނާލަން ޖެހޭ ކަމެއްހެން ހީވަނީ. އަހަރުމެންވީ ބަލަން އަލިބެފަދަ ސިއްހަތު ރަގަޅު ހީވާގި މީހަކަށް ވެވޭތޯއެއް ނޫންތަ


ހއ. އަތޮޅުގައި ސްކިލްސް ޑިވްލޮޕްމަންޓް ޕްރޮގްރާމް ފެށިއްޖެ\nސްކިލްސް ޑިވްލޮޕްމަންޓް ޕްރޮގްރާމް ހއ އަތޮޅުގައި މިއަދު ފެށިއްޖެއެވެ. މި ޕްރޮގްރާމް ކުރިއަށް ދާނީ 28-30 ޖޫން ގެ ނިޔަލަށެވެ. މި ޕްރޮގްރާމުގައި އަތޮޅުގެ ހުރިހާ ކައުންސިލްތަކުން ޖުމްލަ 42 ބައިވެރިން ބައިވެރިވެ ލައްވައެވެ.\nމި ޕްރޮގްރާމަކީ، ކައުންސިލްތަކުގެ ބަޖެޓް، އިދާރީ އަދި ޕްލޭނިންގ މުވައްޒަފުންނަށް ޚާއްސަކޮށް ކުރިއަށް ގެންދާ ޕްރޮގްރާމެވެ.މި ޕރޮގްރާމުގެ މަޤްސަދަކީ ކައުންސިލްތަކުގެ ޚިދުމަތުގެ ފެންވަރު ރަނގަޅުކޮށް ޕާފޯމަންސް ރަނގަޅުކުރުމަށް އެހީތެރިވެދިނުމެވެ. މި ޕްރޮގްރާމުގައި ކައުންސިލްތަކުގެ ޕްލޭނިންގ، ބަޖެޓް، މާލީ ކަންތައްތަައް އަދި އިދާރީ އެކި އެކި ހުނަރުތަކާއި ގުޅޭގޮތުން މައުލޫމާތު ފޯރުކޮށްދެވޭނެއެވެ.\nމިހާތަނަށް މި ޕްރޮގްރާމް ވަނީ ޅ، އއ، ގއ، އަދި ހދ އަތޮޅުގައި ކުރިއަށް ގެންދެވިފައެވެ. އަދި މިވަގުތު ހއގައި މި ޕްރޮގްރާމް ކުރިއަށް ދާއިރު، އިތުރު7އަތޮޅުގައި މި ޕްރޮގްރާމްކުރިއަށް ގެންދިއުމަށް ވަނީ ހަމަޖެހިފައެވެ.